Mi kudhinge musthagbal himaayai kohdhee\nމިކުދިންގެ މުސްތަޤުބަލް ހިމާޔަތްކޮށްދީ!\nއަތިރިމަތިން ބޮޑަށް ގިރަންފެށީ މިއަހަރުގެ އިރުވައި މޫސުމުގައި ކަމަށް ރަށުގެ ރައްޔިތުން ބުނޭ\nކ. މާލެ | 13 ޖެނުއަރީ 2020 | ހޯމަ 15:42 | 6,541\nރ.ފައިނު- އަތިރިމަތީ ސަރަހައްދުގައި ހުރި ގަހެއް ވެއްޓުނަނުދީ ކުދިންތަކެއް ވާޖަހާ ދަމަނީ - ފައިނު\nރ ފައިނުގެ އަތިރިމައްޗަކީ ރާއްޖޭގެ ރީތި އަތިރިމަތިތަކުގެ ތެރެއިން ފާހަގަކޮށްލެވޭ އެއް އަތިރިމައްޗެވެ. ފައިނަށް ގޮސްފިނަމަ އެރަށުގެ ހިތްގައިމު އަތިރިމަތީ ޞަރަޙައްދުގައި ހުންނަ ނިކަ ގަސްތަކާއި، އެގަސްތަކުގައި އެލުވާފައި ހުންނަ ޖޯލިތަކާއެކު އެ ފެންނަ ހިތްގައިމު މަންޒަރަށް ހިތްދޫވެގެން ނުދާނެ މީހަކު ހަމަ މަދުވާނޭ ބުނުމަކީ ދޮގަކަށް ނުވާނެ އެވެ. ފައިނަށް ގޮސްފިނަމަ އެ އަތިރިމަތީގެ ފޮޓޮއެއް އިންސްޓަރގްރާމަށް ނުވަތަ ފޭސްބުކަށް ނުލާ މީހަކު ހަމަ ނުހުންނާނެ އެވެ. އެލިސްޓުގައި ޤައުމުގެ ރައީސްވެސް ހިމެނޭ ކަމީ އެކަމަށް ބާރުދޭ ކަމެކެވެ.\nރައީސް ސޯލިހު ފައިނަށް ކުރެއްވި ދަތުރުފުޅެއްގައި އަތިރިމަތީގެ ފޮޓޯއެއް ނަންގަވަނީ- މިސަރަހައްދު މިހާރު ވަނީ އެއްކޮށް ގިރާލާފައި\nނަމަވެސް މިފަހަކުން މުޅި ސޯޝަލް މީޑިޔާގައި އެއް ވާނަކަށް ފެންނަމުންދަނީ މިރީތި އަތިރިމަތި ގިރަމުން ގޮސް އެގަސްތައް ލޯކުރިމަތިން ގެއްލިގެންދާނެ ކަމުގެ ބިރު ހީވެފައިވާ މަންޒަރުތަކެވެ. ކުރިން އެގަސްތަކުގައި އެލުވާފައި ހުރި ޖޯލިތަކުގައި ކުޑަކުދިންނާއި ބޮޑެތި މީހުން އޮށޯވެލައިގެން ތިބެ ހީ ސަމާސާކުރަމުންދާ މަންޒަރުތައް ފެންނަމުންދިޔަ ނަމަވެސް މިހާރު ފެންނަމުންދަނީ އެޖޯލިތައް މޫދުގައިވާ މަންޒަރެވެ. މޫދުގައި ކުޅެން އުޅޭ ކުދިން އެޖޯލިތަކަށް އަރައިގެން ހެއްލާ މަންޒަރެވެ.\nފައިނުގެ އަތިރިމަތީގައި ހުރިގަސްތަކުގައި އެލުވާފައި ހުރި ޖޯލިތައް މިހާރު މޫދުގައި\nފައިނުގެ މިރީތި އަތިރިމައްޗާއެކު އަތިރިމަތީގައި ހުރި އެތައް ގަސްރުކެއް ގެއްލިގެން ހިނގައިދާނެ ކަމުގެ ބިރު މިހާރު ވަނީ ހީވެފައެވެ. އެކަމާއި ގުޅޭގޮތުން ފައިނުގެ ބައެއް މީހުންނާ ވާހަކަ ދައްކާލުމުން ސާފުވެގެން ދިޔަ ކަމަކީ ފައިނުގެ ރީތި އަތިރިމައްޗަށް އެޅިފައިވާ ހުރަހަކީ ތަރައްޤީގެ ނަމުގައި ހެދި ބަނދަރުކަމެވެ. މިއީ ފައިނުގެ ގޮނޑުދޮށް ގިރަމުންދާ ސަބަބުކަމަށް ފައިނުގެ ގިނަ މީހުން އެއްބަސްވާ ސަބަބެވެ.\nފައިނުން ވާހަކަ ދެއްކި މީހުން ބުނީ ފުރަތަމަ ފައިނުގައި ބަނދަރު ހެދީ ތިމާވެއްޓާ ރައްޓެހި ކޮންސެޕްޓަކަށް ކަމަށެވެ. އެގޮތުން ރަށުގެ ވަށައިގެންވާ ފަޅާއި އަތިރިިމައްޗަށް އަސަރު ނުކުރާނޭހެން އޮޔާއި ފެނާއި ވެލި ދައުރު ކުރުމަށް ހުރަސްނޭޅޭނެ ހެން ބޭރުގައި ބަނދަރެއް ކޮނެފައި ރިވެޓްމަންޓެއް އޭގެ ބޭރުން ލާފައި ވަރުގަދަ ފާލަމަކުން އެއްގަމަށް ގުޅާލާ ގޮތަށް އެ މަސައްކަތް ފެށިކަމަށް އެމީހުން ބުނެއެވެ. މިމަސައްކަތް 2011 ވަނަ އަހަރު ރައީސް މުހައްމަދު ނަޝީދުގެ ވެރިކަމުގައި ފަށާފައި އޮތުމަށްފަހު ކޮންމެސް ސަބަބަކާއި ހެދި އެ މަސައްކަތް ހުއްޓުނެވެ. ނަމަވެސް އޭގެފަހުން ރައީސް ޢަބްދުﷲ ޔާމީނުގެ ވެރިކަމުގައި އަލުން ފައިނުގައި ބަނދަރު ހަދަން ފެށީ ރާއްޖޭގެ ރަށްރަށުގައި ޢާންމުކޮށް ބަނދަރުތައް ހަދާ ކޮންސެޕްޓް ކަމަށްވާ "އަލިފާންފޮށި" ކޮންސެޕްޓަށެވެ. ފައިނުގެ ގިނަ މީހުން ޤަބޫލުކުރާ ގޮތުގައި ހަތަރެސްކަން ފޮއްޓެއް ގޮތަށް ބަނދަރު ހެދުމުން އޮއިވަރު ބެދޭގޮތްވެ ރަށް ބޮޑަށް ގިރަން ފެށީއެވެ.\nފައިނު ގިރާ މައްސަލަ ސަރުކާރުގެ ސަމާލުކަމަށް ގެނައުމަށް އިސްކޮށް ހަރަކާތްތެރިވާ އަހުމަދު ވަހީދު ބުނީ ބަނދަރު ހަދާފައި އޮންނަނީ ރަށުގެ މޫނު މަތިވީ ފަޅީގެ ދެބައި ކުޅަ އެއްބައިގައި ކަމަށެވެ. އެހެން ބަނދަރު ހެދުމުގެ ސަބަބުން އޮއެ ދެމޭދެމުން ހުއްޓުމަަކަށް އައި ކަމަށް ވަހީދު ބުންޏެވެ. އެކަމުގެ ސަބަބުން ބަނދަރާއި އިންވެގެން އޮތް އުތުރު އަރިމަތީ ޞަރަޙައްދު ގިރަން ފެށިއެވެ.\nބޮޑަށް ގިރަން ފެށީ ބަނދަރު ކޮންސެޕްޓް މައްސަލަ މިއީ . އޮއެ ދެމޭދުމުން ބްލޮކް ކޮށްލުމުން މިމައްސަލަ އަންނަނީ. ވޭތުވެދިޔަ ދެ އަހަރުވެސް މިވަރަކަށް ނުގިރާ. އެހެންވެ މާބޮޑު ސަމާލުކަމަށް ނާދޭ އެކަމަކަށް. އެކަމަކު އިރުވައި މޫސުން މިފަހަރު ފެށުނީއިރު އެއްކޮށް ގިރާލައިފި\n~ އަހުމަދު ވަހީދު / ފައިނު ރައްޔިތެއް\nބަނދަރު ހެދިތާ ދެ އަހަރު ވެގެންދިޔައިރު، މިއަހަރު މި ވަރަށް ނުގިރާ ކަމަށް ވަހީދު ބުންޏެވެ. ނަމަވެސް މިއަހަރު އިރުވައި މޫސުން އައިސް ފަނަރވަރަކަށް ދުވަސް ތެރޭ އެޞަރަޙައްދުގައި އެތައް ޒަމާންތަކެއް ވަންދެން ހުރި ގަސްތަކާއި ރުށްތައް ލޯކުރިމަތިން ގެއްލިގެން ހިނގައިދާނެ ކަމުގެ ބިރު މިވަނީ ހީވެފަ އެވެ. ބޮޑު ޞަރަޙައްދެއް ގިރާފައިވާއިރު ކުރިޔަށް އަދި އިރުވައި މޫސުން އޮތީކަމަށާއި އެކަމުގެ ސަބަބުން ރަށުން ބޮޑުބައެއް ގިރައިގެން ހިނގާދާނެ ކަމުގެ ބިރު ވަނީ ހީވެފަ އެވެ.\nމީގެމަހެއްހާ ކުރިން ފައިނުގެ އުތުރު އަރިމަތި އޮތްގޮތް.މިހާރު މިސަރަހައްދުގެ ބޮޑު ބައެއް ވަނީ ގިރައިގެން ގޮސްފައި\nފައިނުން ވާހަކަ ދެއްކި އެހެން މީހަކު ބުނީ ފައިނު އަތިރި މަތީގައި ހުރި ގަސްތަކަކީ ގާތްގަޑަކަށް 200 އަހަރު ވެފައިވާ ގަސްތަކެއް ކަމަށެވެ. އެޞަރަޙައްދުގައި ގާތްގަޑަކަށް 12 ވަރަކަށް އެފަދަ ގަސް ހުންނާނެ ކަމަށާއި އޭގެތެރެއިން މިހާރު ގިރައިގެން ގޮސް ވެއްޓިދާނެ ކަމުގެ ބިރު ހީވެފައިވާ 8 ގަސް އެބަހުރި ކަމަށް އޭނާ ބުންޏެވެ.\nއެގަސްތައް މޫދަށް ވެއްޓުނަ ނުދީ ހިފެހެއްޓުމަށް މިހާރު ހުރީ ވާ ޖަހާފައެވެ. ރަށުގެ ކުދި ބޮޑު އެންމެން ނިކުމެ ގަސްތަކުގައި ވާ ޖަހާ ގަސްތައް ނުވެއްޓޭނެ ގޮތެއް ވޭތޯ ދަނީ ބަލަމުންނެވެ. ވެލިބަސްތާތައް ޖަހާ ގަސްތައް ސަލާމަތްކުރެވޭތޯ ރަށު ފެންވަރުގައި ކުރެވޭ މަސައްކަތެއް ފައިނުގެ ކުދި ބޮޑު ހުރިހާ އެންމެން ދަނީ ކުރަމުންނެވެ. ނަމަވެސް މިހާރުވެސް ގަސްތަކުގައި ޖަހާފައި ހުރި ވާތައް ނައްޓާލައިފިނަމަ އެގަސްތައް މޫދަށް ވެއްޓޭނެކަމަށް ފައިނު މީހުން ބުނެއެވެ.\nގަސް ވެއްޓުނަނުދީ ހިފެހެއްޓުމަށް ވެލި ބަސްތާ ޖައްސާފައި\nއެތައް ސަތޭކަ އަހަރެއްވެފައިވާ މިގަސްތައް ކުރިޔަށް މިއޮތް ކުޑަދުވަސްކޮޅެއްގެ ތެރޭގައި މޫދަށް ވެއްޓި އަބަދަށްޓަކައި ވަކިވެގެން ހިނގައިދާނެ ކަމުގެ ބިރުގައި ތިބި އެތައް ބަޔަކު ފައިނުގައި އެބަތިއްބެވެ. އަދި ތިމާވެއްޓަށް މަސައްކަތް ކުރާ މީހުން އަންނަނީ އެވާހަކަ ކެނޑިނޭޅި ދައްކަމުންނެވެ. މިކަން ސަރުކާރުގެ ސަމާލުކަމަށް ގެނައުމަށް ފައިނުގެ ރައްޔިތުން ވަނީ ސޯޝަލް މީޑިޔާގައި ވަރުގަދަ މަސައްކަތްތަކެއް ކޮށްފަ އެވެ. އަދި ކަމާބެހޭ ފަރާތްތަކާއި މިމައްސަލަ ފައިނުގެ ރައްޔިތުން ވަނީ ހިއްސާކޮށްފަ އެވެ. އޭގެ ނަތީޖާއެއްގެ ގޮތުން އެޞަރަޙައްދު ބެލުމަށް ހޯމަ ދުވަހު އެންވަޔަރަންމަންޓް މިނިސްޓްރީ އާއި އީޕީއޭގެ ޓީމެއް ފައިނަށް ދިޔުމަށް ވަނީ ހަމަޖެހިފަ އެވެ.\n2014 ވަނަ އަހަރު އެސަރަހައްދު ގިރާލާފައި\nރާއްޖޭގެ ތިމާވެށީގެ ނާޒުކު ކަމުގެ ވާހަކައަކީ އަބަދުވެސް ދައްކަމުންދާ ވާހަކަ އެކެވެ. ދިވެހިން މިވާހަކަތައް އަޑަށް ބާރުލާފައި މުޅި ދުނިޔޭގައި ދައްކާތާ އެތައް ޒަމާނެއް ވެއްޖެއެވެ. އެހެންނަމަވެސް ރަށްރަށަށް ދިމާވަމުންދާ މިފަދަ ތިމާވެށީގެ މައްސަލަތަކުގެ ސަބަބުން ތަރައްޤީގެ ނަމުގައި މިކުރެވޭ ކަންތައްތަކަކާމެދު ވިސްނާލާކަށް ނުވޭބާ؟ ތިމާވެއްޓާ ރައްޓެހި ތަރައްޤީ ގެނެވެން އޮންނަ އިރު އެގޮތްގޮތަށް ތަރައްޤީ ގެނައުން އެއީ ނުކުރެވޭނެ ކަމަކީ ބާ؟ އެގަސް ވެއްޓުނަ ނުދީ ހިމާޔަތްކުރުމަށް ވާ ޖަހާ ގައިގައި ހުރި ބާރެއްލާފައި ވަލަށް ދަމަން އެތިބަ ކުޑަކުދިންގެ މުސްތަޤުބަލަށްޓަކައި ނަމަވެސް އެކަން ކުރަން ނުވޭބާ؟ ކުރިޔަށް އޮތްތަނުގައި އެކުދިންވެސް އެއަތިރިމަތީގައި އެގަސްތައް ކައިރީގައި ރީތި ފޮޓޯތައް ނަގާ ފަހަށް ރައްކާކުރާނެ އެތައް ސަތޭކަ މަންޒަރުތަކެއް ފޮރުވަން ބޭނުންވާނެ ނޫންހެއްޔެވެ؟ އެފުރުޞަތުން އެކުދިން މަޙުރޫމް ވާންވީ ކީއްވެތޯއެވެ؟


Photo: ފޮޓޯ: ވެމްކޯއިން ކުނިބަހައްޓާ ތަންތަން ޑިޓޯލްއިން ސާފުކުރުން. Photo: ފޮޓޯ: ވެމްކޯއިން ކުނިބަހައްޓާ ތަންތަން ޑިޓޯލްއިން ސާފުކުރުން.\nވެމްކޯގެ ހިވާގި ޓީމުން އަންނަނީ ބުރަ މަސައްކަތްތަކެއް ކުރަމުންނެވެ. ކޮންމެ ރެއަކު މާލޭގެ ގޭބިސީތަކުން ކުނި ނެގުމަށްފަހު މަގުތައްވެސް އަންނަނީ ސާފުކުރަމުންނެވެ. މަގުތަކުން ކުނި ނެގުމަށްފަހު ވެމްކޯގެ ޓީމުން އަންނަނީ މަގުތައް ކޮލެރިން ފެން އަޅާ ދޮވެ ސާފުކުރަމުންނެވެ.- ފޮޓޯ: މުޙައްމަދު ވަހީދު / ޕީ.އެސް.އެމް ނިއުސް.\nވެމްކޯގެ ހިވާގި ޓީމުން އަންނަނީ ބުރަ މަސައްކަތްތަކެއް ކުރަމުންނެވެ. ކޮންމެ ރެއަކު މާލޭގެ ގޭބިސީތަކުން ކުނި ނެގުމަށްފަހު މަގުތައްވެސް އަންނަނީ ސާފުކުރަމުންނެވެ. މަގުތަކުން ކުނި ނެގުމަށްފަހު ވެމްކޯގެ ޓީމުން އަންނަނީ މަގުތައް ކޮލެރިން ފެން އަޅާ ދޮވެ ސާފުކުރަމުންނެވެ.- ފޮޓޯ: މުޙައްމަދު ވަހީދު / ޕީ.އެސް.އެމް ނިއުސް..


Olympics gai naba ah varugadha fight eh\nރާއްޖޭގެ ބެޑްމިންޓަން ކުޅުންތެރިޔާ ފާތިމަތު ނަބާހާ އަބްދުއްރައްޒާގް (ނަބާ)\nޓޯކިޔޯ އޮލިމްޕިކްސްގައި ރާއްޖޭގެ ބެޑްމިންޓަން ކުޅުންތެރިޔާ ފާތިމަތު ނަބާހާ އަބްދުއްރައްޒާގް (ނަބާ) ވަރުގަދަ ގްރޫޕެއްގައި ލައްވާލައިފި އެވެ.\nމި މަހު 23 ގައި ފަށަން ނިންމާފައިވާ ޓޯކިޔޯ އޮލިމްޕިކްސްގެ ގްރޫޕް ޖީގައި ނަބާގެ އިތުރުން އޮތީ އީރާނުގެ ސޮރާޔާ އަގޭއި އާއި ޗައިނާގެ ހީ ބިންގްޖިއާއޯ އެވެ. ޗައިނާގެ ހީ ބިންގްޖިއާއޯއަކީ ސިންގަލްސް ކެޓަގަރީގެ ދުނިޔޭގެ ރޭންކިންގެ ނުވަ ވަނައިގައި އޮތް ކުޅުންތެރިޔާ އެވެ. ސިންގަލްސް ބައިން ނަބާގެ ދުނިޔޭގެ ރޭންކިން 252 ވަނައިގައި އޮތްއިރު އީރާނުގެ ސޮރާޔާ އަގޭއި އޮތީ ދުނިޔޭގެ ރޭންކިން 111 ވަނައިގަ އެވެ.\nނަބާ ރާއްޖޭގެ ތާރީހުގައި ބެޑްމިންޓަނުން އޮލިމްޕިކްސްގައި ވާދަކުރާނެ ފުރަތަަމަ އަންހެން ކުޅުންތެރިޔާއަށް ވެގެން ދާއިރު އީރާނުގެ ސޮރާޔާ އަކީ ބެޑްމިންޓަނުން އޮލިމްޕިކްސް އަށް ކޮލިފައިވި އީރާންގެ ފުރަތަމަ އަންހެން ކުޅުންތެރިޔާ އެވެ.\nއީރާނުގެ ސޮރާޔާ އަކީ ނަބާ ވަނީ 2019 ވަނަ އަހަރު ޕާކިސްތާން އިންޓަނޭޝަނަލް ސީރީސްގައި ސޮރާޔާއާ ވާދަކޮށްފަ އެވެ. އެ މެޗުން ސޮރާޔާ މޮޅުވީ 21-11، 21-11 އިންނެވެ.\n"އީރާން ކުޅުންތެރިޔާއާ އެކު ކުރިން ވެސް ކުޅުނިން. މި މެޗު ވާނެ ރަނގަޅު ފައިޓަކަށް،"\nރާއްޖޭގެ ބެޑްމިންޓަން ކުޅުންތެރިޔާ: ފާތިމަތު ނަބާހާ އަބްދުއްރައްޒާގް (ނަބާ)\nޗައިނާގެ ހީ ބިންގްޖިއާއޯ\nއީރާނުގެ ސޮރާޔާ އަގޭއި\nޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސްގެ ޑަބަލްސް އިވެންޓުން 2019 ވަނަ އަހަރު ދެ ރަން މެޑަލް ހޯދި ނަބާއަކީ ރާއްޖޭގެ ކުޅުންތެރިންނަށް ބަލާއިރު، ރަނގަޅު ލެވަލެއްގައި ރޭންކިންގް ދަމަހައްޓަމުން އަންނަ ކުޅުންތެރިއެކެވެ. އެގޮތުން 2019 ވަނަ އަހަރުގެ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ން ވެސް ނަބާ ވަނީ ފާހަގަކޮށްލެވޭ ކާމިޔާބީތަކެއް ހޯދާފަ އެވެ.\nޓޯކިޔޯ އޮލިމްޕިކްސް ފަށަން ހަމަޖެހިފައިވަނީ މިމަހު 23 ވަނަ ދުވަހު އެވެ.


HEYRIYA| Malegan: Fuvahmulakuge Emme Thafaathu Avah! - Vaguthu\nމާލެގަން: ފުވައްމުލަކުގެ އެންމެ ތަފާތު އަވަށް!\n-- ވަގުތު އިމޭޖެސް: އިބްރާހިމް ޝާބިލް\n(ފުވައްމުލައް ސިޓީ) އަށް އަވަށެެއްގެ މައްޗަށް ބެހިގެންވާ އަދި ރާއްޖޭގެ އެއްފަސްގަނޑަކަށް އޮންނަ ހަމައެކަނި އަތޮޅު ފުވައްމުލަކު ސިޓީ އަށް ޒިޔާރަތްކުރުމުން އެހެން ރަށްރަށުން ނުފެންނާނެ ތަފާތު ކިތަންމެ ކަމެއް ތަޖުރިބާކޮށްލެވޭނެއެވެ. ފުުވައްމުލަކު ރައްޔިތުންގެ އެއްބައިވަންތަކަމާއި، ހިތްހެޔޮކަން، އަދި އެމީހުުންގެ ވިސްނުމުގެ ތަފާތުކަމެވެ. މި އަވަށްތަކުގެ ތެރެއިން އެހެން އަވަށްތަކާ ތަފާތު އަވަށެއް އެ ސިޓީގައި އޮވެއެވެ.\nއެއީ ފުވައްމުލަކުގައި އޮންނަ "މާލެގަން" އަވަށެވެ.\nމާލެގަމަކީ އެ ސިޓީގެ ބާކީ އޮންނަ ހަތް އަވަށާ ޅައި ކިޔާއިރު އާބާދީގެ ގޮތުންވެސް އެންމެ މަދު މީސްކޮޅެއް އުޅެމުންދާ އަވަށެވެ. މާލެގަން އަވަށުގެ އާބާދީ އަކީ ގާތްގަނޑަކަށް ހާހެއްހާ މީހުންނެވެ. އެންމެ ފާހަގަކޮށްލެވޭ ކަމަކީ މި އަވަށުގެ މީހުންގެ ހިތްހެޔޮކަމުގެ ވާހަކައެވެ.\n"މާލެގަން" އަވަށުގެ އެކުވެރިކަން\nކޮންމެތަނެއް ވެސް ކުރިއެރުމަށް އެތަނެއްގައި ހުރުން އެންމެ މުހިންމު ސިފަތަކަކީ އެތަނެއްގެ އެކުވެރިކަމާއި އެއްބައިވަންތަކަމެވެ. އެކި ކަންކަމުން ފެންނަން އޮތް ހަގީގަތަކީ ބައިބައިވެފައިވާ މުޖްތަމައެއްގެ ނުވަތަ ބައެއްގެ ތެރެއަށް ކުރިއެރުން ނާންނާނެ ކަމެވެ. މާލެގަން އަވަށަކީ ވަރަށް އެކުވެރި ބަޔަކު ދިރިއުޅެމުން އަންނަ އަވަށެކެވެ. "އެއް ގޭގެ ބަދިގޭގައި ކައްކާ ނަމަ، ޖެހިގެން ހުންނަ ގޭގެ މީހުުން ބަނޑަށް ނުތިބޭނެއޭ" ބުނާ ރީތި އާދަކާދަ ފޮހެވުމެއް ނެތި އަދިވެސް އެ އަވަށުގެ ރައްޔިތުންގެ ތެރެއިން ފެނެއެވެ.\nމީގެ ކުރިން ފުވައްމުލަކު ކައުންސިލްގައި ވެސް މަސައްކަތް ކުރެއްވި އަލީ ސައީދު 44، (ސައިއްޓެ) ވިދާޅުވީ، މާލެގަން އަވަށުގެ ރައްޔިތުންނަކީ އިޖްތިމާއީ ގޮތުން ހިންގާ ހުރިހާ ހަރާކާތްތަކެއްގައި ވެސް ވަރަށް ޖޯޝާއި ފޯރީގައި ބައިވެރިވާ ރައްޔިތުންތަކެއް ކަމަށެވެ. ހަރަކާތްތައް ނޫނަސް އަވަށު ފެންވަރުގައި އަދި ރަށު ފެންވަރުގައި ހިންގާ އެކިި މަސައްކަތްތަކުގައި ވެސް އެ އަވަށުގެ ރައްޔިތުން ބައިވެރިވާ ކަމަށް އޭނާ ވިދާޅުވިއެވެ.\nއަލީ ސައީދު "ވަގުތު" އަށް މައުުލޫމާތު ދެއްވަނީ -- ވަގުތު އިމޭޖެސް: އިބްރާހިމް ޝާބިލް\n"އަޅުގަނޑު ގަބޫލު ކުރަނީީ މުޖްތަމައުގެ ތެރޭގައި އެއްބައިވަންތަކަން އޮތުމަކީ އަވަށް ކުރިއެރުމުގެ އެންމެ ބޮޑު ސިއްރަކީީ" ސައިއްޓެ ވިދާޅުވިއެވެ.\nމާލެގަން އަވަށް ވަރަށް ސާފު ތާހިރު!\n"ވަގުތު ހޭރިޔާ" ޓީމުން ފުވައްމުލަކު ސިޓީގެެ މާލެގަން އަވަށަށް ކުރި ޒިޔާރަތުން އެންމެެ ބޮޑަށް ފާހަގަކުރެވުނު އެއް ކަމަކީ އެ އަވަށުގެ ތެރޭގެ ސާފުތާހިރުކަމެވެ. މަގުމަތީގައި ޑަސްބިންތައް ބެހެއްޓިފައި ނެތް ނަމަވެެސް، މަގުތައް މަތިން މީހުން ކުނިއަޅާފައި ހުންނަ މަންޒަރު ފެންނަން ނެތުމުން އެ އަވަށުގެެ ސާފުތާހިރުކަން އެނގިގެން ދިޔައެވެ. ކޮންމެ ގެއެއްގެ ދޮރުމައްޗާއި ގޭތެރެ ވެސް ކޮންމެެ ދުވަހަކު އަންހެން ވެރިން ނިކުމެ ސާފްކުރެއެވެ.\nމާލެގަން އަވަށުގެ މަގެއް -- ވަގުތު އިމޭޖެސް: އިބްރާހިމް ޝާބިލް\nއެ އަވަށުުން "ވަގުތު"އާ ވާހަކަ ދެއްކި ބައެެއް މީހުން ބުނި ގޮތުގައި އަވަށުގެ ސާފްތާހިރުކަން ދެމެހެއްޓުމަކީ ކޮންމެހެން ކައުންސިލުން ނުވަތަ އެހެން ތަނަކުން އަންގައިިގެން ކުރާ ކަމަކަށް ވާން ނުޖެހޭ ކަމަށެވެ. އެމީހުން އަވަށުތެރެ ސާފުތާހިރު ކުރަނީ އަމިއްލަ އަށް ފެނިގެން ކަމަށް ބުންޏެވެ.\nއީދު ފާހަގަ ކުރަނީ ފޯރިއާއެކު\nމާލެގަން އަވަށަކީ އީދު ފާހަގަކުރުމުގައި ވެސް މަޝްހޫރު އަވަށެކެވެ. ޒަމާނަށް އައި ބަދަލުތަކާ އެކު ކުރިން ދިވެހިިން އީދު ފާހަގަކުރަމުން އައި ގޮތްތައް ރާއްޖޭގެ ގިނަ ރަށްރަށުން މިހާރު ވަނީ ނެތިިގެން ގޮސްފައެވެ. މީގެ ކުރިން ދުވާލުގަޑީގައި ރަށުގެ ރައްޔިތުން ނިކުމެ ކުޅިިވަރުތައް ކުޅެ އެންމެ އެެކީގައި ކައިބޮއިި ހެދިޔަސް މިހާރު އެމަންޒަރު ފެންނަނީ ވަރަށް މަދުންނެވެ. މާލެގަން އަވަށުން އަދިވެސް މި އާދައެއް ފޮހެވިގެން ނުދެއެވެ.\nސައިއްޓެ ވިދާޅުވީ ކޮންމެ އީދު ދުވަހަކުވެސް އަވަށުގެ ރައްޔިތުން ނިކުމެ އީދު ފާހަގަކުރުމަށް އެންމެ ފުރަތަމަ ފަށަނީ އީދު ނަމާދަށް ފަހު އަވަށުގެ ރައްޔިތުން އެކީގައި އިންސާފުކުރާ ސައިން ކަމަށެވެ. އެއަށް ފަހު އީދަށް ހާއްސަ އެކި ކުޅިވަރުތައް އިރު އޮއްސެންދެން ކުޅޭނެ ކަމަށާއި، މިއީ ކޮންމެ އަހަރަކުވެސް ދެގޮތެއް ނުުވެ ކުރަމުން އަންނަ ކަންކަން ކަމަށް އޭނާ ވިދާޅުވިއެވެ.\nމި އަވަށުގެ ފެހިިކަން ގަދަ!\nމާލެގަން އަވަށުން އެންމެ ފާހަގަކުރެވުނު އެއް ކަމަކީ އެ އަވަށުުގެ ފެހިކަމެވެ. ކޮންމެ ގެއެއްގެ ތެރޭގައިވެސް އަނބުުގަސްތަކާއި ބިޔަކޮށް ހެދޭ ގަސްތައް ހައްދާފައި ހުރި އިރު، ގިނަ ގޭގޭގެ ތެރޭގައި އަދި ދޮރު ކުރިމަތީގައި އެކި ވައްތަރުގެ މާ އަޅާ ގަސްތަކުުގެ ބަގީޗާތައް ހައްދާފައިި ހުއްޓެވެ.\nއެގޮތުން އެެންމެ ގިނައިން ހުރި ގަހެއް ކަމުގައި ފާހަގަކުުރެވުނީ ބޯގަން ވިލާއެވެ. ކޮންމެ ގެއެއްގައިހެން މިގޮތަށް ގަސްތައް އިންދާފައި ހުއްޓެވެ. މިއީ މަލެގަން އަވަށުގެ އިތުރަށް ފުުވައްމުލަކުގެ އެހެން އަވަށްތަކުގެ ވެސް ގިނަ ގެތަކުން ފާހަގަކުުރެވުނު ކަމެކެވެ.\nމާލެގަން އަވަށުގެ ތެރެއިން އެންމެ ބޮޑަށް ލޮލުގައި އަޅައިގަތް ކަމަކީ ކޮންމެ ގޯޅިއަކަށްވެސް ވަންނަ އިރު ފެންނަން ހުންނަ ނަންބޯޑުތަކެވެ. އެ ނަން ބޯޑުތައް އެއީ އަދި މިހާތަނަށް އެއްވެސް ރަށަކުން ފެނިފައި ނުވާ ވައްތަރެއްގެ ނަން ބޯޑުތަކެކެވެ. އެ ނަން ބޯޑުތަކުގައި ކޮންމެ ގޯޅިއަކުންވެސް ވަދެގެން ހުންނާނެ ގެތައް ތަރުތީބުން ލިޔެފައިި ހުއްޓެވެ. އަދި ގެތައް ހުންނާނެ ތަންތަން ފާހަގަކޮށް ޗާޓު ވެސް އެ ބޯޑުތަކުން ފެންނަން ހުއްޓެވެ.\nމާލެގަމުގެ ގޯޅިއެއްގައި ޖަހާފައި ހުރި ނަންބޯޑެއް -- ވަގުތު އިމޭޖެސް: އިބްރާހިމް ޝާބިލް\nސައިއްޓެ ވިދާޅުވި ގޮތުގައިި އެ ސިޓީގެ އެހެން އަވަށްތަކުުގައި ބޭނުންކުރުމަށް މި ބޯޑުތައް ހެދުމަށްް ފުވައްމުލަކު ކައުންސިލުންވެސް މަސައްްކަތްތަކެއް ކުރިއެވެ. އަދި އެމީހުން އެއްބާރުލުން ދިން ނަމަވެސް ކައުންސިލުން ފަހުން މިިކަން ކޮށްފައެއް ނުވެއެވެ. މިގޮތަށް ބޯޑުތައް ހުރުމުގެ ސަބަބުުން އެ އަވަށަށް ޒިޔާރަތްކުރާ އެހެން ރަށްރަށުގެ މީހުންނަށްވެސް، ގެތައް ހޯދައިގެން ދިއުމަށް ވަރަށްް ބޮޑަށް ފަސޭހަވާނެއެވެ.\nމާލެގަން ސްޕޯޓްސް ކްލަބް\nމާލެގަން ސްޕޯޓްސް ކްލަބަކީ އަވަށު ފެންވަރުގައި މާލެގަމުން އުފައްދާފައިވާ ކުޅިވަރު ޖަމިއްޔާއެކެވެ. ދެހާސް ދިހަ ވަނަ އަހަރު އެ އަވަށުގެ ޒުވާނުންތަކެއް އިސް ނަގައިިގެންް އުފެއްދި "މާލެެގަން ޔޫތް ފައުުންޑޭޝަން"ގެ ދަށުން ދާދިި ފަހުން އުފެދިގެން އައި މާލެގަން ސްޕޯޓްސް ކްލަބަލީ އެ ކްލަބުގެ ކުރު ތާރީހުުގައި ގިިނަ ކާމިޔާބީތަކެއް ހޯދާފައިވާ ކްލަބެކެވެ.\nމާލެގަން ސްޕޯޓްސް ކްލަބް -- ވަގުތު އިމޭޖެސް: އިބްރާހިމް ޝާބިލް\n"ވަގުތުު"ގެ ފަރާތުުން މިިދިޔަ އަހަރުގެ ފަހުކޮޅު އައްޑޫގައި ބޭއްވި "ޑްރީމްސް ޕިއްޒާ ވަގުތު ފުޓްްސަލް ޗެލެެންޖު"ގައި ބައިވެރިވުމަށް މާލެގަން ސްޕޯޓްސް ކްލަބުން އައްޑޫ އަށް ގޮސް، މުބާރާތުގައި ރަނގަޅު ކުޅުމެއް ދައްކައި ތިން ވަނަ މަގާމު ވަނީ ހޯދައިފައެވެ.\nއަދި އެންމެ ރަނގަޅު ސަޕޯޓަރުުން ތިބޭ ޓީމުގެެ ގޮތުގައިވެސް މާލެގަން ހޮވިިގެން ދިޔަކަން ފާހަގަކޮށް ސައިއްޓެ ވިދާޅުވީ މިކަމުންވެސް ސާބިތުުވަނީ އެ އަވަށުގެ ރައްްޔިތުުންގެ އަހުުލާގު ރަނގަޅުކަން ކަމަށެވެ.\nމީގެ ކުރިންވެސް މާލެގަން ސްޕޯޓްސް ކްލަބުން ވަނީ އެ އަވަށުގެ ފެންވަރުގައި މުބާރާތެއްވެސް ކުރިއަށް ގެންގޮސްފައެވެ. ކުރިއަށް އޮތް ތަނުގައިވެސް އެ އަވަށުގެ ތަރައްގީއަށް ގިނަ ކަންތައްތަކެއް ކުރުމަށް ވަނީ ނިންމައިފައެވެ.\n"ވަގުތު" އިން ފުވައްމުލަކަށް ކުރި "ހޭރިޔާ" ދަތުރުގެ ސްޕޮންސަރުންނަކީ ރިލެކްސް ފެރީ ސާވިސް، ފުވައްމުލަކު ސިޓީ ކައުންސިލް، ރިއަލް ބްރީޒް ރެސްޓޯރަންޓް، ހައިވޭ29 ރެސްޓޯރަންޓް އަދި ރޯޔަލް ރެސްޓޯރަންޓް ޕަބްލްސް ބައި ރޯޔަލްއެވެ.\nފުވައްމުލަކު މުނީރު: ސިޓީ ފަޚުރުވެރިވާނެ، ޚިދުމަތްތެރިއެއް!\nއެންމެ ފުރަތަމަ ކުރާނެ ކަމަކީ ވަޒީފާގެ މައްސަލަ އަށް ހައްލު ހޯދާދިނުން: އިއްސެ\nވަޒީފާއިން ކަނޑާލުމުން ރެސްޓޯރެންޓެއް ހުޅުވައި އަމިއްލަ ފައިމައްޗަށް ތެދުވި ޒުވާނެއް\nމާޗް 10, 2021 10:01\nތިޔަ އަވަށުގެ ދެކުުނުފަރާތު ގައި ހުންނާނެ މުލަކި ފައިކޮޅު ބުއްލަފީފު ރެކިދިޔެ ފަޑި އާރުމަނި ކުފާނުންގެ ބިސްތާނާއި މަހާނަޔާއި މަގުބަރާ. އެތާ ހުންނާނޭ މިރާއްޖޭ ދުވަހަކުވެސް ނުދެކޭނެ ހިރިގަލު މަހާނަގަލެއް. ކުރެހުން ނަގައިފައި ގަލުވަޑާން ޖަހަފައި ހުންނާނީ. ހޯދަގެން ފޮޓޯ ނަގަބަލަ.\nމާޗް 25, 2021 09:04\nކިހިނެއްތޯ މަގުތައް ސާފުތާހިރު ކަމައް ތިކިޔަނީ...


2 kudhinge maraa gulhigen anekkaves kudakudhinthakeh hayyaru koffi | Mihaaru\nދެ ކުދިންގެ މަރާ ގުޅިގެން އިތުރު ކުދިންތަކެއް ހައްޔަރުކޮށްފި\n07 ޖޫން 2016 - 12:16 11 comments\nދެ ކުދިންގެ މަރާ ގުޅިގެން މިހާތަނަށް ހަ ކުޑަ ކުދިންނާއި ބޮޑު މީހަކު ވަނީ ހައްޔަރުކޮށްފައި. ވައިކަންމައްޗާއި އީގަލްސް އަށް ނިސްބަތްވާ ގްރޫޕްގެ މެދުގައި މާރާމާރީ ހިންގީ އުފެދުނު ދެބަސްވުމަކާ ގުޅިގެން ކަމަށް ފުލުހުން ބުނޭ.\nމިދިޔަ ހުކުރު ދުވަހު މާލޭގައި ހިންގި މާރާމާރީގައި 14 އަހަރުގެ ދެ ކުއްޖަކު މަރާލި މައްސަލައާ ގުޅިގެން އިތުރު ހަތަރު ކުއްޖަކާއި ބޮޑު މީހަކު ހައްޔަރުކޮށްފި އެވެ. އެހެންކަމުން ހައްޔަރުކުރި ޖުމްލަ އަދަދު މިހާތަނަށް ހަތަކަށް ވަނީ އަރައިފަ އެވެ.\nފުލުހުން ހާމަކުރި މައުލޫމާތުތަކަށް ބަލާއިރު މި މައްސަލާގައި މިހާތަނަށް ހައްޔަރުކޮށްފައި ތިބީ ހަ ކުޑަކުދިންނާއި ބޮޑު މީހެކެވެ.\nފުލުސް އޮފީހުން މިއަދު ބުނީ ހައްޔަރުކުރި ބައެއް ކުދިންގެ ބަންދުގެ މުއްދަތު ކޯޓުން މިހާރު އިތުރުކޮށްދީފައިވާ ކަމަށާއި ދެން ތިބި ކުދިންގެ ބަންދާ މެދު ގޮތެއް ނިންމުމުގެ މަރުހަލާ ވެސް މިހާރު ކުރިއަށް ދާ ކަމަށެވެ.\nހައްޔަރުކުރި ކުދިންގެ އިތުރުން މިހާތަނަށް ފުލުހުންގެ ބެލުމުގެ ދަށުގައި ހުރި 18 އަހަރުން މަތީ މީހާގެ ބަންދުގެ މުއްދަތަށް މިހާރު ވަނީ 10 ދުވަސް ޖަހައިދީފަ އެވެ.\nހުކުރު ދުވަހު ހަވީރު 5:30 ހާއިރު ހިންގި މާރާމާރީގައި ކަރަށް ވަޅި ހެރުމުން މަރުވީ، ކ. ކާށިދޫ އަހްމަދު އިރުޝާނެވެ. އޭގެ ތިން ގަޑިއިރު ފަހުން ބުރަކައްޓަށް ވަޅި ހެރުމުން ފަރުވާ ދެނިކޮށް މަރުވީ މާލެ އަށް ނިސްބަތްވާ ފާތިރު މުހައްމަދެވެ.\nފުލުހުން ބުނެފައި ވަނީ މާރާމާރީގައި މަރުވި ދެ ކުދިން ވެސް އަމަލީ ގޮތުން މާރާމާރީ ހިންގަން ބައިވެރިވި ކަމަށެވެ.\nމިދިޔަ ހުކުރު ދުވަހުގެ ރޭ ޔާގޫތުގޭ ކައިރީގައި ހިންގި މާރީގައި މީހަކު ޒަހަމްވެ ލޭ ފޭބި ތަނުގައި ފުލުހުން ހަރަކާތްތެރިވަނީ --ފޮޓޯ: މުހައްމަދު ޝަރުހާން/މިހާރު\nފުލުހުން ބުނި ގޮތުގައި ހުކުރު ދުވަހު ހަވީރު މާރާމާރީ ހިންގީ ވައިކަންމައްޗާއި އީގަލްސް ގްރޫޕުންނެވެ. ފުލުހުން ނޫސްވެރިންނަށް ދެއްކި ވީޑިއޯ އިން ފެންނަ ގޮތުގައި އީގަލްސް ގްރޫޕުން ހަމަލާ ފެށީ، ވައިކަންމަތީ ކުދިން މަޖީދީ މަގުގައި ޕާކުކޮށްފައި އޮތް ޕިކަޕެއްގެ ތެރޭގައި ތިއްބަ އެވެ. އެ މާރާމާރީގައި އިރުޝާންގެ ކަރަށް ފުންކޮށް ވަޅި ހެރުމުން އޭނާ ހޮސްޕިޓަލަށް ގެންދިޔައީ ވައިކަންމަތީ ކުދިންނެވެ.\nއިރުޝާންގެ މަރުގެ ބަދަލެއްގެ ގޮތުން ފާތިރަށް ހަމަލާ ދިނީ އެ ރޭ 9:30 ހާއިރެވެ. ފާތިރު ފޯނެއްގައި ހުރެ ގޭގެ ދޮރު ހުޅުވާލުމާ އެކު ދެ މީހަކު ގޭތެރެއަށް ވަދެ ވަޅިން ހަމަލާދިނީ އޭނާގެ އަރިކައްޓަށެވެ.\nފުލުހުން ބުނި ގޮތުގައި ދެ ކުއްޖަކު މަރާލީ ހުކުރު ދުވަހުގެ ހެނދުނު އެ ދެ ގްރޫޕްގެ ދެމެދުގައި ހިނގި ހަމަނުޖެހުމަކާ ގުޅިގެންނެވެ. ނަމަވެސް ހަމަނުޖެހުން އުފެދުނީ ސީދާ ކޮން ސަބަބަކާ ހުރެ ކަމެއް ފުލުހުން އަދި ނުބުނެ އެވެ.\nއިތުރު ލިޔުންތައް ކުށްކުރުން ޕޮލިސް ކުޑަކުދިން


First Lady ah Siyam kurevvi thaureef ah faadu kiyun! | Mihaaru\nސަދަގާތު ފައުންޑޭޝަނުން ބޭއްވި ޚިތާނީ ފެސްޓިވަލް ނިންމުމުގެ ރަސްމިއްޔާތުގައި ދ. މީދޫ ދާއިރާގެ މެމްބަރު އަހްމަދު ސިޔާމް މުހައްމަދު ވާހަކަ ދައްކަވަނީ. ފޮޓޯ ޕީޕީއެމް\nފަސްޓް ލޭޑީ އަށް ސިޔާމް ކުރެއްވި ތައުރީފަށް ފާޑުކިއުން!\n04 ޖެނުއަރީ 2018 - 11:42 48 comments\nރަސްމިއްޔާތުތަކުގައި ފަސްޓް ލޭޑީ ފާތުމަތު އިބްރާހީމަށް ތައުރީފް އޮއްސުމަކީ އާ ކަމެއް ނޫނެވެ. ހުޅުމާލޭގައި ބޭއްވި ޚިތާނީ ފެސްޓިވަލް ނިންމަން ރޭ ބޭއްވި ރަސްމިއްޔާތުގައި ވެސް ފެނުނީ އެ މަންޒަރެވެ. ޝަރަފްވެރި މެހްމާނެއްގެ ގޮތުގައި ވަޑައިގެންނެވި، އެމްޑީއޭގެ ލީޑަރު އަހްމަދު ސިޔާމް ބެއްލެވީ އެހެން ބޭފުޅުންނަށް ވުރެން، މޮޅަށް އެކަން ކުރެއްވޭތޯ އެވެ. އެކަމަކު، އޭނާ ކުރެއްވި ތައުރީފް "ހައްދުން ނެއްޓި"، ސޯޝަލް މީޑީއާގައި އިންތިހާ އަށް ފާޑުކިއުން މިވަނީ އަމާޒުވެފަ އެވެ.\nފަސްޓް ލޭޑީ ފާތުން އަށް ހުޝާމަދު ކުރައްވަމުން، ރާނީއެއްގެ ގޮތުގައި ސިފަކުރައްވައި ވިދާޅުވީ އެކަމަނާއަކީ "ދިވެހިރާއްޖެ އަށް މާތްﷲ ދެއްވި ނިއުމަތެއް" ކަމަށެވެ. އެކަމަނާ ކުރައްވަމުން ގެންދަވާ އިޖުތިމާއީ މަސައްކަތްޕުޅުތަކަށް ތައުރީފް އަމުނައްވަމުން، "ކުޅެދޭ މީހުން ނުކުޅެދޭ މީހުންނަށް ހައްދަވާ" ކަމަށް ވެސް ސިޔާމަށް ވިދާޅުވެވުނެވެ.\nRT hilantey: Madam Raanee heyofulhu kamun kulhedhey meehun nukulhedhey meehunnahves hehdheviyyoa 😂😂😂 Sunsiyam hanaigabaa? pic.twitter.com/pjy7fFKXaQ (via Twitter https://t.co/eu9NtFnwJN) pic.twitter.com/7qVx7oidG6\n— abbo (@abbomv) January 3, 2018\nސަދަގާތު ފައުންޑޭޝަނުން ބޭއްވި ޚިތާނީ ފެސްޓިވަލް ނިންމުމުގެ ރަސްމިއްޔާތުގެ ތެރެއިން. ފޮޓޯ ޕީޕީއެމް\nސިޔާމް މިހެން ވިދާޅުވުމާ އެކު، ފާތުންގެ މޫނުފުޅުގައި އަތް އަޅުއްވައި ލަދުން އުޅުއްވި މަންޒަރު ވީޑިއޯ އިން ފެނެ އެވެ.\n"އަޅުގަނޑުމެންގެ ރާއްޖޭގައި މިހިރީ އިނގިރޭސިވިލާތުގެ ރާނީއަށް ވުރެން މާ އޯގާތެރި، މާ މުހިއްމު، މާ ގިނަ މަސައްކަތްތަކެއް ކޮށްދޭ ރާނީއެއް،" ސިޔާމް ވިދާޅުވި އެވެ.\nAnyone and everyone who want to learn how to flirt your partner are highly recommended to watch Sun Siyam's recent speech at Sodhagaath Foundation Rally! #Ekanbuloagefaanu\n— Mohamed Hassaan (@HassaanMuaviyat) January 3, 2018\nދީލަތި އެހީ ދެއްވުމުގައި ވެސް ފަސްޓް ލޭޑީއަކީ ނަމޫނާއެއް ކަން ފާހަގަކުރައްވައި ސިޔާމް ވިދާޅުވީ "އަޅުގަނޑު ބޭނުންވަނީ ސުވަރުގޭގެ މަތިވެރި ގަނޑުވަރުތައް އުފެއްދުން" ކަމަށެވެ.\n"އަދި އަޅުގަނޑު އެދެނީ އެ ގަނޑުވަރަށް އެކަމަނާ ލެއްވުން، ލައްވައިގެން އެ ހުރިހާ ނަސީބެއް އެކަމަނާއަށް ލެއްވުން،" ސިޔާމް ވިދާޅުވި އެވެ.\nއެކަމަކު އެ ވާހަކަތަކުގެ ތެރެއިން "ކުޅެދޭ މީހުން ނުކުޅެދޭ މީހުންނަށް ހައްދަވާ" ކަމަށް ވިދާޅުވި ވާހަކައަށް ސިޔާމް ވަނީ ފަހުން މައާފަށް އެދިވަޑައިގެންފަ އެވެ. އޭނާ އެގޮތަށް މައާފަށް އެދިވަޑައިގަތީ ފަހުން ފުރުސަތު ހޯއްދަވައިގެންނެވެ.\nސިޔާމް ވިދާޅުވީ ކޮންމެ މީހަކަށް ވެސް ވާހަކަ ދެއްކުމުގައި "އަނގައޮޅޭނެ" ކަމަށެވެ.\nއެކަމަކު ސިޔާމްގެ ތައުރީފަށް ސޯޝަލް މީޑިއާގައި ބައެއް މީހުން ދަނީ ފާޑުކިއަމުންނެވެ.\nއެއް ބަޔަކު ބުނެފައިވާ ގޮތުގައި، "ތައުރީފް ކުރިއަސް އެއީ ބޮޑުވަރެ"ވެ.\nއިތުރު ލިޔުންތައް މެމްބަރު އަހުމަދު ސިޔާމް މުހައްމަދު (ދ. މީދޫ) އެމްޑީއޭ ކުރީގެ ފަސްޓް ލޭޑީ ފާތުމަތު އިބްރާހީމް ސޮދަގާތު ފައުންޑޭޝަން ހުޅުމާލެ ޚިތާނުކުރުން\nސޮދަގާތު ފައުންޑޭޝަންގެ ހިތާނީ ފެސްޓިވަލް ފަށައިފި


Mooshan ge aa video lava "Ihusaas" maa laheh nuvaane | Mihaaru\nމޫޝަންގެ އާ ވީޑިއޯ ލަވަ "އިހުސާސް" ވަރަށް އަވަހަށް ނެރޭނެ.\nމޫޝަންގެ އާ ވީޑިއޯ ލަވަ "އިހުސާސް" މާ ލަހެއް ނުވާނެ\n24 ފެބުރުއަރީ 2018 - 07:27\nމޫޝަން މުބާރިކް (މުންމު) ކުރިން ވެސް ބުނެފައިވާ ގޮތަށް އޭނާގެ ދެވަނަ ވީޑިއޯ ލަވަ، ދެން މާ ލަހެއް ނުވެ އާންމުންނަށް ދޫކޮށްލާނެ އެވެ. އެ ލަވައަކީ އޭނާގެ ސޯލޯ އަލްބަމްގެ ޓްރެކްތަކުގެ ތެރެއިން "އިހުސާސް" ލަވައިގެ ރިމިކްސް ވާޝަނެކެވެ.\nމި ލަވައިގެ ވީޑިއޯ ބެލުންތެރިންނަށް ގެނެސް ދޭނީ ޗޮޕްއާޓުގެ ކުޅަދާނަ މަސައްކަތްތަކާ އެކުގަ އެވެ. ލަވައިގެ ވީޑިއޯގެ ކުޑަކުޑަ ޓީޒާކޮޅެއް އެ މީހުން މިހާރު ވަނީ ސޯޝަލް މީޑިއާގައި ހިއްސާ ވެސް ކޮށްފަ އެވެ. އެއިން ފެންނަ ގޮތުގައި "އިހުސާސް" ލަވައިގެ ވީޑިއޯވެގެން ދާނީ ޒުވާނުންނާ ވަރަށް ގުޅޭ ކަހަލަ، ޕާޓީ ސްޓަައިލްގެ ލަވައަކަށެވެ.\nލަވަ އާންމުކުރާނެ ތާރީހެއް އަދި އިއުލާންކޮށްފައި ނެތަސް، ލަވައިގެ ތެރެއަށް ޗޮޕާޓްގެ ނަން އަންނާތީ މީގެ ކޮލިޓީއާ ދޭތެރޭ އުފައްދާނެ އެއްވެސް ސުވާލެއް ނޯންނާނެ އެވެ. ބޮޑު ހިޓަކަށްވި މުންމުގެ ފުރަތަމަ ވީޑިއޯ ލަވަ އަދި 2015 ގައި ނެރުނު "ރީތިކަން" އަކީ ވެސް ޗޮޕްއާޓްގެ މަސައްކަތެވެ.\n"އިހުސާސް" ލަވައިގެ ޓީޒާކޮޅެއް.\nއެ ލަވަ ކަމުދިޔަ މީހުންނަށް "އިހުސާސް" ވަކި ދުލެއް ނުކުރާނެކަން ޔަގީނެވެ. ލަވަ އަށް އިންތިޒާރު ކުރަމާ ހިނގާށެވެ.\nMooshan ge solo album nerefi\nއާ ވީޑިއޯ ލަވަ "އިހުސާސް" ގެނެސްދޭނެކަން އިއުލާން ކުރީ އޮކްޓޯބަރު، 13، 2017 ގައި.\nމި ލަވައިގެ ވީޑިއޯ ގެނެސް ދޭނެކަން މުންމު އިއުލާން ކުރީ އަލްބަމް ނެރެން އޮކްޓޯބަރު، 13، 2017 ގައި ބޭއްވި ހަފުލާގަ އެވެ. އެހެންވެ މި ލަވައިގެ އިންތިޒާރުގައި އޭނާގެ ބައިވަރު ފޭނުން ތިބޭނެ އެވެ. ފަހަރުގައި މިހާރު ވެސް ތަންކޮޅެއް ލަސްވެއްޖެއޭ ފޭނުން ބުނެފާނެ އެވެ.\nIsland Holidays Maldives House Keeper5Jul 2020


"Ahanna Maafu Kohdhee, Hoholhai Gai Thaashivi Kudhin Salaamathun Genes Dheynan" - Vaguthu\n"އަހަންނަށް މައާފްކޮށްދީ، ހޮހޮޅައިގައި ތާށިވި ކުދިން ސަލާމަތުން ގެނެސްދޭނަން"\nހޮހޮޅައެއްގެ ތެރޭގައި ތާށިވެފައިވާ ތައިލެންޑުގެ ޒުވާން ފުޓުބޯޅަ ޓީމުގެ މެންބަރުން ސަލާމަތުން ގެންގޮސްދޭނެ ކަމަށް އެ ކުދިންގެ ކޯޗު ބުނެފިއެވެ.\nއެ ކުދިންގެ ކޯޗު މިހެން ބުނެފައި ވަނީ، ބެލެނެވެރިންނަށް ފޮނުވި މެސެޖުގައެވެ. އެ މެސެޖް ފޮނުވާފައި ވަނީ ތައިލެންޑްގެ ނޭވީ މެދުވެރިކޮށެވެ.\n"ހުރިހާ ބެލެވެރިންނަށް. އެ ކުދިންގެ ހާލު ރަނގަޅު. އަހަރެން އެ ކުދިންނަށް އެންމެ ގާތުން އަޅާލާނެކަމުގެ ޔަގީންކަން ދެން". އެ ކުދިން ސަލާމަތް ކުރުމުގައި އުޅެމުންދާ ނޭވީގެ އޮފިޝަލުން މެދުވެރިކޮށް ބެލެނެވެރިންނަށް ފޮނުވި ނޯޓުގައި ވެއެވެ.\n"ހުރިހާ ފަރާތްތަކުގެ ފަރާތުން ލިބެމުންދާ އެއްބާރުލުން ފާހަގަކުރަން. އަހަންނަށް މައާފްކޮށްދީ" އޭނާގެ ނޯޓުގައި ވެއެވެ.\nއުމުރުން 11-16 އަހަރާއި ދެމެދުގެ 12 ކުދިންނާއި 25 އަހަރުގެ ކޯޗު ހޮހަޅައިގައި ވަނީ ތާށިވެފައެވެ. އެ ކުދިން ސަލާމަތް ކުރުމުގެ މަސައްކަތް ކެނޑިނޭޅި ކުރަމުން އަންނައިރު، އެކަމުގައި ހަރަކާތްތެރިވަމުންދިޔަ ޑައިވަރަކު ވަނީ މަރުވެފައެވެ.\nޝިއާންގ ރައީ ނަމަކަށް ކިޔާ ހޮހޮޅައެއްގައި މި ޓީމު ތާށިވެފައިވާއިރު، އެފަރާތްތައް އެތަނުގައި ތާށިވެފައިވާތާ މިހާރު 13 ވަރަކަށް ދުވަސް ވާނެއެވެ.\nހޮހޮޅައެއްގައި ތާށިވެފައިވާ ތައިލެންޑަށް ނިސްބަތްވާ ފުޓުބޯޅަ ޓީމަށް ދުނިޔޭގެ ސަމާލުކަން ލިބިފައިވާއިރު، އެމީހުން ސަލާމަތްވާނެ އިރަކަށް، އެތައް ބަޔަކު ދަނީ އިންތިޒާރު ކުރަމުންނެވެ. އެގޮތުން އެ ޒުވާން ފުޓުބޯޅަ ޓީމުގެ މެންބަރުން، ވޯލްޑް ކަޕު ނިމުމުގެ ކުރިން ސަލާމަތްވެއްޖެނަމަ، ވޯލްޑް ކަޕުގެ ފައިނަލް މެޗު ބަލާލުމުގެ ފުރުޞަތު ދޭނެ ކަމަށް، ފީފާގެ ރައީސް ޖިއާނީ އިންފަންޓީނޯ ވިދާޅުވެފައެެވެ.\nޖުލައި 7, 2018 18:10\nއައުރަ ނިވާނުކޮށް ތިބޭ މީހުންނަށް ހަމަ ވާންވީ ގޮތް... ކުރު ކުރު ސޯޓުލައިގެން\nޖުލައި 7, 2018 21:48\nފިރިހެނުންގެ.އައުރައަކީ ކޮބައިކަމާމެދު ދީނީ އިމާމުންގެވެސް ހިޔާލު ތަފާތު، ތިއީ ކޮންތާކުން ވެއްޓުނު މާމޮޅު.އިލްމުވެރިއެއް؟\nޖުލައި 7, 2018 23:19\nހިޔާލު ތަފާތުވާ ވަރަށް ގިނަ ކަންކަން ހުރޭ.. އެކަމަކު ފައިގެ ފަލަމަސްގަނޑަކީ ފިރިހެނާގެ އައުރައިގެ ތެރެއިން ބައެއްކަމާމެދު ޝައްކެއްނެތް.. ފޮތްތައް ކިޔާލަބަލަ\nޖުލައި 7, 2018 20:41\nމިމީހުން ތާށިވީ ކިހިނެއްބާ. ކޮންކަމަކާ ޑައިވްކުރަން މިޖެހެނީ. ތިޔަ އަޅެ މީހު ނަށް އެއްޗެއް އެނގޭގޮތަށް ޚާބަރު ލިޔަންވެއްޖެއްނު މިހާރު\nޖުލައި 7, 2018 23:13\nވާ ނުވާ ރަނގަޅަށް ބަލާބަލަ ފޮތުގެ މެދުން ފެށިއަކަސް ވާނުވާ އެއް ނޭނގޭނެ މިކަން ނޭނގޭ މީހަކު ކަލޭ ނޫނީ ނޫޅޭ\nޖުލައި 7, 2018 23:38


"ފަލަވެލާ ކޮންމެ ފަހަރަކު އެންމެން އަހަރެން މާބަނޑު މީހަކަށް...\n"ފަލަވެލާ ކޮންމެ ފަހަރަކު އެންމެން އަހަރެން މާބަނޑު މީހަކަށް ހަދާ"\nމީގެ ކުރިންވެސް ބިޕާޝާ މާބަނޑު ކަމުގެ އަޑު ވަނީ ފެތުރިފައި\nމިދެތަރިން ކައިވެނި ކޮށްފައިވަނީ މީގެ ހަތަރު އަހަރު ކުރިން\n3 ސެޕްޓެންބަރ 2020 | ބުރާސްފަތި 21:39\nބިޕާޝާ ބާސޫ އާއި ކަރަން ސިންގް ގްރޯވާ\nބޮލީވުޑްގެ ބަލަތާ އަދި މޮޑެލް ބިޕާޝާ ބާސޫ ބަލިވެެއިން ކަމަށް ފެތުރެމުންދާ އަޑު ތަކަކީ ވަރަށް ބޮލަށް އުނދަގޫ ކުރަނިވި ވާހަކަތަކެއް ކަމަށް އޭނާ ބުނެފިއެވެ.\nއެކްޓަރ ކަރަން ސިންގް ގްރޯވާ އާ ކައިވެނިކޮށް އެ ކައިވެންޏަށް ހަތަރު އަހަރު ވެފައިވާއިރު މީގެ ކުރިން ވެސް ވަނީ ބިޕާޝާގެ މާބަނޑު ކަމުގެ އަޑުތައް ފެތުރިގެން ގޮސްފައެވެ.\nޕިންކް ވިލާއަށް ދިން އިންޓަވިއު އެއްގައި ބިޕާޝާ ބުނެފައިވަނީ ކޮންމެ ފަހަރަކު ވެސް އޭނާ ކުޑަކޮށް ފަލަވެލާ އިރަށް އެންމެން އޭނާ މާބަނޑު ކަމަށް ހަދައިގެން ވާހަކަތައް ދައްކަމުންދާ ކަމަށެވެ. އަދި އެއީ އޭނާއަށް ވަރަށް ބޮލަށް އުންދަގޫވާ އަޑުތަކެއް ކަމަށް ވަނީ ބުނެފައެވެ.\nއެފަދަ ވާހަކަތަކުން އެންމެ ބޮޑު ނުތަނަވަސް ކަމެއް އަންނަނީ އޭނާ އަށް ކަމަށް ބިޕާޝާ ވަނީ ބުނެފައެވެ.\nދަރިއަކު ހޯދުމާއި ގުޅޭ ގޮތުން ބިޕާޝާ ބުނެފައިވަނީ ދަރިއަކު ދެއްވަން ވަގުތު ޖެހުމުން ދެއްވާނެ ކަމަށެވެ. އަދި އަމިއްލަ ދަރިއަކު ނުލިބުނަސް އެންމެ ރަނގަޅު ކަމަށާއި ކުދިން އެޑޮޕްޓް ކުރުމަށް ވެސް އޭނާ އާއި ކަރަން ވިސްނަމުންދާ ކަމަށެވެ.\nއިންޑިއާގައި އަޅާލާނެ މީހަކު ނެތި ހުރިހާ ޚިދުމަތް ތަކުން މަހުރޫމުވެފައި ތިބި އެތައް ކުދިންނެއް ދިރިއުޅެމުންދާ ކަމަށާއި އެ ކުދިންނަށް އަޅާލުން ދެވޭނެ ކަމަށް ވަނީ ބުނެފައެވެ. މުސްތަގުބަލުގައި ކަންތައް ވަމުންދާ ގޮތް ބަލަން ތިބޭނެ ކަމަށް ވަނީ ބުނެފައެވެ.\nބިޕާޝާ އާއި ކަރަން އެކުގައި ދާދިފަހުން ވަނީ ވެބްސީރީޒް "ޑޭންޖަރަސް" އިން ފެނިގެން ގޮސްފައެވެ. މަސައްކަތް ކުރެވެން އޮތް ހުރިހާ ޕްރޮޖެކްޓެއްގައި ވެސް ބިޕާޝާ އާއެކު މަސައްކަތް ކުރަން ބޭނުންވާ ކަމަށެެވެ. ބިޕާޝާ އަކީ ކުޅަދާނަ ތަރިއެއް ކަމަށާއި އެކުގައި މަސައްކަތް ކުރާނަމަ އެކުގައި ގިނަ ވަގުތު ހޭދަ ކުރެވޭނެ ކަމަށް ކަރަން ވަނީ ބުނެފައެވެ.\nކަރަން ބުނެފައިވަނީ ދެމީހުން ވެސް އަމިއްލަ މަސައްކަތް ތަކުގައި ބުރަކޮށް އުޅެން ޖެހުމުން އެކުގައި ވަގުތު ހޭދަ ނުކުރެވޭ ކަމަށެވެ. އެހެންކަމުން ގިނަ ވަގުތު ބިޕާޝާ އާ އެކު ހޭދަ ކުރަން ބޭނުންވާ ކަމަށް ކަރަން ވަނީ ބުނެފައެވެ.


Kalaafaanu school ah 30 aharu vumaai gulhigen khaassa lava eh nerefi Kalaafaanu school ah 30 aharu vumaai gulhigen khaassa lava eh nerefi\nކަލާފާނު ސްކޫލަށް 30 އަހަރުވުމާއި ގުޅިގެން ޚާއްސަ ލަވައެއް ނެރެފި\nކަލާފާނު ސްކޫލަށް 30 އަހަރު ފުރޭ މުނާސަބަތާއި ގުޅިގެން ހެންވޭރު ދަނޑުގައި މިއަދު ކުރިއަށްދިޔަ ޙަރަކާތްތަކުގެ ތެރެއިން:\nކާލާފާނު ސްކޫލްގެ 30 ވަނަ އަހަރީ ދުވަހާއި ގުޅިގެން ޚާއްސަ ލަވައެއް ނެރެފިއެވެ. މިލަވަ ނެރެދެއްވީ މިނިސްޓަރ އޮފް ޔޫތް އެންޑް ސްޕޯޓްސް އަޙްމަދު މަޚްލޫފެވެ.\nކާލާފާނު ސްކޫލަށް 30 އަހަރުފުރުމާ ގުޅިގެން ނެރުނު ލަވަ ލިޔެފައިވަނީ ސްކޫލްގެ ޓީޗަރު އަޙްމަދު ނާސިޙެވެ. މިލަވަ ކިޔާފައިވަނީ މޯލްޑިވިއަން އައިޑަލްއިން ވިދާލި މުޙައްމަދު އިޝާންއާއި ޙަމޫދު އަޙްމަދު ގެ އިތުރުން މަރިޔަމް ރިފާން ހަސަން ރަޝީދާއި ޒިޔާން އާސިމެވެ.\nކަލާފާނު ސްކޫލަށް 30 އަހަރު ފުރުމާއި ގުޅިގެން ނެރުނު މިލަވަ ކިޔަފައިވާ ހުރިހާ ފަރާތަކީވެސް ކަލާފާނު ސްކޫލްގައި ތަޢުލީމު ޙާސިލުކޮށްފައިވާ މީހުންކަން އެސްކޫލުން ފާހަގަކުރެއެވެ. ލަވަ ނެރުމުގެ ރަސްމިއްޔާތު ޝަރަފުވެރިކޮށްދެއްވާ މިނިސްޓަރ އޮފް ޔޫތް އެންޑް ސްޕޯޓްސް އަޙްމަދު މަޚްލޫފް ވަނީ އެމަނިކުފާނު ކަލާފާނުސްކޫލްގައި ހޭދަކުރެއްވި ދުވަސްތަކުގެ ހަނދާންތައް އައުކުރައްވާ ވާހަކަފުޅު ދައްކަވާފައެވެ. އަދި ސްކޫލް ގެ ގޯތިތެރޭގައި އެކި ޙަރަކާތްތައް ކުރިއަށްގެންދާ ސަރަޙައްދުގައި ޓަރފް އޭޅުމަކީ ސްކޫލްގެ މެނޭޖްމެންޓުން އެދޭކަމަކަށްވުމުން އަވަސް މުސްތަޤުބަލެއްގައި އެކަން ކޮށްދެއްވަން މަސައްކަތް ކުރައްވާނެ ކަމަށް މިނިސްޓަރ ވިދާޅުވިއެވެ.\n"އަޅުގަނޑު ހަމަ މިފުރުސަތުގައި، ބުނެލަން ބޭނުން، މިސްކޫލްގެ ޕްރިންސިޕަލް އަދި ސްކޫލްގެ ޓީމާއެކު ދެކެވުނު ވާހަކަތަކުގެ ތެރޭގައި، ކަލާފާނު ސްކޫލްގެ ދަރިވަރުންނާއި ބެލެނިވެރިން އަދި ޓީޗަރުންގެ ވަރަށް ބޮޑު އެދުމެއްގެ ގޮތުގައި ފާހަގަކުރެއްވި ސްކޫލްގެ ކޮމްޕައުންޑުގައި ޓާރފެއް އެޅުމުގެ ވާހަކަ. މިފުރުސަތުގައި މިޔަދޭ މާދަމައޭ އަންނަ މަހޭ ބުނާކަށް ނެތިން، މިމަޤާމުގައި ދެމިހުރެއްޖެ ނަމަ އިރާދަކުރެއްވިއްޔާ ކަލާފާނު ސްކޫލަށް އެކަން ކޮށްދޭނަން."\nކަލާފާނު ސްކޫލަށް 30 އަހަރު ފުރުމާއި ގުޅިގެން ލަވަ ނެރުމަށްޓަކާ ބޭއްވި ޚާއްސަ ހަވީރުގައި ވަނީ ސްކޫލްގެ ބޭންޑުގެ އެކި ޙާރަކާތްތަކާއި ސްކޫލްގެ ދަރިވަރުންގެ އެކި ޙަރަކާތްތައްވެސް ދައްކާލާފައެވެ. މިޙަރަކާތްތައް ބަލާލުމަށް ކަލާފާނު ސްކޫލްގެ ގިނަޢަދަދެއްގެ ދަރިވަރުންނާއި ބެލެނިވެރިންވަނީ ހެންވޭރު ދަނޑަށް ގޮސްފައެވެ.\nގްރޭޑް އެކަކުން ފެށިގެން ދިހައަކާއި ހަމައަށް ކިޔަވައިދޭ ކަލާފާނު ސްކޫލްގައި އެންމެ ފުރަތަމަ ކިޔަވައިދޭން ފަށާފައިވަނީ 25 ޖުލައި 1989 ވަނަ އަހަރު ހަމައެކަނި ޕްރައިމަރީ ސްކޫލެއްގެ ގޮތުގައެވެ.


BREAKING: HA. Dhidhdhoo Gai Curfew Vaguthu Ithuru Kurikan HPA An Engifaeh Nei - Vaguthu\nއިއްޔެ މޮނީޓަރިންގ ހާލަތަށް ގެނައި ހއ. ދިއްދޫގައި ކާފިއު ވަގުތު އިތުރު ކުރިކަން އެނގިފައި ނެތް ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވެއްޖެއެވެ.\nއެޗްޕީއޭއިން ވިދާޅުވީ، ދިއްދޫގައި ކާފިއު ވަގުތު އިތުރު ކުރަން ބޭނުންވާކަން އެރަށު ކައުންސިލުން އެޗްޕީއޭއަށް އަންގާފައި ނުވާ ކަމަށެވެ.\nމޮނީޓަރިންގއަށް ލާ ރަަށްތަކުގައި އަމަލު ކުރަން ޖެހޭ އުސޫލެއް މިދިޔަ މަހުގެ 25 ވަނަ ދުވަހު އެޗްޕީއޭއިން ވަނީ އާއްމުކޮށްފައެވެ. ޑިރެކްޓަރ އޮފް ޕަބްލިކް ހެލްތް މައިމޫނާ އަބޫބަކުރު ސޮއި ކުރައްވާ ނެރުނު އެންގުމުގައި ވިދާޅުވެފައި ވަނީ އެޗްޕީއޭއިން ވަކި ގޮތެއް އަންގަން ދެން މޮނީޓަރިންގއަށް ލާ ކޮންމެ ރަށެއްގައި ރޭގަނޑު 9:00 އިން ފަތިހު 4:00 އަށް ކާފިއު ހިންގަން ޖެހޭނެ ކަމަށެވެ. އަދި ކާފިއު ވަގުތަށް ބަދަލު ގެންނާނީ ބަލި ފެތުރޭ މިންވަރު ބެލުމަށްފަހު އެޗްޕީއޭއިން ކަމަށެެވެ.\nރަށެއްގައި ބަލި ކޮންޓްރޯލް ނުވެ ފެތުރެމުންދާ ނަމަ ފިިޔަވަޅުތައް ހަރުކަށި ކުރަން ޓާސްކް ފޯސް އާ ކައުންސިލުން ނިންމާ އެޗްޕީއޭގައި އެދެން ޖެހޭނެއެވެ. އަދި އެޗްޕީއޭ އިން ކައުންސިލަށް ލިޔުމުން އެ ހުއްދަ ދިނުމުން ކައުންސިލަށް ފިޔަވަޅުތައް ހަރުކަށި ކުރުމުގެ ބާރު ލިބިގެން ވެއެވެ.\nއިއްޔެ ދިއްދޫ މޮނީޓަރިންގއަށް ލުމުން ކައުންސިލުން ނެރުނު އެންގުމުގައި ވަނީ މިއަދުން ފެށިގެން ކޮންމެ ދުވަހެއްގެ ހަވީރު 4:00 އިން 6:00 އަށް އަދި ރޭގަނޑު 9:00 އިން 4:00 އަށް އެރަށުގައި ކާފިއު ހިންގާނެ ކަމަށެވެ. އެހެންކަމުން ކައުންސިލުން ހަވީރު 4:00 އިން އިރުއޮއްސި 6:00 އަށް ކާފިއު ހިންގަން ނިންމީ އެޗްޕީއޭގެ ހުއްދަ ނެތިއެވެ. މީގެ އިތުރަށް ރަށް މޮނީޓަރިންގއަށް ލާފައި އޮތްއިރު، ރޭ 9:00 އިން 12:00 އަށްވެސް ރަށުގައި ކާފިއު ހިންގާފައެއް ނުވެއެވެ. ކާފިއު ހިންގަން ފެށީ ރޭ 12:00 އިން ފެށިގެންނެވެ.\nއެޗްޕީއޭގެ އޮފިޝަލަކު ވިދާޅުވީ، މޮނީޓަރިންގއަށް ލުމުން 9:00 އިން 4:00 އަށް އިންނަ ކާފިއު ފިޔަވާ، ދެން އިތުރަށް ކަފިއު އިއުލާނު ކުރެވޭނީ އެޗްޕީއޭއިން އެންގުމުން ކަމަށާއި، އެފަދަ އެންގުމެއް ދިއްދޫއަށް އަންގާފައި ނުވާނެ ކަމަށެެވެ.\n"ކައުންސިލަކުން މިކޮޅަކަށް ނުއެއް ފޮނުވާ، މިކޮޅަށް ފޮނުވީމަ އަޅުގަނޑުމެން ހުރިހާ އެއްޗެއް ބަލާނީ، ބަލާފައި އަންގާނީ. އެރަށެއްގެ ހާލަތު ބަލާފައި، އެޗްޕީއޭއަށް އަންގާނެ ތިމަންނަމެންގެ މިރަށުގެ ހާލަތަށް ބަަލާފައި މިވެނި ކަމެއް އިތުރު ކޮށްދޭން،ދެން މިކޮޅުންވެސް އެ ހާލަތަށް ރިއާޔަތްކޮށްފައި ޑިޒިޝަންތައް ނަގާނީ"، އެޗްޕީއޭ އިން އޮފިޝަލަކު ވިދާޅުވިއެވެ.\nދިއްދޫ މޮނީޓަރިންގއަށް ލީ އެރަށުގައި ކަރަންޓީންގައި ނެތް މީހަކު ކޮވިޑަށް ފައްސިވުމުންނެވެ.\nޖޫން 25, 2021 17:47\nދިއްދޫ މީހުންނަކީ ތަފާތު ބައެއް، ބޯތަށި ހިޔާކުރި އިރުވެސް އެޗް.ޕީ.އޭ އަކަށް ނާންގާ ، ދެން ކީއްކުރަން ވަކި ކާފިއު އިތުރު ކުރީމަ އަންގަން ވީ ކީ؟ ތަފާތު ދޯ!!!!!!\nޖޫން 25, 2021 17:58\nCousilun egotha fiyavalhu naalhanyakaa mi dhidhoo e\nmaithirienuvaane,ehedhi ranagalha\nޖޫން 25, 2021 19:22\nއެޗްޕީއޭ ކާފިއުއަށް ވުރެ ކުރުނުވާނަމަ ކޮބާ މައްސަލަ އަކީ؟ ކައުންސިލްއަށް އެންގޭނެ، ކައުންސިލުން ކާފިއު ނެރެ ދިގުކުރަން. އެއީ ލާމަރުކަ ޒީއޭ


Covid Number Thah Mathivaan Feshumun IGMH Ge Khidhumaiy Thakah Badhaluthah Genesfi\nކޮވިޑް ނަންބަރުތައް މަތިވާން ފެށުމުން އައިޖީއެމްއެޗުގެ ހިދުމަތްތަކަށް ބަދަލުތައް ގެނެސްފި\nމަޑުޖެހެލުމަކަށް ފަހު އަނެއްކާވެސް ކޮވިޑް19 ޕޮޒިޓިވްވާ މީހުންގެ އަދަދު މައްޗަށް އަރަން ފެށުމުގެ ސަބަބުން އައިޖީއެމްއެޗްގެ ހިދުމަތްތަކަށް ބަދަލުތަކެއް ގެނެސްފިއެވެ.\nރާއްޖެއިން އެންމެ ފުރަތަމަ ކޮވިޑް ފެތުރެން ފެށުމާއި ގުޅިގެން މީގެކުރިން ވެސް އައިޖީއެމްއެޗުގެ ހިދުމަތްތަކަށް ބަދަލުތައް ވަނީ ގެނެސްފައެވެ. އަދި އެ ބަދަލުތަކާއި އެކު ގިނަ ދުވަހު އާއްމުންނަށް ހިދުމަތްތައް ދިނުމަށް ފަހު އާއްމު ހާލަތަށް އެ ހޮސްޕިޓަލް ގެނެސްފައި ވަނީ މިދިޔަ މަހުގެ ފަހުކޮޅުއެވެ.\nއައިޖީއެމްއެޗް އިން މިއަދު ނެރެފައިވާ ބަޔާނެއްގައި ބުނެފައި ވަނީ ހޮސްޕިޓަލަށް ވަނުމުގެ ކުރިން ހިދުމަތް ހޯދުމަށް އަންނަ ފަރާތްތަކުގެ ހުމާއި ރޯގާ ހުރިތޯ ބަލާ ސްކްރީން ކުރާނެ ކަމަށެވެ. އެ ބަދަލަށް އަމަލު ކުރަން ފެއްޓޭނީ މި މަހުގެ31 ވަނަ ދުވަހުގައިއެވެ. އައިޖީއެމްއެޗްގެ ހިދުމަތް ދިނުމަށް އަންނަ ކޮންމެ ބަދަލެއް ދަރުމަވަންތަ ކޮމްޕްލެކްސް އަށް ވެސް އަންނާނެއެވެ.\nމީގެއިތުރުން ބަލި މީހުނަށް ގޮވާލުމަށް ދާ މީހުންގެ ހުމާ ރޯގާވެސް ބެލޭނެ ކަމަށް އައިޖީއެމްއެޗް އިން ބުނެއެވެ. ޑޮކްޓަރަށް ދެއްކުމަށްޓަކައި އޯޕީޑީއަށް ދާ ފަރާތްތަށް ސްކްރީން ކުރެވޭއިރު ހުމާއި ރޯގާގެ އެއްވެސް އަލާާމާތެއް ހުރި ނަމަ ފްލޫ ކްލިނިކަށް ދިޔުމަށް އިރުޝާދު ދެވޭނެ ކަމަށް ބަޔާނުގައި ބުނެފައިވެއެވެ.\nހޮސްޕިޓަލު ތެރޭގައި އުޅޭ އިރު ވީހާވެސް ބޮޑަށް ގައިދުރުކަން ބެހެއްޓުމަށް ވަނީ އިރުޝާދު ދީފައެވެ. އަދި ޑޮކްޓަރަށް ދައްކާ ފަރާތައް ވެސް ހެނދުނު އަށަކުން މެންދުރު ދޭކަށް ޑޮކްޓަރަށް ދެއްކުމާއި ގުޅޭ ކަންކަން ކޮށް ނިންމާލުމަށް ވަނީ އިލްތިމާސްކޮށްފައެވެ.


School guide: Baeh dharivarunge dhulun | Mihaaru\nދަރުމަވަންތަ ސްކޫލުގައި ކުޑަކުދިންގެ ދުވަސް ފާހަގަކުރަނީ: މި ސްކޫލް މިހާރު ހިންގަނީ ވަގުތީ އިމާރާތެއްގައި\nރާއްޖޭގެ ގިނަ ސްކޫލްތަކުގައި ހުރިހާ ވަސީލަތްތަކެއް ފުރިހަމައެއް ނޫނެވެ. ދަރިވަރުން ގިނަ ބޮޑެތި ސްކޫލުތަކުގައި ވެސް ކަން އޮތީ މިހެންނެވެ. އެކަމަކު ދަރިވަރުންގެ މި ޝަކުވާތައް ގިނަ ފަހަރަށް މެނޭޖްމެންޓަށް އޮންނަނީ ނޭނގި އެވެ. އެހެންވެ މި ފަހަރުގެ ގައިޑްގައި ރާއްޖޭގެ ބައެއް ދަރިވަރުން، އެކުދިންނަށް ސްކޫލުގެ މާހައުލުން މަދުވާ ނުވަތަ ލިބެން ޖެހޭ ކަމަށް ގަބޫލުކުރާ ބައެއް ހިދުމަތްތަކުގެ ވާހަކަ ހިމަނާލަމެވެ.\nއިތުރު ހަރަކާތްތައް ގިނަކޮށް، ކުޅިވަރު ކުޅޭނެ ހޯލެއް ބޭނުން\nއަމީނިއްޔާ ސްކޫލަކީ ރާއްޖޭގެ އެންމެ ގިނަ ދުވަސްވީ އަދި އެންމެ ގިނަ އަދަދެއްގެ ދަރިވަރުން ކިޔަވާ އެއް ސްކޫލެވެ. އެ ސްކޫލުގެ ޑެޕިއުޓީ ކެޕްޓަން މަރިޔަމް ޒައިނާ ސޯލިހު ބުނިގޮތުގައި ގިނަ ކަންތައްތައް އަމީނިއްޔާގައި ރަނގަޅެވެ. ދަރިވަރުންނާއި ޓީޗަރުންގެ ގުޅުން ވެސް ބަަރާބަރެވެ. ސްކޫލުގެ ގިނަ ކަންކަމުގައި ދަރިވަރުން ބައިވެރިކުރެ އެވެ.\nއެކަމަކު އެ ސްކޫލަށް ވެސް ކުރެވޭނެ ބައެއް ކަންކަން އެބަ ހުއްޓެވެ. އެގޮތުން ޒައިނާ ފާހަގަކުރީ އިތުރު ހަރަކާތްތައް މަދުވުމެވެ.\nއޭނާ ބުނީ ކުރެހުން ފަދަ ދަރިވަރުންގެ ހުނަރުވެރިކަން ފެންނަ މުބާރާތްތަކާއި ހަރަކާތްތައް ސްކޫލުގައި ބާއްވާލެއް މަދު ކަމަށެވެ. ދަރިވަރުންގެ ހުނަރުވެރިކަން ކުރިއަރުވަން ކްލަބް ޖަމިއްޔާތައް އުފައްދާފައި ހުންނައިރު، އެ ތަންތަން މެދުވެރިކޮށް ބާއްވާ މުބާރާތްތައް މަދުކަން ވެސް ޒައިނާ ފާހަގަކުރި އެވެ.\n"މިސާލަކަށް ކުރެހުން ފަދަ ކަންކަމަށް ވަރަށް ޓެލެންޓެޑް ކުދިން ތިބޭ. އެ ކުދިންގެ ހުނަރުވެރިކަން ދައްކާލުމަށް މުބާރާތްތައް ބާއްވާނަމަ ވަރަށް ރަނގަޅު،" ޒައިނާ ބުންޏެވެ.\nއަމީނިއްޔާގެ އެހެން ދަރިވަރެއް ކަމަަށްވާ މަރިޔަމް މިންހާ ބުނީ ކުޅިވަރުތަކަށް ހާއްސަކޮށްގެން "ސްޕޯޓްސް ހޯލެއް" އެ ސްކޫލްގައި ހުރުން ވަރަށް މުހިއްމު ކަމަށެވެ.\nހުރިހާ ކުދިން ތައުލީމީ ގޮތުން މޮޅު ނުވެދާނެ އެވެ. އެކަމަކު އެ ކުދިންގެ ތެރޭގައި ވެސް އެކި ކުޅިވަރުތަކަށް ވަރަށް ހުނަރުވެރި ކުދިން ތިބޭނެ އެވެ. އެހެންވެ، ކުޅިވަރުގެ ހުނަރުވެރިކަން ކުރިއަރުވަން، ސްޕޯޓްސް ހޯލެއް ވަރަށް ބޭނުން ކަމަށް މިންހާ ބުންޏެވެ.\n"ސްކޫލު ކުދިންގެ ގިނަ މުބާރާތްތަކުގައި މި ސްކޫލު އެބަ ތަމްސީލުކުރޭ. އެކަމަކު ޕްރެކްޓިސްކުރަން ގިނަ ފަހަރަށް ދާން މިޖެހެނީ [ސްކޫލުން] ބޭރަށް. އެއީ ގިނަ ފަހަރަށް ވަރަށް އުނދަގޫވާ ކަމެއް،" މިންހާ ބުންޏެވެ.\nލެބޯޓަރީގެ ހިދުމަތްތައް ދަށް\nލެބޯޓަރީތައް ނެތުމާއި އެތަނުގައި ބޭނުންވާ ވަސީލަތްތައް މަދުވުމުގެ ޝަކުވާ އާއްމުކޮށް އިވެނީ ރަށްރަށުގެ ސްކޫލުތަކުންނެވެ. އެކަމަކު މާލޭގެ ބޮޑެތި ބައެއް ސްކޫލުތަކުގައި ވެސް އެ ހިދުމަތް އެހާ ރަނގަޅެއް ނޫނެވެ.\nތާޖުއްދީން ސްކޫލް ގްރޭޑް 10ގެ ދަރިވަރު އަހުމަދު ޝާބިންގެ ޝަކުވާ އަކީ ވެސް އެއީ އެވެ. ސައިންސް ސްޓްރީމްގެ ދަރިވަރަކަށް، ސެކަންޑަރީގައި އެންމެ މުހިއްމު އެއް ތަނަކީ ލެބޯޓަރީ ނަމަވެސް، އެ ހިދުމަތް އެންމެ ފުރިހަމައަށް ނުލިބޭ ކަމަށް ޝާބިން ބުންޏެވެ.\nއޭނާ ދެކޭ ގޮތުގައި ސްކޫލުގެ ގިނަ ކަންކަން ރަނގަޅު ނަމަވެސް ސައިންސް ލެބޯޓަރީގެ ބޭނުން އެންމެ ރަނގަޅަށް ނުހިފުމަކީ ދަރިވަރުންނަށް ކުރިމަތިވާ ގޮންޖެހުމެކެވެ.\n"އަޅުގަނޑު އަދި އެންމެ ފަހަރަކު ލެބޯޓަރީގެ ބޭނުންކުރީ. ހަމައެކަނި ޓެކްސްޓް ފޮތުންނާއި ޓީޗަރުން ކިޔަވައިދޭ އެއްޗެހީގެ ބަދަލުގައި ލެބޯޓަރީން ހަދާ އެކްސްޕެރިމެންޓްތައް ވެސް ތަޖުރިބާކޮށްލަން ވަރަށް ބޭނުންވޭ،" 2017 ގައި އ ސްކޫލުގެ ދިވެހި ޖަމިއްޔާ، އަދަބީ ނޫރުގެ ރައީސް ބުންޏެވެ.\nސްކޫލު މާ ބޮޑަށް ހޫނު\nމަޖީދިއްޔާ ސްކޫލު ދެ ބައިކޮށް، އެތަނުގެ އެއް ފަޅި ދަރުމަވަންތައަށް ހާއްސަކުރީ މީގެ އަހަރުތަކެއް ކުރިންނެވެ. ނަމަވެސް އޭރު ވެސް އިމާރާތް މާ ބޮޑަށް ބާވުމުގެ މައްސަލަ ދަރިވަރުންނަށް ކުރިމަތިވި އެވެ. އެހެންވެ އާ އިމާރާތެއް އަޅަން ކުރީގެ އިމާރާތް ތަޅާލައި ވަގުތީ ތަނެއް ހެދި އެވެ.\nވަގުތީ އިމާރާތް ކިތަންމެ އަލަސް، ބޮޑު ބައި ދަގަނޑުން ހަދާފައި ހުރުމުން ކްލާސްތަކުގެ ހޫނުކަން ގަދަ އެވެ. ދަރުމަވަންތަ ސްކޫލްގެ ދަރިވަރުންގެ އެންމެ ބޮޑު ޝަކުވާއަކީ އެ އެވެ.\n"އެއްވެސް ކްލާހެއް އެއާކޮންޑިޝަން ކޮށްފައެއް ނުހުރޭ. އެހެންވެ، މެންދުރު ގަޑީގައި ކްލާހުގައި ތިބެން އުނދަގޫވާ ވަރަށް ހޫނުވޭ،" އެ ސްކޫލުގެ ތިމާވެށި ކްލަބު، ފީޑުގެ ނައިބު ރައީސް މުހައްމަދު ޒައިން މާހިރު ބުންޏެވެ.\nއޭނާ ބުނިގޮތުގައި ކްލާސްތަކުގައި ފަންކާ ހަރުކޮށްފައި ހުރި ނަމަވެސް، ހޫނު ގަދަ ދުވަސް ދުވަހުގެ އޭގެ މާ ބޮޑު އަސަރެއް ނުކުރެ އެވެ. އެ ހޫނުގައި ދަރިވަރުންނަށް ކިޔަވަން އުނދަގޫވާ ކަމަށް ވެސް އޭނާ ބުންޏެވެ.\nއެ ސްކޫލުގެ ގްރޭޑް އަށެއްގެ ދަރިވަރު މުހައްމަދު އިސްރާފީލް އަލީ ޒާހިރު ވެސް މި މައްސަލަ ފާހަގަކުރި އެވެ. ދެން އޭނާގެ މައްސަލައަކަށް ވީ ސްކޫލުގެ ޖާގަ ކުޑަވުމެވެ.\nއޭނާ ބުނީ އިތުރު އެއްވެސް ހަރަކާތެއް ބާއްވަން ސްކޫލުގައި ޖާގަ ނެތް ކަމަށެވެ. އެއްވެސް ކުޅިވަރެއް، އައުޓްޑޯ މުބާރާތެއް ސްކޫލުގައި ނުބޭއްވެ އެވެ. އެފަދަ ހަރަކާތެއް ބާއްވަން ޖެހެނީ ކްލާސް ހުސްކޮށް އެ ތަނުގަ އެވެ.\n"އަނެއްހެން ސްކޫލު ވަރަށް ރަނގަޅު. ޓީޗަރުންނާއި ކިޔަވައިދޭ ގޮތް ވެސް. އެކަމަކު ހިތަށްއަރާ އެހާ ހޫނުގައި ކިޔަވަން ނުޖެހޭނެ ނަމައޭ،" އޭނާ ބުންޏެވެ.\nއެކަމަކު ދަރުމަވަންތަ ސްކޫލްގެ ދަރިވަރުންނަށް މިއީ ވަގުތީ މަައްސަލައެކެވެ. އާ ސްކޫލް ވާނީ އެ ކުދިންނަށް ލިބޭނެ ވަރަށް ބޮޑު އުފަލަކަށެވެ.\nސްކޫލް ތައުލީމް ކިޔަވާކުދިން ދަރުމަވަންތަ ސްކޫލް އަމީނިއްޔާ ސްކޫލް ތާޖުއްދީން ސްކޫލް ސްކޫލް ގައިޑް 2018\nރާއްޖެތެރޭ ސްކޫލްތަކުގެ ވާހަކަވެސް ގެނެސްދިން ނަމަ ވަރަށް ފުރިހަމަ ވީސް.....\nރާއްޖެތެރެ މުުހިންމުވާނީ ވޯޓާކައިރިވީމަ\nމާލޭ ލީގުގެ ޓީމެއްގަ ތަމްރީނު ހަދާލީމާ ތިކަމަށް ފުރުޞަތު ވެސް ލިބޭނީ


ކޮވިޑް ފެސިލިޓީ ބޭނުން ކުރާނީ އާބާދީގެ ބޮޑުބަޔަކު ފައްސިވުމުން – ގއ. ހޮސްޕިޓަލް - DhiDaily\nކޮވިޑް ފެސިލިޓީ ބޭނުން ކުރާނީ އާބާދީގެ ބޮޑުބަޔަކު ފައްސިވުމުން – ގއ. ހޮސްޕިޓަލް\nގއ. ވިލިނގިލީގައި ގާއިމްކޮށްފައިވާ ކޮވިޑް-19 ފެސިލިޓީ ބޭނުން ކުރާނީ، ކޮވިޑް-19 ރާއްޖޭގެ އާބާދީގެ %45 އާއި ހަމައަށް ޖެހުމުން ކަމަށް އެއަތޮޅު ހޮސްޕިޓަލުން ބުނެފިއެވެ.\nއެ ހޮސްޕިޓަލުން މިހެން ބުނެ ލިޔުމެއް ނެރެފައިވަނީ އޭޕްރިލް މަހުގެ 20 ވަނަ ދުވަހު ނެރުނު އިއުލާނެއްގައެވެ.\nއެރަށު ކޮވިޑް-19 ފެސިލިޓީއަށް މިއަދު ގދ. ތިނަދޫން ގެންދިޔަ މީހަކު ރަށަށް ނާރުވައި ހިފެހެއްޓުމައި ގުޅިގެން ގިނަބައެއްގެ ފާޑުކިޔުންތައް އަމާޒުވަމުންދާއިރު، ގިނަބަޔަކު ގެންދަނީ އެ ހޮސްޕިޓަލުން އެއިރު ނެރުނު ލިޔުން މީސް މިޑިއާގައި އާއްމު ކުރަމުންކަން ފާހަގަ ކޮށްލެވެއެވެ.\nރާއްޖޭގެ ފަސް ސަރަހައްދެއްގައި ސަރުކާރުން ހައްދަވަމުން ގެންދަވާ ކޮވިޑް އިމަޖެންސީ ފެސިލިޓީތަކުގެ ތެރެއިން މިހޮސްޕިޓަލުގައި އިމަޖެންސީ ރޫމަކާއި އައިސީޔޫއެއް ހިމެނޭގޮތަށް ހައްދަވަމުން ގެންދަވާތަނަކީ ޒަމާނީ ސިއްހީ ވަސީލަތްތަކާއި އަދި ވެންޓިލޭޓަރާއިއެކު ގާއިމް ކުރެވޭ 23 އެނދުގެ ތަނެއް ކަމަށެވެ.\n”މިތަން ބޭނުން ކުރަން ފަށާނީ ކޮވިޑް-19 ވައިރަސް ރާއްޖޭގެ އާބާދީގެ %45 އާއި ހަމައަށް ފައްސި ވެއްޖެ ހާލަތެއްގައެވެ. އެހާލަތަށް ދާއިރު ރާއްޖޭގެ މީހުން ދިރިއުޅޭ ހުރިހާ ރަށްތަކުގައިވެސް މި ބައްޔަށް ފައްސިވެފައިވާ މީހުން ތިބޭނެއެވެ“. އެ ލިޔުމުގައި ވެއެވެ.\nއެ ލިޔުމުގައި ބުނެފައި ވަނީ، އެހާލަތަށް ދަންދެން ކޮންމެ ރަށެއްގައިވެސް ކޮވިޑް ބަލި ޖެހޭ މީހުންނަށް ފަރުވާދެމުން ގެންދާނީ އެރަށެއްގައި ކަމަށެވެ.


SunOnline: Addooge ummeedhu thakaa gulhifaivaa flying schoolun Adooah furihama faidhaa liben jehey\nއައްޑޫގެ އުއްމީދުތަކާ ގުޅިފައިވާ ފްލައިން ސްކޫލުން އައްޑުއަށް ފުރިހަމަ ފައިދާ ލިބެން ޖެހޭ\nމުހައްމަދު އައުޒަމް 06 Feb 2019, 08:49\nމި ކުޑަކުޑަ ރާއްޖޭގައި ފްލައިން ސްކޫލެއް ފެށިގެން ދިއުމަކީ ރާއްޖެއަށް ލިބުނު ބޮޑު ފަހުރެކެވެ. އޭޝިއަން އެކެޑަމީ އޮފް އެރޯނޮޓިކްސް (އޭއޭއޭ) އިން 2010 ވަނަ އަހަރު އައްޑޫ ސިޓީގެ ގައުމުގައި ހުޅުވި ފްލައިން ސްކޫލާ އެކު، އަމިއްލަ ގައުމުގައި އަމިއްލަ ފަސްގަނޑުގައި ތިބެގެން ޕައިލެޓްކަން ކިޔެވުމުގެ ފުރުސަތު މިހާރު ވަނީ ތަނަވަސްވެފަ އެވެ.\nގަމުގައި ހުޅުވި ފްލައިން ސްކޫލަކީ މިހާރު މި ސަރަހައްދުގައި ވެސް ފާހަގަކޮށްލެވޭ ސްކޫލެކެވެ. ގިނަ އަދަދެއްގެ އަވައްޓެރި ގައުމުތަކުގެ ދަރިވަރުން ވެސް މިހާރު ވެސް އެ ސްކޫލުގައި ދަނީ ކިޔަވަމުންނެވެ.\nއައްޑޫ ފްލައިން ސްކޫލުގައި ބޭނުންކުރާ ބޯޓެއް--ފޮޓޯ: އޭއޭއޭ\nނަަމަވެސް ފަހަކަށް އައިސް އެ ސްކޫލާ މެދު ތަފާތު ނަޒަރަކުން ދެކޭތަން އަންނަނީ ފެންނަމުންނެވެ. އެ ސްކޫލުން ދިވެހިންނަށް، ހާއްސަކޮށް އައްޑޫ އެއާޕޯޓަށް ލިބެންވާ ފައިދާ ނުލިބޭ ކަމަށް ބުނެ ފާޑުކިޔުންތައް ވަނީ އަމާޒުވެފަ އެެވެ.\nފްލައިން ސްކޫލުން ލިބޭ ފައިދާ ވަކި އަތަކަށް ބުރަވެފައި\nފްލައިން ސްކޫލު ފުރަތަމަ ފަށައިގަން އިރު އެ ސްކޫލު ހިންގަމުން ގެންދިޔައީ ކިރިޔަ ކިރިޔާ އެވެ. ނަމަވެސް 2016 އިން ފެށިގެން އެ ސްކޫލަށް އޮންނަ ޑިމާންޑް އިންތިހާއަށް އިތުރުވެ ފައިދާ ވާން ވަނީ ފަށައިފަ އެވެ. އެ ސްކޫލުގައި 60 ޕަސެންޓަކީ މިހާރު ދިވެހިންނެވެ.\nއައްޑޫ ސިޓީގައި ފްލައިން ސްކޫލެއް ހެދުން އެ ސިޓީއަށް ފައިދާވިކަމާ މެދު ދެބަސްވެވޭކަށް ނެތެވެ. އޭގެ ސަބަބުން އައްޑޫ ސިޓީގެ އިގްތިސާދަށް ވަނީ އާރޯކަން ގެނެސްދީފަ އެވެ. މަރަދޫ، ފޭދޫ އަދި ހިތަދޫގެ ރައްޔިތުންނަށް އެމީހުންގެ ގެތައް ދަރިވަރުންނަށް ކުއްޔަށްދީގެން ފައިސާ ލިބެ އެވެ. އެ ސިޓީގެ ވިޔަފާރިތަކާއި އަދި ރެސްޓޯރެންޓްތަކުން ވެސް އޭގެ ތިޔާގިކަން ފެނެ އެވެ. މިއީ އެ ސިޓީއަށް އައި ވަރަށް ހެޔޮ ބަދަލެކެވެ.\n#Concerned about lack of #aviation professionals, but you want to chase away the only flying school here ! #Maldives pic.twitter.com/sJHRJWZLIV\n— #MaldivesMedia ???????? ????❓ (@MaldivesMedia) November 2, 2017\nނަމަވެސް ބައެއް ރައްޔިތުންގެ ހިޔާލު އެކަމުގައި ތަފާތެވެ. އެގޮތުން އެންމެ ބޮޑަށް ހިޔާލު ތަފާތުވެފައި ވަނީ އެ ސްކޫލަށް ލިބޭ އާމްދަނީއާ ބަލާ އިރު އައްޑޫ އެއާޕޯޓަށް ދައްކަމުންދާ ކުއްޔާމެދު އެވެ.\n"ސްކޫލުގައި 240 ދަރިވަރުން ކިޔަވާ، ކޮންމެ ދަރިވަރަކު އެބަ ކޯސްފީގެ ގޮތުގައި މުޅި އެކު 50،000 ޑޮލަރުވަރު [771،000 ރުފިޔާ]. އެހެންވީމާ އެޖެހެނީ 12 މިިލިއަން ޑޮލަރުވަރު [185 މިލިއަން ރުފިޔާ]،" އައްޑޫ ސިޓީގެ ރައްޔިތެއް ކަމަށްވާ މުހައްމަދު ޔޫޝައު ފޭސްބުކްގައި ބުނެފައިވެ އެވެ.\nBecause I believe the people of Addu and Maldives need to know the truth and for the record, I am putting this out there. Asian Academy of Aeronautics or locally known as Flying School was opened...\nފްލައިން ސްކޫލު ގައުމުގައި ހިންގަމުންދަނީ 2009ގައި އައްޑޫ އިންޓަނޭޝަންލް އެއާޕޯޓް (އޭއައިއޭ)އާ ދެމެދު ހެދި ދެ އެއްބަސްވުމެއްގެ ދަށުންނެވެ. އެގޮތުން އެ ސްކޫލު ހިންގުމަށް ބޭނުންކުރާ އިމާރާތަކާއި އަދި ބޯޓްތައް ބޭނުންކުރުމަށް ހެންގަރު ފެސިލިޓީސް ހިމެނޭ 10،0000 އަކަފޫޓު އެ ސަރަހައްދު ބޭނުންކުރަނީ ކުލި ދައްކައިގެންނެވެ.\nފްލައިން ސްކޫލުގެ އެގްރިމަންޓްގައި ބަޔާންކޮށްފައިވާ ކުލި\nއިމާރާތާއި އެކޮމޮޑޭޝަން: 18،000 (މަހަކު ރުފިޔާ)\nހޭންގާ ފެސިލިޓީސް: 80،000 (މަހަކު ރުފިޔާ)\nޖުމްލަ : 98000 ރުފިޔާ (މަހަކު)\nއެގްރިމަންޓްގައި ހެންގާ ފެސިލިޓީސްގެ ކުލީގެ ގޮތުގައި 80،000 ރުފިޔާ ބަޔާންކޮށްފައި އޮތް ނަމަވެސް، އެމްއެންޑީއެފުން ވެސް އެތަނުގައި ހެލިކޮޕްޓަރުތައް ޖައްސަން ބޭނުންކުރާ ކަމަށް ބުނެ އެ ސްކޫލުން ކުލީގެ ގޮތުގައި ޖުމްލަ މިހާރު ދައްކަނީ 78،000 ރުފިޔާ އެވެ.\n"މިއީ ވަރަށް ކުޑަ ކުއްޔެއް. މާލޭގެ އެޕާޓްމަންޓްތަކާއި އޮފީސްތައް ވެސް ކުއްޔަށް ދޫކުރަނީ މިއަށް ވުރެ ބޮޑު އަގެއްގައި." އައްޑޫ ސިޓީގެ ރައްޔިތެއް ކަމަށްވާ ޔޫޝައު ފޭސްބުކްގައި ބުނެފައިވެ އެވެ.\nއައްޑޫ އިންޓަނޭޝަނަލް އެއާޕޯޓްގެ މެނޭޖަރު އިބްތިޝާމާ ސައީދު ވެސް މީގެ ކުރިން ވަނީ ހަމަ އެމޭރުމުން ވާހަކަ ދައްކަވައިވެ އެވެ. އަދި އެ އެއްބަސްވުން އަލުން އާ ނުކުރާނެކަމުގެ އިޝާރާތެއް ވެސް އޭރު ދިނެެވެ.\n"ފްލައިޓުތައް އޮޕަރޭޓްކުރަން އަޅުގަނޑުމެން ވެސް ބިން ބޭނުންވޭ. ދެން ފައިނޭންޝިއަލީ ބަލާ އިރު ވެސް އެތަން ކުއްޔަށްދީގެން ހިންގުމަކީ ދެކޮޅު ޖެހޭ ކަމެއް ނޫން." އިބްތިޝާމާ ވިދާޅުވެފައިވެ އެވެ.\nފްލައިން ސްކޫލުން އެކަށީގެންވާ ވަރަށް ހިދުމަތްތަކެއް ވެސް ނުލިބޭ\nގަން އެއާޕޯޓްގައި ފްލައިން ސްކޫލު ހިންގަމުންދާ އިރު އެ ތަނުގައި އެކޮމޮޑޭޝަން އިމާރާތެއް ވެސް އޭއޭއޭ އިން ވަނީ ކުއްޔަށް ނަގައިފަ އެވެ. އެ ތަނުގައި ދަރިވަރުންނަށް ތިބެވުނަސް ދަރިވަރުންނަށް ކުއްޔަށް ދެނީ ވަރަށް ބޮޑު އަގުގަ އެވެ.\n"އެކޮމޮޑޭޝަން 8000 ރުފިޔާ ދައްކަން ޖެހޭ. ކެއުމެއް ވެސް ނުލިބޭ. ކަރަންޓް ބިލްވެސް ލިމިޓް ހަމަވީމާ އަމިއްލަ އަށް ޕޭ ކުރަން ޖެހޭ. އެހެންވެ އުޅެނީ ބޭރުން ތަނެއް ކުއްޔަށް ހިފައިގެން،" އެ ސްކޫލުގައި ކުރިން ކިޔެވި ދަރިވަރަކު ބުންޏެވެ.\nއައްޑޫ ފްލައިން ސްކޫލުގެ ދަރިވަރެއް ބޯޓު ކައިރީގައި-- ފޮޓޯ: އޭއޭއޭ\nއެ ސްކޫލުގައި 200 އަށް ވުރެ ގިނަ ދަރިވަރުން ކިޔަވަމުންދާ އިރު މާގިނަ ދަރިވަރުންނަށް ޖާގަދިނުމުން ދަރިވަރުންނަށް ކިޔެވުމުގައި ވަސީލަތް ބޭނުންކުރަން ނުލިބޭ ކަމަށް ވެސް ދަރިވަރުން ބުނެއެވެ.\n"އެމީހުން މާގިނަ ކުދިން ނަގައިގެން އުޅެނީ. ފްލައިން ނެހެދޭ. ރިކުއެސްޓް ކުރީމާ ބުނޭ ޓެސްޓް ހެދީމާ ފްލައިންދޭ ނަމޭ. އެއްފަހަރު ފްލައިން ނުލިބެގެން ތިން މަސް ހޭދަކުރިން. މިތާ ކިޔަވަމުންދާ ދަރިވަރުންނަކީ ލޯނު ނަގައިގެން ކިޔަވަމުންދާ ދަރިވަރުން. މިހާރު އަހަރެން މިހިރީ ކެނޑިގެން. ދެން ނުދާނަން އެތަނަކަށް،" އެ ސްކޫލުގައި ކުރިން ކިޔެވި ދަރިވަރަކު ބުންޏެވެ.\nއަދި ބައެއް ދިވެހި ދަރިވަރުން ފާސް ނުވެ ދެތިން އަހަރު ހޭދަ ކުރަން ޖެހޭ ކަމަށް ވެސް ބުނެ އެވެ.\nއެއްބަސްވުން ދެފަރާތަށް ވެސް ފައިދާވާ ގޮތަށް އަލުން މުރާޖާ ކުރަން ޖެހޭ\n"ސަން" އަށް އެނގިފައިވާ ގޮތުގައި އޭއޭއޭ އިން އެ ސްކޫލު ހިންގުމަށް ހަދާފައިވާ އެގްރިމަންޓްގެ ތެރެއިން ހެންގާ ފެސިލިޓީސްގެ އެގްރިމަންޓް މިދިޔަ މަހު ވަނީ ހަމަވެފަ އެވެ. އެތަން މިހާރު ބޭނުންކުރަމުން ދަނީ ވެސް ތިން މަސް ދުވަހުގެ ވަގުތީ ހުއްދައެއްގެ ދަށުންނެވެ. އަދި ސްކޫލުގައި ބޭނުންކުރާ އިމާރާތުގެ އެގްރިމަންޓް ވެސް މިމަހު ހަމަވާނެ އެވެ.\nއައްޑޫ ސިޓީ ކައުންސިލްގެ ރައީސް އަބްދުﷲ ސޯދިގް (ސޯބެ) ސަން އަށް ވިދާޅުވީ އެ އެއްބަސްވުން އާކުރަން ނިންމިކަން އެނގިފައިވާ ކަމަށެވެ. ނަމަވެސް އެ އެއްބަސްވުމާ ބެހޭ ތަފްސީލް ވަނީ ލިބޭ ގޮތް ނުވެފައި ކަމަށް އޭނާ ވިދާޅުވި އެވެ.\nސޯބެ ވިދާޅުވީ އެ ވިޔަފާރީގައި ފައިދާވާ ނަމަ ކުލި ބޮޑުކުރުމަކީ ވިޔަފާރީގެ އުސޫލެއް ކަމަށް އޭނާ ވެސް ގަބޫލުކުރާ ކަމަށެެވެ. އަދި އެ ތަނަށް ފައިދާވާ ނަމަ އެ ފައިދާގެ އަދަދާއި ޓެކްސް ދައްކާ ވަރު ސަރުކާރަށް ވަރަށް ރަނގަޅަށް އެނގޭނެ ކަމަށް އޭނާ ވިދާޅުވި އެވެ.\n"އަޅުގަނޑު ވެސް ދުށިން ސޯޝަލް މީޑީއާގައި ކުއްޔާ ބެހޭ ގޮތުން ވާހަކަ ދެކެވިފައި ހުރިތަން. އެކަމަކު އެއައަކު ނެތް ކުންފުނީގެ ހަރަދުތަަކުގެ ވާހަކަތަކެއް. ކިހާ ވަރަަކަށްތޯ ތެޔޮ އަޅަނީ، ކިތައް ބޯޓުތޯ ގެންގުޅެނީ. ހުއްދަތަކަށް ކިހާ ވަރަކަށްތޯ ދައްކަން ޖެހެނީ. ދެކޮޅު ވެސް ބަލަން ޖެހޭ ތެދެއްތޯ،" ސޯބެ ވިދާޅުވި އެވެ.\nފްލައިން ސްކޫލެއް ހިންގުމަށް ހާއްސަ އިނާޔަތެއްގެ ދަށުން ކުޑަ އަގެއްގައި ކުއްޔަށް ދިން ނަމަވެސް މިހާރު އެކަންކުރާ ގޮތަކީ، އައްޑުއަށް އެންމެ ފައިދާ ހުރި ގޮތްތޯ އައްޑޫގެ ބައެއް ރައްޔިތުން ދަނީ ސުވާލު އުފައްދަމުންނެވެ. ފްލައިން ސްކޫލުގެ ވިޔަފާރިއަކީ ކާމިޔާބު ވިޔަފާރިއެއްކަން ވަނީ ސާބިތުކޮށްދީފަ އެވެ. އެ ކާމިޔާބީއާ ގުޅިގެން އެހެން ފަރާތްތަކުން ވެސް ފްލައިން ސްކޫލު ހިންގުމަށް ޝައުގުވެރިކަން ފާޅުކޮށްފައިވެ އެވެ. އެގޮތުން ރާއްޖޭގެ އިތުރު އެއާލައިނަކާ އެކު ފްލައިން ސްކޫލެއް އުފެއްދުމުގެ މަސައްކަތް ކުރަމުންދާ ކަމަށް ދާލު އެއާޕޯޓް ހިންގާ ދާލު ހޯލިޑިން އިން މިދިޔަ އަހަރު ވަނީ ބުނެފަ އެވެ.\n"އައްޑޫ އެއާޕޯޓް ތަރައްގީ ކުރުމަކީ އައްޑޫގެ ތަރައްގީއަށް އެންމެ މުހިންމުކަން ކަމަށް ހުދު ރައީސް ނަޝީދު ވެސް ވިދާޅުވެފައި އެބަހުރި. އަދި ނަޝީދު ވިދާޅުވީ އައްޑޫ އެއާޕޯޓް ތަރައްގީ ކުރެވޭނީ އެއީ ފައިދާ ހުރި ކުންފުންޏަކަށް ހެދިގެން ކަަމަށް. އެހެން ނަަމަވެސް މިހާރު މި ފެންނަނީ އެހެން މަންޒަރެއް. ކުންފުނި ދަރަނިވެރިވެ ނިމިގެންދާތަން މި ފެންނަނީ. އައްޑޫ އަދި ރާއްޖޭގެ ހުރިހާ ރައްޔިތުންނަށް ވެސް މީގެ ހަގީގަތް އެނގެން ޖެހޭ." ޔޫޝައު ފޭސްބުކްގައި ބުންޏެވެ.


ކުޑަކުދިންނަށް ކުރިމަތިވަމުން އަންނަ ޖިންސީ ގޯނާކުރުމުގެ މައްސަލަތައް ދަނީ ދުވަހުން ދުވަހަށް އިތުރުވަމުންނެވެ. މިފަދަ ކަންކަން އެންމެ ހިނގައިގެން ނުވާނެ އެއް ޤައުމަކީ ދިވެހިރާއްޖެއެވެ. އެންމެންހެން އެކަކު އަނެކަކަށް ދަންނާތީއެވެ. މުސްލިމުންކަމުގައިވީތީއެވެ. ﷲ ގެ ޢަޛާބަށް ބިރުވެތިވެގެން ތިބި ބައަކަށްވާތީއެވެ. ނަމަވެސް ކޮންމެ ދުވަހަކުހެން މިދަނީ އެބާވަތުގެ މައްސަލަތައް ރިޕޯޓްކުރެވެމުންނެވެ.\nދާދިފަހުން އިނގިރޭސިވިލާތުގެ ކޯޓެއްގައި ޝަރީއަތް ހިންގަން ޖެހުނު މައްސަލައަކީ 35 އަހަރުގެ އަންހެން ޓީޗަރަކު (ކައިވެނިކޮށްގެން ހުރި) އޭނާގެ 15 އަހަރުގެ ދަރިވަރަކާއިއެކު ޒިނޭކުރި މައްސަލައެކެވެ. މައްސަލައިގެ ހެކިތައް ވަނީ ދަރިވަރާއި ޓީޗަރުގެ ފޯނުންފެނިފައެވެ. ޓީޗަރު ދަރިވަރު އެކަމަށް ޝައުޤުވެރިކުރުވަން ފޮނުވި އޭނާގެ ބަރަހަނާ ފޮޓޯތައް ވެސް ވަނީ ދަރިވަރުގެ ފޯނުން ފެނިފައެވެ.\nފަނޑިޔާރު ބުނެފައިވަނީ މައްސަލަ ބަލަން އޭނާ ލަދުވެތިވާކަމަށެވެ. ނަމަވެސް ބަލަންޖެހޭ ކޮންމެ މައްސަލައެއްވެސް ޖެހޭނީ ބަލަންކަމެވެ.\nއެނގިގެން މިދަނީ ދަރިންގެ ކަންކަން ގާތުނެ ބެލެހެއްޓުން އިތުރުކުރަންޖެހިފައިވާ ކަމެވެ. ދަރިންގެ އަތުގައި އޮންނަ ފޯނު ބޭނުންކުރާގޮތް ގާތުން ބަލަހައްޓަންޖެހޭ ކަމެވެ. އިތުބާރު ކުރެވޭނެ ހަމައެކަކުވެސް ނެތްކަމެވެ.\nފުލުުހުން ރޭ ބުނެފައިވަނީ ދެކުނު ޕޮލިސް ސްޓޭޝަނުގެ ޞިއްޙީ މަރުކަަޒަކުން ރިޕޯޓްކުރި5އަހަރުގެ އަންހެން ކުއްޖަކަށް ޖިންސީ ގޯނާކުރުމުގެ މައްސަލައަކާއި ގުޅިގެން 36 އަހަރުގެ ފިރިހެނަކު ހައްޔަރުކޮށްފައިވާ ކަމަށެވެ.\nއިނގިރޭސިވިލާތުގައި ދީފައި އޮންނަ މިނިވަންކަމާއިއެކުގައިވެސް މިފަދަ އަމަލުތައްކުރާ މީހުންގެ ފޮޓޯ އާއި ނަމާއި ތަފްޞިލުތައް މީޑިއާގައި ޢާންމުކުރެއެވެ. ރާއްޖޭގައި ޢާންމުރަނީ ޢާންމުކުރަން ފެންނަ މަދު މީހެއްގެ މައުލޫމާތެވެ. ދާދިފަހުން ކައުންސިލަރެއްގެ މައުލޫމާތު ހާމަކުރިކަން ފާހަގަކުރެއެވެ. އިނގިރޭސިވިލާތުގެ ނޫސްތަކުގައި އެ ޓީޗަރުގެ ފޮޓޮ އާއި މައުލޫމާތު ޢާންމުކޮށްފައި އެވަނީ ޝަރީޢަތް ނިމިގެނެއް ނޫނެވެ. ޝަރީޢަތް ހިނގަމުންދަނިކޮށެވެ.\nޖިނާޢީ ބޮޑެތި ކުށްތައް ކުރުމުން އެކަންކުރާ މީހުންގެ ފޮޓޯ އާއި މައުލޫމާތު ޢާންމުކުރުމުން ޝަރީޢަތް ކޮންމެ ދުވަހަކު ނިމުނު ނަމަވެސް އެމީހާ އާއިމެދު އިތުރަށް ސަމާލުވުމަށް ރައްޔިތުންނަށް ފުރުޞަތުލިބިގެންދާނެއެވެ.\nމުސްލިމުންނަށް އެންމެ އޯގާތެރި ބޮޑުވަޒީރު ނިޔުޒީލަންޑުގެ އިންތިޚާބު ބޮޑުތަނުން ކާމިޔާބުކުރައްވައިފި\nސައުދީގަ ކޮރޯނާ ޖެހޭ މީހުންގެ އަދަދު ފުރަތަމަ ފަހަރަށް ހަތަރު ސަތޭކަ އަށްވުރެ ދަށްވެއްޖެ!\nއިސްލާމީ ޤައުމުތަކުގެ އެކުވެރިކަން ދަމަހައްޓަން ގިނަ މަސައްކަތްތަކެއް ކުރެއްވި ކުވައިތުގެ އަމީރު އަވަހާރަވެއްޖެ!


Vissaarave Medhu Raajjethere Aai Dhekunah White Alert Nerefi - Vaguthu\nވިއްސާރަވެ މެދުރާއްޖެތެރެއާއި ދެކުނަށް ވައިޓް އެލާޓް ނެރެފި\nރާއްޖެ ހިމެނޭ ސަރަޙައްދުގެ ސެޓެލައިޓް ފޮޓޯއެއް - ފޮޓޯ: މެޓް\nވިއްސާރަވެ މެދުރާއްޖެތެރެ އާއި ދެކުނުގެ ބައެއް އަތޮޅުތަކަށް ވައިޓް އެލާޓް ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮރޮލޮޖިކަލް ސެންޓަރ (މެޓް) އިން މިއަދު އެލާޓް ނެރެފައި ވަނީ ކ. އަތޮޅުން ފެށިގެން މ. އަތޮޅާއި ދެމެދުގެ ސަރަޙައްދާއި ގދ. އަތޮޅުން ފެށިގެން އައްޑޫ އާއި ދެމެދުގެ އަސަޙައްދުތަކަށެވެ. މި ސަރަޙައްދަށް ވައިޓް އެލާޓް ނެރެފައި ވަނީ، މިއަދު އިރުއޮއްސި 18:30 އިން ފެށިގެން މިރޭ 23:30 އާއި ހަމައަށެވެ.\nމޫސުމާއި ބެހޭ އިދާރާއިން ވިދާޅުވީ، އެލާޓް ނެރެފައިވާ ވަގުތުތަކުގައި މި ސަރަޙައްދުތަކަށް ގުގުރުމާއިއެކު ބޯކޮށް ވާރޭވެހޭނެ ކަމަށެވެ. މޫސުން ގޯސްވެ މެދުރާއްޖެތެރެއާއި ދެކުނަށް ވައިޓް އެލާޓް ނެރެފައި މިވަނީ، މިއަދު މެންދުރު ވެސް ދެކުނުގެ ބައެއް ސަރަޙައްދުތަކަށް ވައިޓް އެލާޓް ނެރެފައި ވަނިކޮށެވެ.


Samaaluvey! Fake slip fihaarathakuge accountah vaiber eba kurey! - FVMtimes -\nސަމާލުވޭ! ފޭކް ސްލިޕް ފިހާރަތަކުގެ އެކައުންޓަށް ވައިބަރ އެބަ ކުރޭ!\nމިފަހަކަށް އައިސް ފުވައްމުލަކުގެ ފިހާރަތަކުން ބައެއް ފަރާތްތަކުން ވިޔަފާރި ކުރުމަށްފަހު ފޭކް ސްލިޕް ވައިބަރ ކުރަމުންދާކަމަށް ބައެއް ފިހާރަތަކުން މައުލޫމާތު ދެއެވެ.\nމި ދުވަސްވަރަކީ ކޮވިޑް-19 އާއި ގުޅިގެން ގިނަފިހާރަތައް ބަންދުކޮށް ބައެއް ފިހާރަތަކުން ޑެލިވަރީ ކޮށްދޭ ދުވަސްވަރެކެވެ. އަދި ގިނަ ފިހާރަތަކުން މުދާ ޑެލިވަރ ކޮށްދިނުމުން ކަސްޓަމަރުން ފައިސާ ފޮނުވަނީ އިންޓަރނެޓް ބޭންކިން މެދުވެރިކޮށް ފިހާރަތަކުގެ އެކައުންޓަށެވެ. އެކައުންޓަށް ފޮނުވަމަށްފަހު ފިހާރައިގެ މޯބައިލް ފޯނަށް ސްލިޕް ވައިބަރ ކުރަނީއެވެ. މިގޮތަށް ފައިސާ ފޮނުވުމަށްފަހު މިފަހަކަށް އައިސް ބައެއް ފަރާތްތަކުން ބޭންކް ސްލިޕް އެޑިޓްކޮށް ފިހާރަތަކުގެ އެކައުންޓަށް ފޮނުވާ ކަމުގެ ޝަކުވާ ފިހާރަތަކުން ކުރެއެވެ. މިފަދަ އެތައް މައްސަލައެއް ކުރިމަތިވެ ބައެއް ފިހާރަތަކުން ވަނީ މިމައްސަލަތައް ފުވައްމުލަކު ޕޮލިސް ސްޓޭޝަނަށް ވެސް ހުށަހަޅާފައެވެ.\nމިފަދަ ކަންތައްތައް ދިމާވާތީ ހުރިހާ ފަރާތްތަކުން ވެސް އެކައުންޓަށް ފައިސާ ޖަމާވެފައިވާކަން ޔަޤީންކުރުމަކީ ވަރަށް މުހިންމުކަމެކެވެ.\nވީމާ މިފަދަ ކަންތައްތަކަށް ސަމާލުވުމަކީ ހުރިހާ ރައްޔިތުންވެސް ވަރަށް ބޮޑު އިސްކަމެއް ދެއްވަންޖެހޭ ކަމެކެވެ. އަދި މިފަދަ ކަމެއް ދިމާވެއްޖެނަމަ ވީއެންމެ އަވަހަކަށް ކަމާއި ބެހޭފަރާތްތަކަށް ހުށަހެޅުމަކީ ވަރަށް މުހިންމުކަމެކެވެ.\nފުވައްމުލަކު ޕޮލިސް ސްޓޭޝަނުގެ ފޯނުނަމްބަރަކީ ..6865013


Hashigandu reethi kohlevidhaane5kamehe !\nހަށިގަނޑު ރީތި ކޮށްލެވިދާނެ ފަސް ކަމެއް އެބައޮތް!\nއަބަދުވެސް ކެއުމާއި ފާޑުފާޑުގެ ބުއިންތައް ނުބޮއެ ވޭތޯ ބަލާ ކަމަށް އެންމެން ވެސް ބުނެ އެވެ. ނަމަވެސް، ކިތަންމެ މަސައްކަތެއް ކުރިޔަސް ރެސްޓޯރެންޓެއް، ނޫނީ ކެފޭއަކަށް ވަނުމުން މީރުވަހުގެ ރޯޅި ޖެހުން، ނުނީ ކާންތިބޭ މީހުންގެ ސްޕެގެޓީ ތަށި ފެނުމުން ކުޅުދިޔައިވެ ނުކައި ދޫކޮށްލެވޭ ގޮތެއް ނުވެ އެވެ. އެހެންނޫން ހެއްޔެވެ؟\nއެހިސާބުން މެނޫން ފެންނަ އެންމެ ރަހަ މީރުހެން ހީވާ ޑިޝް އަކަށް އޯޑަރު ކުރެވެނީ އެވެ. އޭގައި އެކުލެވޭ ފެޓްސް އާއި ކެލޮރީސްއާ މެދު ވިސްނައެއް ނުލެވެ އެވެ. ކާއެއްޗެހި ގެނައުމުންވާ އުފާ ކައި ނިންމާލުމަށް ފަހު ވެސް ވެވޭނެ ނަމަ ރަނގަޅެވެ. އެހެން ނަމަވެސް ކައި ނިމުމުން ވަރަށް ކަން ބޮޑުވެވެ އެވެ. އަނެއްކާވެސް އަލުން ފަށަނީ އެވެ. ދެތިން ދުވަސް ވަންދެން އެއްވެސް އެއްޗެއް ނުކާން އަޒުމު ކަނޑައަޅަނީ އެވެ. މިއީ އާދަ އެވެ. އެކަމަކު މިއީ ސިއްހީ ގޮތުން ރަނގަޅު ގޮތެއް ނޫނެވެ.\nހަށިގަނޑު ރީތިކޮށްލުމަށް ކުރިން ނުކުރެވޭ އެތައް ކަމެއް މިހާރު ފަސޭހައިން ކުރެވެން އެބަހުއްޓެވެ. މާބޮޑު ތަކުލީފަކާއި ނުލައި "ބޭނުން އެއްޗެއް" ކާލައިގެން ހަށިގަނޑު ލޫޅާފަތިކޮށް ރީތިކޮށް ބެހެއްޓޭނެ ބައިވަރު ގޮތްތައް ވެސް އެބަހުއްޓެވެ.


Ammatee Raahje genesfi\nހުޅުމާލޭގައި ސީލައިފް ކޮމްޕްލެކްސް އިން އިމާރާތް ކުރަން އިއުލާނުކޮށް ދުރާލައި އެތާނގެ އެޕާޓްމެންޓްތައް ވިއްކައި އާންމުންގެ އަތުން 14 މިލިއަނަށް ވުރެ ގިނަ ފައިސާ ނެގި އެ ކުންފުނީގެ އެމްޑީ މުހައްމަދު އަހުމަދު މޫސާ (އަންމަޓީ) ރާއްޖެ ގެނެސްފި އެވެ.\nފުލުހުންގެ މީޑިއާ އޮފިޝަލް ވިދާޅުވީ އޭނާ މިއަދު ރާއްޖެ ގެެނެސްފައިވާ ކަމަށާއި އަދި މިހާރު އޭނާ ހުރީ ފުލުހުންގެ ހައްޔަރުގައި ކަމަށެވެ.\nއޭނާ ހޯދުމަށް އިންޓަޕޯލްއިން 2019 ވަނަ އަހަރު ވަނީ ރެޑް ނޯޓިސް ވެސް ނެރުނެވެ. އަދި މިދިޔަ މަހު އޭނާ ވަނީ ސްރީލަންކާއިން ހައްޔަރު ކޮށްފަ އެވެ.\nއަންމަޓީ އަކީ ސީލައިފް ކުންފުނިން 300 ފްލެޓް އިމާރާތް ކުރާނެ ކަމަށް ބުނެ 280 މީހަކު އަތުން ފައިސާ ނެގި އެވެ. ކޮންމެ މީހެއްގެ އަތުން ބުކިން ފީ އެއްގެ ގޮތުގައި 50،000ރ. ނަގާފައިވާއިރު، އެ ފައިސާތައް ހިފައިގެން އޭނާ ވަނީ ފިލާފަ އެވެ.\nމި ފްލެޓްތަކަށް ފުރަތަމަ ދައްކަން ޖެހޭ 20 ޕަސެންޓް ފައިސާ ދެއްކިއިރު ބައެއް ފަރާތްތަކުން ވަނީ ފުލް ޕޭމެންޓް ދައްކާފަ އެވެ. ނަމަވެސް ފްލެޓްތަކުގެ މަސައްކަތް ކުރިއަށް ނުދާތީ ދެއްކި ފައިސާ އަނބުރާ ހޯދަން އެ ފަރާތްތަކުން ސީލައިފްއާ ދެކޮޅަށް ކޯޓުގައި ދައުވާ ކޮށްފައިވެ އެވެ.\nއަންމަޓީ ހައްޔަރު ކުރި އިރު ސީ ލައިފުން ފްލެޓް ހޯދަން ފައިސާ ދެއްކި ފަރާތް ތަކަށް، އެޗްޑީސީ އިން އެ ފައިސާ ދީފައި ވެއެވެ. ފައިސާ އެޗްޑީސީން ދިނީ ސީލައިފްއެކު ސަރުކާރުން ކޯޓުން ބޭރުގައި ސެޓެލްމަންޓް އެއްބަސްވުމެއް ހެދުމަށް ފަހު އެވެ.\nމޯލްޑިވްސް ޕޮލިސް ސާވިސް ސީ ލައިފް ކޮމްޕްލެކްސް އިންޓަޕޯލް + ކުށްކުރުން


Masjidhul Haram Gai Namaadhukoh Qur'an Kiyavaa Adu Dhurah Fonuvun, Ehai Furihama Koh Hingamun Dhanee Keehvve? މަސްޖިދުލްޙަރާމްގައި ނަމާދުކޮށް ޤުރުއާން ކިޔަވާ އަޑު ދުރަށް ފޮނުވުން, އެހައި ފުރިހަމަކޮށް ހިނގަމުންދަނީ ކީއްވެ؟ – Huvadhoo News Masjidhul Haram Gai Namaadhukoh Qur'an Kiyavaa Adu Dhurah Fonuvun, Ehai Furihama Koh Hingamun Dhanee Keehvve? Huvadhoo News\nމަސްޖިދުލްޙަރާމްގައި ނަމާދުކޮށް ޤުރުއާން ކިޔަވާ އަޑު ދުރަށް ފޮނުވުން, އެހައި ފުރިހަމަކޮށް ހިނގަމުންދަނީ ކީއްވެ؟\nމަސްޖިދުލް ހަރަމްގެ މަންޒަރާއި އަޑު ދުރަށް ފޮނުވުމަށް ބޭނުން ކުރާ ސްޓޫޑިއޯގެ ތެރެއިން\nކޮންމެ އަހަރަކުވެސް އެތައް މިލިޔަން މުސްލިމުން އަޅުކަން ކުރާ އަދި އަބަދުވެސް މީހުން ވަދެ ނިކުންނަ މަސްޖިދުލްޙަރާމަކީ އާދައިގެ މިސްކިތެއް ނޫނެވެ. ދުނިޔޭގައި ހުރި އެންމެ ބޮޑު މިސްކިތުގެ އިތުރުން މަސްޖިދުލްޙަރާމަކީ މާތްވެގެންވާ3ޙަރަމުގެ ތެރެއިން އެންމެ ބަރަކާތްތެރި ޙަރަމެވެ. އަހަރުގެ ތެރޭގައި ކޮންމެ ސިކުންތަކު ވެސް ނަމާދު ކުރުމާއި ޠަވާފުކުރުމާއި ޤުރުއާން ކިޔެވުން މެދު ނުކެނޑި ކުރިއަށްދާ މި މިސްކިތުގެ މެދުތެރޭގައި އޮންނަ ހުސްބައިގެ މެދުގައި އެހެރީ މާތްވެގެންވާ كعبةالله ގެފުޅެވެ. އެގެފުޅުގެ ވަށައިގެން ކުރަމުންދާ ޠަވާފަށް ހުއްޓުމެއް ނާދެއެވެ.\nމި މުހިންމު ބަރަކާތްތެރި އާދަޔާ ޚިލާފު އަދި އެތަކެއް ޚާއްޞަ ކަމެއް ލިބިފައިވާ މާތްވެގެންވާ މަސްޖިދުލްޙަރާމްގެ އަޑުގަދަކުރާ ނިޒާމުގެ މައްސަލައެއް ކުރިމަތިނުވެ ދުރަށް އަޑު ފޯރުވައި ދިނުމުގެ ޚިދުމަތް ދިނުމަކީ ކުޑަ ކަމެއް ނޫނެވެ. އެތައް މިލިޔަން ބަޔަކަށް މިސްކިތާއި މިސްކިތުގެ ވަށައިގެންވާ ސަރަައްދުގެ ކޮންމެ ހިސާބަކަށް ވެސް އެއްވަރަކަށް އިމާމުންގެ އަޑު ފޮނުވައި ދިނުމަކީ އާދައިގެ ކަމެއް ނޫނެވެ.\nމަސްޖިދުލްޙަރާމްގައި އިމާމު ނަމާދު ކުރާއިރު ޢާއްމުކޮށް ފެންނަ ރަންކުލައިގެ ތިންމައިކުން ފަށަމާ ހިންގަވާށެވެ. މިއީ މަސްޖިދުލްޙަރާމްގައި ބަހައްޓާފައި ހުންނަ ވަރުގަދަ ތިން އަޑުގެ ނިޒާމަށް އަަޑު ފޮނުވާ ތިން މައިކެވެ. އިމާމަށް ޚާއްސަ9މައިކު ހުރެއެވެ. އެއީ ރުކޫޢާއި ސަޖިދައިގެ ތަކުބީރު ތަކަށް ހަރުކޮށްފައި ހުންނަ މައިކުތަކާ އެކުގައެވެ. އެކަމަކު އޭގެ ތެރެއިން މަސައްކަތް ކުރާނީ ފަހަރަކު3މައިކެވެ. އެއްވެސް ޙާލެއްގައި މައިކުގެ މައްސަލައެއް ކުރިމަތި ވެއްޖެނަމަ މައިކުތަކާއި މައިކުތައް ހަރުކޮށްފައި ހުންނަ ހަރާއެކު ވަގުތުން ބަދަލު ކުރެވޭ ގޮތަށް އިންތިޒާމުތައް ހުންނަނީ ހަމަޖައްސާފައެވެ. އާލާތްތަކާއެކު ޚިދުމަތްތެރިން ތިބެނީ ތައްޔާރަށެވެ.\nއިމާމުންގެ އަޑު ނެގުމަށް ބަހައްޓާފައި ހުންނަ މައިކު ތަކުގެ ތެރެއިން އަބަދުވެސް މަސައްކަތްކުރަނީ އިމާމުގެ ކަނާތްފަރާތުގައި ހުންނަ މައިކާއި އެމައިކާ ގުޅާފައި ހުންނަ ނިޒާމުންނެވެ. މި ނިޒާމަށް އެއްވެސް މައްސަލައެއް ދިމާވެއްޖެ ނަމަ މެދުގައި ހުންނަ މައިކު ގުޅާފައި ހުންނަ ނިޒާމުން މަސައްކަތް ފަށައެވެ. އަދި ދެވަނަ ނިޒާމަށް މައްސަލައެއް ދިމާވާ ޙާލަތުގައި ވާތްފަރާތުގައި ހުންނަ މައިކު ގުޅާފައި ހުންނަ އަޑުގަދަކުރާ ނިޒާމު މަސައްކަތް ފަށައިގަނެއެވެ. މިހިސާބަށްދާއިރު މައްސަލަ ޖެހުނު އަޑުގަދަކުރާ ނިޒާމު ހުންނާނީ ރަގަޅުކޮށް ކުއްލި ޙާލަތަށް ރުޖޫޢަވެފައެވެ. އަދި އަނެއްކާ ވެސް ޢާއްމުކޮށް ބޭނުންކުރާ ނިޒާމަށް އެބުރި ރުޖޫޢަ ވާނެއެވެ.\nމަސްޖިދުލް ޙަރާމުގެ އިމާމުންނާއި މުދިމުންގެ އަޑުގެ ބާރުމިނާއި އަޑު ކޮންމެ އިމާމަކާއި މުދިމަކަށް ހެޔޮވަރުކޮށް އެއް މިންގަނޑެއްގައި އެތައް މިލިޔަން ބަޔަކަށް އަޑު ފޯރުވައި ދިނުމުގެ ގޮތުން ދުރާލައި އަޑުތައް ހުންނަނީ މި ދެންނެވި ނިޒާމު ތަކުގެ ތެރެއިން ދެނެގަނެވި ކޮންމެ ޙާލަތެއްގައި ވެސް ދުރަށް އަޑު ފޮނުވުމަށް ބޭނުން ކުރެވޭ ގޮތަށް ތައްޔާރަށެވެ. މިސްކިތުގެ އިމާމުންގެ ކިޔެވުމާއި މުދިމުންގެ ބަންގި ގޮވުންތަކަށް މި ނިޒާމުގެ ތެރެއިން އަޑު ހެޔޮވަރު ކޮށްދެނީ އެއިން ކޮންމެ އިމާމަކާއި ކޮންމެ މުދިމެއްގެ. އަޑުތަކަށް ޚާއްޞަކޮށްފައިވާ މިންގަނޑަކުންނެވެ.\nމި މުހިންމު ޚިދުމަތުގައި ތަމްރީނު ދީފައިވާ 65 މުވައްޒަފުން ޙަރަކާތްތެރި ވެއެވެ. ކުޅަދާނަ ކަމާއި ތަޖްރިބާއާއި ފަރުވާތެރި ކަމާއެކުގައެވެ. ޒަމާނީ ޓެކްނޯލޮޖީއާއެކު މަސައްކަތްކުރާ ސްޕަވައިޒަރުންނާއި ޓެކްނީޝަނުންނާއި އިންޖިނޭރުން ހިމެނޭ މި ޚިދުމަތްތެރިން އަބަދުވެސް ގެންދަނީ މިސްކިތުގެ އަޑު އެއްވަރެއްގައި އެއް ފެންވަރެއްގައި ހިފެހެއްޓުމަށް މަސައްކަތް ކުރަމުންނެވެ.\nމަސްޖިދުލް ހަރާމްގެ އެތެރެއާއި ބޭރުގައިވެސް މިބާވަތުގެ ޚިދުމަތްތައް އިންތިޒާމްކޮށް އެކަންކަމަށް ބޭނުންވާ ތަކެތި ހަރުކޮށްފައި ހުންނަނީ މިސްކިތުގެ ފަރުމާތަކަށް އުނިކަމެއް ނާންނާނޭ ފަދައިން މިސްކިތުގެ ފަރުމާތަކާ އެއްގޮތަށް މިސްކިތަށް ޚާއްޞަކޮށްގެން އުފައްދާފައި ހުންނަ ތަކެއްޗެވެ. މިސްކިތުގެ ފާރުގައި ހަރުކޮށްފައި ހުންނަ ބޮކިތަކާއި އެލުވާފައި ހުންނަ ބައްތިތަކާއި ފިނިކުރުމުގެ ނިޒާމާ އެއްގޮތަށް މިސްކިތުގައި ބޭނުންކުރާ އިސްޕީކަރުތައް ހަަރުކުރުމުގައި ވެސް މިސްކިތުގެ ފަރުމާއަށް ވަރަށް ބޮޑަށް ބަލާފައި ވެއެވެ.\nމިސްކިތުގެ އެތެރޭގެ އަޑު އެއްވަރަކަށް ބެހެއްޓުމަށް ހަރުކޮށްފައި ހުންނަ އިސްޕީކަރުތައް ފެންނަން ނުހުންނަނީ އެހެންވެގެންނެވެ. ފާރުގައި ނުވަތަ ފަންގިފިލާގައި އިސްޕީކަރެއް ހަރުކުރުމުން ފަރުމާ އަށް އުނިކަމެއް އަތުވެދާނެ ކަމަށްޓަައި މިސްކިތުގެ ފަރުމާތަކުގެ ތެރޭގައި އިސްޕީކަރުތައް ހުންނަނީީ ފޮރުވާފައެވެ. ނަމަވެސް ޠަވާފުުކުރާ ސަރަޙައްދާއި މިސްކިތުގެ ބޭރާއި މުންނާރުތަކުގައި. އެތަންތަނަށް ޚާއްޞަ ކޮށްގެން ހަދައި ހަރުކޮށްފައި ހުންނަ އިސްޕީކަރުތަކާއި ތާޅަފިލިތައް ފެންނަން ހުރެއެވެ. ގަޑިޓަވަރުގެ މަތީގައި ހުންނަ އިސްޕީކަރުތައް ވެސް ހަރުކޮށްފައި ހުންނަނީ ޓަވަރުގެ ފަރުމާގެ ތެރެއިން ޓަވަރުގެ މަތީބައިގެ ތަނބުތަކާ އެއްގޮތަށެވެ.\nމަސްޖިދުލް ޙަރާމުގައި ނަމާދުކުރާ އަޑު ދުރަށް ފޮނުވުމުގެ ގޮތުން 7500 އަށް ވުރެ ގިނަ އިސްޕީކަރުން 9000 މީޓަރަށްވުރެ ދުރަށް އަޑު ފޮނުވައެވެ. މައްކާގެ އިބްރާހީމް ޚަލީލު މަގާާ ހަމައަށް ސާފުކޮށް މިސްކިތުގައި ނަމާދުކުރާ އަޑު އިވޭ ކަމުގައި ވެއެވެ. މިސްކިތުގެ ސަރަޙައްދު ބޮޑުވަމުންދާ މިންވަރަކުން އިސްޕީކަރުތަކާއި ތާޅަފިލިތައް އިތުރުވެ އަޑުފޯރާ ސަރަޙައްދު ދާނީ ބޮޑުވަމުންނެވެ. މި ޚިދުމަތުގައި ބޭނުންކުރާ އާލާތްތަކުގެ ފެންވަރު ރަގަޅުވެ ބާރުގަދަވެ ޚިދުމަތްތެރިންގެ ޢަދަދު ވެސް ދާނީ އިތުރު ވަމުންނެވެ. انشاء الله\nމަސްޖިދުލްޙަރާމްގައި ނަމާދުކުރާ އަޑު އަހަމުންދަނީ ހަމައެކަނި މިސްކިތުގެ ޖަމާޢަތުގައި ނަމާދު ކުރާ މީހުންނެއް ނޫނެވެ. މަސްޖިދުލްޙަރާމްގެ ބަންގީގެ އަޑުން މައްކާ ގުގުމަމުންދާއިރު، ޓީވީއާއި ރޭޑިއޯއާއި އެހެނިހެން ވަސީލަތްތަކުން ދުނިޔޭގެ އެތައް ބަޔަކު ދަނީ މަސްޖިދުލްޙަރާމްގައި ނަމާދުކުރާ އަޑުން ހިތަށް ފިނިކަން ހޯދައި ބަރަކާތް ލިބިގަންނަމުންނެވެ. الحمدلله


Ge thah thalhaalumakee Israel in hingi bodu jareemaa eh: Palestine | Mihaaru\nގެތައް ތަޅާލުމަކީ އިޒްރޭލުން ހިންގި ޖަރީމާއެއް: ފަލަސްތީން\nފަލަސްތީން މީހުންގެ ގެތައް އިޒްރޭލުން ސުންނާފަތި ކުރަނީ.\n24 ޖުލައި 2019 - 13:15\nފަލަސްތީން މީހުންގެ ގެތައް އިޒްރޭލުގެ ބުލްޑޯޒަރުތަކުން ތަޅާލާ މަންޒަރުގެ ފޮޓޯތައް ހިއްޕަވައިގެން ހުންނަވައި، ސަލާމަތީ މަޖިލީހުގެ ބައްދަލުވުމުގައި މަންސޫރު ވިދާޅުވީ އެއީ ހިތްހަލާކުވާ ފަދަ މަންޒަރުތަކެއް ކަމަށެވެ.\n"ހޯމަ ދުވަހު ފަތިހު ފަލަސްތީނުގެ ރައްޔިތުންތަކެއް ނިދާފައި ތިއްބާ ގަދަ ބާރުން އެ މީހުން ގެތަކުން ނެރެ، ޑައިނަމައިޓް އަޅައިގެން ގެތައް ގޮއްވާލައި، ބުލްޑޯޒަރުން ގެތައް ވަނީ ސުންނާފަތިކޮށްފައި. އެއީ ހަނގުރާމައިގެ ޖަރީމާއެއް. އެކަން ތަހުގީގު ކުރަން ޖެހޭ،" އޭނާ ވިދާޅުވި އެވެ.\nމަންސޫރު ވިދާޅުވީ ފަލަސްތީން މީހުންގެ 10 އެޕާޓްމަންޓެއް ތަޅާލިއިރު ގިނަ ތަންތަން ދަނީ އިމާރާތް ކުރަމުން ކަމަށެވެ. އަދި ގެތައް ތަޅާލުމުން 17 އާއިލާ ވަންނާނެ ތަނެއް ނެތި މަގުމަތިވެފައިވާ ކަމަށް ވެސް ވިދާޅުވި އެވެ.\nއިޒްރޭލުން ބުނެފައި ވަނީ ގެތައް ތަޅާލީ އެއީ ގަވާއިދާޚިލާފަށް އިމާރާތްކޮށްފައިވާ ތަންތަނަށްވާތީ ކަމަށާއި އެއީ އިޒްރޭލުގެ ސަލާމަތަށްޓަކައި ކޮންމެހެން ކުރަން ޖެހޭ ކަމެއް ކަމަށެވެ. ގެތައް ތަޅާލުމުގެ ހުއްދަ އިޒްރޭލުގެ ސުޕްރީމް ކޯޓުން ވެސް ވަނީ ދީފަ އެވެ.\n"އިޒްރޭލަކީ ގާނޫނާއި ގަވާއިދުތަކަށް ހުރުމަތްތެރިކޮށް ހިތާ ގައުމެއް. ހުއްދަ ނުނަގައި ގެއެއް ހަދައިފި ނަމަ އެތަންތަން ތަޅާލާނެ،" ސަލާމަތީ މަޖިލީހުގެ ބައްދަލުވުމުގެ ކުރިން އިޒްރޭލުގެ ސަފީރު ޑެނީ ޑެނޮން ވިދާޅުވި އެވެ.\nފަލަސްތީން އިޒްރޭލް ޔަހޫދީ ވަޒަންވެރިން\nކީތްތޯ ކުރާނީ. އެހިންގަނީ ޖަރީމާއެއްކަން ނޭނގޭބަޔަކު ނެތޭ. އެކަމަކު ކުރާހުރިހާ ނުބައިކަމެއް ބަލަން ތިބެމެ އަލާނުލާ. ހެޔޮނުވާނެ ކަނުކަމާ ބީރުކަމަށްހެދިގެން ތިބޭކަށް.\nދެން ކީއްކުރާނީ، މިދުނިޔެއިން ތިކަމާ ދެކޮޅަށް ބަހެއްބުނެލާން ކެރޭނެ މީހެއް ނުހުއްނާނެ! އެކަމަކު މުސްލިމަކާއިދެކޮޅަށް މުސްލިމުންވެސް ނުކުއްނާނެ!\nވަރަށް ދަށުދަރަޖައިގެ އަމަލެއް.


SunOnline: Raees Office ge is siyaasee beyfulhunge musaarai ge gothugai mahaku 1.7 million\nރައީސް އޮފީހުގެ އިސް ސިޔާސީ ބޭފުޅުންނަށް މުސާރައިގެ ގޮތުގައި މަހަކު 1.7 މިލިއަން\nނަޖާހު މަސްއޫދު 19 Oct 2020, 15:53\nކައުންސިލަރުންގެ މަހާސިންތާ، "ވިޔަވަތި ރާއްޖެ"ގައި ރައީސް އިބްރާހިމް މުހައްމަދު ސޯލިހު -- ސަން ފޮޓޯ/ މުހައްމަދު މުޒައްޔިން ނާޒިމް\nރައީސް އޮފީހުގެ ސިޔާސީ އިސް މަގާމުތަކުގައި ތިއްބަވާ ބޭފުޅުންނަށް މުސާރަ އާއި އިނާޔަތްތަކުގައި ގޮތުގައި މަހެއްގެ މައްޗަށް 1.68 މިލިއަން ރުފިޔާ ހަރަދު ކުރާކަން ހާމަކޮށްފި އެވެ.\nމައުލޫމާތު ހޯދައި ލިބިގަތުމުގެ ހައްގުގެ ބޭނުންކޮށް ސިޔާސީ މަގާމުތަކުގައި ތިއްބަވާ ބޭފުޅުންގެ މުސާރައާއި އިނާޔަތުގެ މައުލޫމާތު އާންމު ކުރާ އާންމު ފަރުދެއް ކަމަށްވާ އައިމަން ލަތީފުގެ އެދުމުގެ މަތިން ރައީސް އޮފީހުން ވަނީ އެ އޮފީހުގެ ސިޔާސީ މުވައްޒަފުންގެ މުސާރަ ހާމަކޮށްފަ އެވެ. އަދި އައިމަން ވަނީ އެ މައުލޫމާތު އާންމުކޮށްފަ އެވެ.\nއޭނާ އާންމު ކުރި މައުލޫމާތުގައިވާ ގޮތުން، ރައީސް އާއި ނައިބު ރައީސް، ރައީސް އޮފީހުގެ މިނިސްޓަރު ފެންވަރުގެ ބޭފުޅުން، ސްޓޭޓް މިނިސްޓަރު ފެންވަރުގެ ބޭފުޅުން، އަދި ޑިޕިއުޓީ މިނިސްޓަރު ފެންވަރުގެ ބޭފުޅުންގެ މުސާރައަށް މަހެއްގެ މައްޗަށް 1.69 މިލިއަން ރުފިޔާ ހޭދަކުރެ އެވެ. އެއީ އަހަރެއްގެ މައްޗަށް 20.24 މިލިއަން ރުފިޔާ އެވެ.\nރައީސަށް މުސާރައިގެ ގޮތުގައި މަހަކު 100،000 ރުފިޔާ ލިބިވަޑައިގަންނަވާއިރު ނައިބު ރައީސަށް ލިބިވަޑައިގަންނަވަނީ މަހަކު 75،000 ރުފިޔާ އެވެ. އެ ބޭފުޅުންގެ މުސާރައަކީ ގާނޫނަކުން ކަނޑައަޅާފައި މުސާރައެކެވެ.\nއެ ބޭފުޅުންގެ ދަށުން ތިއްބަވާ ބޭފުޅުންނަށް ބަލާއިރު ރައީސް އޮފީހުގައި މިނިސްޓަރު ފެންވަރުގެ ހަތް ބޭފުޅަކު ތިއްބަވަ އެވެ. އެއިން ކޮންމެ ބޭފުޅަކަށް މަހަކު 66،000 ރުފިޔާ ލިބިވަޑައިގަންނަވަ އެވެ. އެ ބޭފުޅުންނަށް މުސާރައިގެ ގޮތުގައި މަހެއްގެ މައްޗަށް ޖުމްލަ 462،000 ރުފިޔާ ހަރަދު ކުރެ އެވެ.\nރައީސް އޮފީހުގެ ސްޓޭޓް މިނިސްޓަރު ފެންވަރުގެ 10 ބޭފުޅުން ތިއްބަވަ އެވެ. އެއިން ކޮންމެ ބޭފުޅަކަށް މަހަކު 48،500 ރުފިޔާ މުސާރައިގެ ގޮތުގައި ދެ އެވެ. ނަމަވެސް، ރައީސް އޮފީހުގެ ޗީފް ކޮމިއުނިކޭޝަން ސްޓްރެޓަޖިސްޓް އިބްރާހިމް ހޫދަށް އެހެން ބޭފުޅުންނަށް ވުރެ ގިނައިން ލިބިވަޑައިގަންނަވަ އެވެ. އޭނާއަށް ލިބިވަޑައިގަންނަވަނީ 55،000 ރުފިޔާ އެވެ. އެހެންކަމުން އެ ހުރިހާ ބޭފުޅުންގެ މުސާރައިގެ ގޮތުގައި ޖުމްލަ 491،000 ރުފިޔާ ހަަރަދު ކުރެ އެވެ.\nޑެޕިއުޓީ މިނިސްޓަރު ފެންވަރުގެ ތިއްބަވަނީ 13 ބޭފުޅުންނެވެ. އެ ބޭފުޅުންނަށް ލިބިވަޑައިގަންނަވަނީ މަހަކު 43،000 ރުފިޔާ އެވެ. އެއީ މަހެއްގެ މައްޗަށް 559،000 ރުފިޔާ އެވެ.\n"ރައީސަށް މަރުހަބާ ކިޔަން ދަރިވަރުން ނެރެން ނާންގަން"\nއަޅުގަނޑާއި ސަރުކާރު ދެކޭ ގޮތް އެއްގޮތެއް ނުވާނެ: ނަޝީދު\nއިންސާފުގެ ކުޑަ ނަމަވެސް އިހުސާސެއް! އެކަމަކު...


އަނދިރިފަރާތް 28 – Esfiya\nއަހަރެން އަތުގައި އޮތް އެ ސްކޫލުގެ ‘ބުކްލެޓް’ އާ ދިމާއަށް ބަލަހައްޓައިގެން ހުރެ ކުރިއަށް ހިނގައިގަތީމެވެ. މި ސްކޫލުގެ ބޮޑުކަމުގެ ސަބަބުން އަހަންނަށް އަމިއްލަ ކުލާސް ހޯދިއްޖިއްޔާ ރަނގަޅެވެ. ކުއްލިއަކަށް ކޮންމެވެސް މީހަކު އަހަރެންގެ ފައިގައި އަޅުވާލައިފިއެވެ. ނުވިސްނާ ހުރުމުގެ ސަބަބުން ސްކޫލުގެ ގޯތިތެރޭގައި ހައްދާފައިވާ ފެހިކަން ގަދަ ވިނަގަނޑުގެ މައްޗަށް އަހަރެން ވެއްޓުނީ އަނގަވަތަށެވެ.\nބޯ ހިއްލާލި ވަގުތު އަހަންނަށް ފެނުނީ އޮފު އަރައަރާ ހުރި ކަޅުކުލައިގެ ދެ ބޫޓެވެ. އޭނާގެ މައްސަލަ އަކީ ކޮބާ ހެއްޔެވެ؟ ހަމަ ގައިމުވެސް އޭނާ އަހަރެންގެ ފައިގައި އަޅުވައި އެ ވައްޓާލީ ގަސްތުގައެވެ. ދެބުމަ ގޮށްޖަހައިގެން ހުރެ ތެދުވެ ގައި ފޮޅާލަމުން އަހަރެން ކުރިމަތީގައި ހުރި ހައި ސްކޫލް ފިރިހެން ކުއްޖާއާ ދިމާއަށް ބަލާލީމެވެ.\nދެޖީބަށް އަތްޖަހާލައިގެން ހުރިއިރު އޭނާގެ ތުންފަތުގައި ކުރެހިފައި ވަނީ ލާނެތް ހިނިތުންވުމެކެވެ. ހަށިގަނޑު ފުދޭވަރަކަށް ވަރުގަދަކޮށް ހުރި އެ ކުއްޖާ ކުއްލިއަކަށް އަހަރެންގެ ޔުނީފޯމު ގަމީހުގެ ގިރުވާނުގައި ހިފައިގަތެވެ. އަދި އޭނާގެ މޫނު އަހަރެންގެ މޫނާ ކައިރިކޮށްލަމުން ވާހަކަދެއްކިއެވެ.\n“ޓްރާންސްފާރ ސްޓޫޑެންޓް، ދޯ؟”\nތުރިކީ ބަހުން އޭނާ އެހެން އަހާލުމާއެކީ އަހަރެން މަޑުމަޑުން ބޯ ޖަހާލީމެވެ.\nމިއީ ކާކު ހެއްޔެވެ؟ މީނާ އަހަރެންނަށް މި ގޯނާ ކުރަނީ ކީއްވެ ހެއްޔެވެ؟ އަހަރެން ބޭނުންނަމަ މިހާރު ވެސް ވަގުތުން އޭނާ ބިމަށް ތިރިކޮށްލެވިދާނެއެވެ. ނަމަވެސް މަސްލަހަތަށްޓަކައި އަހަރެން އިޚްތިޔާރުކުރީ މަޑުމައިތިރިކަމެވެ. އައިސްފައިވާ ރުޅި ކޮންޓްރޯލު ކުރުމަށްޓަކާ އަހަރެން ދެއަތް މުއްކަވާލީމެވެ.\n“މި ސްކޫލުގައި ކަލެއަށް ސާރވައިވް ވެވިއްޖިއްޔާ ރަނގަޅު..”\nއެއްމިޔަކުން ހިނިތުންވެލައިގެން ހުރެ އޭނާ އެހެން ބުނުމަށްފަހު އަހަރެންގެ ގިރުވާނުން ދޫކޮށްލިއެވެ. އެއަށްފަހު ދެޖީބަށް އަތް ޖަހައިގެން ހުރެ އޭނާ ދުރަށްދާން ހިނގައިގަތެވެ.\nއޭނާ ހިނގަމުން ދިޔަ މަގުން އެހެން ކުދިން ތެޅެމުން ފޮޅެމުން އެއް ކައިރިއަށް ޖެހެމުންދާ މަންޒަރު އަހަންނަށް ފެނުނެވެ. ހީވަނީ އޭނާ އަކީ މި ސްކޫލުގެ ‘ޕްރިންސް’ ހެންނެވެ. އޭނާ ދެކެ ކުދިންތައް އެހާ ބިރު އެ ގަންނަނީ ކީއްވެ ހެއްޔެވެ؟\nއަހަރެން ދެއަތަށް ބޯ ހޫރާލަމުން ސްކޫލް ޢިމާރާތުގެ ތެރެއަށް ވަދެގެން ދިޔައީމެވެ. އެތެރޭގައި ހުރި ކައުންޓަރު ކައިރިއަށް ގޮސް އަހަރެން ސްކޫލަށް ވަތް ކަމުގެ ލިޔުން ދައްކާލީމެވެ. އަދި ދާންވީ ކުލާހުގެ އިތުރުން ޝެޑިއުލް އޮޅުންފިލުވީމެވެ.\nފުޅާ ހޯލް ތެރެއިން ލާފައި އަހަރެން ހިނގަމުން ދިޔައީމެވެ. ކައުންޓަރުގައި އިން މީހާ ބުނެދިން ކުލާސް ފެނޭތޯ އަހަރެން ފަހަރަކު ދޮރަކާ ދިމާއަށް ނަޒަރު ހިންގަމުން ދިޔައީމެވެ. އެންމެފަހުން އަހަންނަށް އެބުނާ ކުލާސް ފެނިއްޖެއެވެ.\nމަޑުމަޑުން ހިނގާފައި ގޮސް ދޮރު ކުރިމައްޗަށް އެރި ވަގުތު ކުލާސް ތެރޭގައިވާ ސްމާޓް ބޯޑު ކައިރީގައި ހުއްޓިގެން ހުރި ޓީޗަރު އަހަރެންގެ ލޮލުގައި އަޅައިގަތެވެ. އަވަސްއަރުވާލާފައި އަހަރެން އެތެރެއަށް ވަނުމުގެ އިޒްނައަށް އެދުނީމެވެ.\nއެ ޓީޗަރު އަހަންނާ ދިމާއަށް ބަލާލީ ތަފާތު ނަޒަރަކުންނެވެ. ހީވަނީ އަހަރެންގެ ތަސްވީރު އޭނާގެ ސިކުނޑި ތެރެއަށް ސްކޭންކޮށްލި ހެންނެވެ. އިރުކޮޅަކު އަހަންނާ ދިމާއަށް ބަލަން ހުރުމަށްފަހު އޭނާ އަތުގެ އިޝާރާތުން އެތެރެއަށް ވަނުމަށް އެންގިއެވެ.\nއަހަރެން މަޑުމަޑުން ގޮސް ކުލާސް ހުރިހާ ކުދިންގެ ކުރިމަތީގައި ހުއްޓެލީމެވެ. އޭރު ގިނަކުދިންގެ ނަޒަރު އަހަންނާ ދިމާއަށް އަމާޒުވެފައި ވިއެވެ. އަހަރެން ފަރުވާތެރި ކަމާއެކު އެކުދިންގެ މޫނުތަކަށް ބަލާލީމެވެ. އެ ބެލުންތަކުގައި މާ ބޮޑު ޝަޢުޤުވެރިކަމެއް ވާހެނެއް އަހަންނަކަށް ހިޔެއް ނުވެއެވެ. އެ މޫނުތަކުން ފެންނަމުން ދިޔައީ ފޫހިކަމެވެ.\nކުއްލިއަކަށް އަހަރެންގެ ލޮލުގައި އަޅައިގަތީ އެންމެ ފަހަތު ބަރީގައި އިން އެއްކަލަ ‘ޕްރިންސް’ އެވެ. އަހަންނާ ދިމާއަށް ބަލަހައްޓައިގެން އިނދެ އޭނާ ނުލަފާ ގޮތަކަށް ހީލިއެވެ. އިއްތިފާޤަކުން އަހަންނަށް މި އާދެވުނީ އޭނާ އިން ކުލާހަށްތާއެވެ. މި ޖެހުނީ އަނެއް ހަ ކަންތަކާއެވެ.\nޓީޗަރު އެހެން ބުނުމާއެކު އަހަރެންނަށް ފުން ނޭވައެއް ބޭރުކޮށްލެވުނެވެ.\n“ހެލޯ. އަހަންނަކީ އައިފަރު. އުމުރުން އަށާރަ އަހަރު. އުންމީދުކުރަން ތި ހުރިހާ ކުދިންގެ ފަރާތުންވެސް އަހަންނަށް އެހީ އަދި އެކުވެރިކަން ލިބޭނެކަމަށް.”\nތުރުކީ ބަހުން އަހަރެން ތަޢާރަފު ވެލީމެވެ.\n‘އައިފަރު’ – އަހަރެންގެ ފޭކު ތުރުކީ ނަން.\n“ވެލްކަމް އައިފަރު. އަހަންނަކީ މިސްޓާރ ޔާސީން. މި ކުލާހަށް ޖިއޮމެޓްރީ ކިޔަވައިދޭ ޓީޗަރު. އަދި ހޯމްރޫމް ޓީޗަރު.. އޯކޭ.. ލެޓްސް ސީ… އައިފަރު ދޭ ގޮސް އުޒޭލް ކައިރީގައި އިށީންދޭ..”\nޔާސީން އެހެން ބުނެ އިޝާރާތްކުރި ދިމާއަށް ބަލާލުމާއެކީ އަހަރެންނަށް ދެލޯ ހަނިކޮށްލެވުނެވެ. އަހަރެން އިށީންނަންވީ އޭނާ ކައިރީގައި ހެއްޔެވެ؟ އެ ފޮނިބޮޑު ފިރިހެނާ ކައިރީގައި ހެއްޔެވެ؟ އޭނާ އަނެއްކާ ވެސް އަހަންނަށް މާލާމާތުގެ ހިނިތުންވުމެއް ރައްދުކޮށްލިއެވެ. އަދި ނުލަފާ ފާޑަކަށް ކައިރީގައި ހުރި ހުސް ސީޓުގައި މަޑުމަޑުން ޖަހާލިއެވެ.\nޔާސީން އަނެއްކާވެސް އަހަރެންގެ ނަމުން ގޮވާލުމާއެކު އަހަރެން އޭނާއަށް ބާލާލާފައި ގަދަކަމުން ކަހަލަ ގޮތަކަށް ހީލީމެވެ. އަދި އަވަސް ފިޔަވަޅުތަކެއްގައި އެބުނާ އުޒޭލް އެއްގެ ކައިރީގައި ހުރި ސީޓާ ދިމާއަށް ހިނގައިގަތީމެވެ. އޭނާއާ ކައިރިވަމުން ދިޔަ ވަރަކަށް އަހަރެންގެ ލޭ ދިޔައީ ހޫނުވަމުންނެވެ. އިރުކޮޅެއް ކުރިން އަހަރެން އެންމެ ފުރަތަމަ ސްކޫލުގެ ގޯތިތެރެއަށް ވަތްއިރު ހިނގައިދިޔަ ހާދިސާގެ މަތިން ހަނދާންވުމާއެކު އަހަރެންނަށް ދެއަތް މުއްކަވާލެވުނެވެ.\nސީޓާ ހިސާބަށް އަރާފައި އަހަރެން އެންމެ ފަހަރަކުވެސް އުޒޭލްއާ ދިމާއަކަށް ނުބަލަމެވެ. އޭނާގެ މޫނު ފެނުމުން އަހަރެންގެ ގާތަށް އަންނަނީ ކޮން ކަހަލަ ރުޅިއެއް ހެއްޔެވެ؟ އަހަރެން ގޮނޑި ކުޑަކޮށް ދުރުކޮށްލައި ގޮނޑީގައި އިށީންނަން ދިމާކޮށްލީމެވެ. ނަމަވެސް އިށިން ވަގުތު އަހަރެންގެ ފުލުގައި ޖެހުނީކީ ގޮނޑިއެއް ނޫނެވެ. ފިނި ޓައިލްސްތަކެވެ. ވެއްޓުނު ގޮތުން އިވިގެން ދިޔަ ބާރު އަޑުފައްގަނޑާއެކު ޔާސީންއާއި ކުލާހުގެ އެހެން ކުދިންގެ ނަޒަރު އަހަންނަށް އަމާޒުވެގެން ދިޔައެވެ. ގަތް ލަދުގެ ވާހަކަ ރަނގަޅުވާނީ ނުދެއްކިއްޔާއެވެ.\nދަތްކުނޑި ވިކާލަމުން އަހަރެން ބަލާލީ އުޒޭލްއާ ދިމާއަށެވެ. އެ މޫނުމަތީގައިވި ލާނެތް ހިނިތުންވުމުން އެކަނިވެސް އެއީ އޭނާ ކުރިކަމެއްކަން އަހަންނަށް ކިތަންމެހާވެސް ރަނގަޅަށް ދެނެގަނެވުނެވެ. އަހަރެން އިށީންނަން ދިމާކޮށްލި ވަގުތު އޭނާ ގޮނޑި ދުރުކޮށްލީއެވެ. އޭނާ އަހަންނާ ޖައްސާލައިގެން އެއުޅެނީ ކީއްވެގެން ހެއްޔެވެ؟ އާ ކުއްޖަކަށް ވީމަ ހެއްޔެވެ؟\n“އާ ޔޫ އޯކޭ، އައިފަރު؟”\nޔާސީން ކަންބޮޑުވެފައިވާ ރާގަކަށް އެހެން އަހާލުމާއެކު އަހަރެން ވަގުތުން ކޮޅަށް ޖެހުނީމެވެ. އާއެކޭ ބުނެލަމުން އަހަރެން ގޮނޑީގައި އިށީންދެ ހަމަޖެހެލީމެވެ. އޭރުވެސް އުޒޭލް ގެންދިއައީ އަހަންނާ ދިމާއަށް ބަލަބަލާފައި ފާޑެއްގެ ވައްތަރެއް ޖައްސަމުންނެވެ. އުޒޭލްގެ އެ އުނދަގޫތަކާއެކު އަހަންނަށް މި ސްކޫލުގައި ކެތްވެދާނެ ހެއްޔެވެ؟ އަދި މިއުޅެނީ މިތަނަށް ވަތްތާ ބައި ގަޑިއިރު ނުވެގެންނެވެ.\nބްރޭކް ވަގުތު އެހެން ކުދިން ކެންޓީނަށް ދިޔުމާއެކު އަހަރެން މިސްރާބުޖެހީ ލައިބްރެރީ އަށެވެ. ބޭނުންވީ އަޑުމަޑު މާހައުލެއްގައި އިނދެލާށެވެ.\nލައިބްރެރީއަށް ގޮސް އަހަރެން ޓެބުލެޓު ނަގައި މޭޒުމަތީގައި ބާއްވާލީމެވެ. އެޖެންސީގެ ސާވާރ އަށް ވަދެލުމަށްފަހު މާޒްއާއި ރާޔާ މި ސްކޫލާ ބެހޭގޮތުން ހޯދާފައިވާ މަޢުލޫމާތުތައް އަހަރެން ހުޅުވާލީމެވެ.\nއަހަރެން އެންމެ ފުރަތަމަވެސް ހުޅުވާލީ އުޒޭލްގެ މަޢުލޫމާތުތައް ހުރި ފައިލެވެ. އޭނާ އަކީ ކާކުކަން އަހަރެން އެނގެން ބޭނުންވިއެވެ. މިޔަދު ވެސް ކުލާހުގައި އިނދެގެން އޭނާ އަހަންނަށް ހާދަ ވަރަކަށް ޖެއްސުންކުރިއެވެ. ހީވަނީ އަހަންނާ އަޅައިގަނެގެން އުޅޭ ހެންނެވެ.\n“ސްކޫލުގެ ޕްރިންސިޕަލްގެ ދަރި..”\nއެ ތަންކޮޅު ފެނުމާއެކު އަހަރެންނަށް މޫނަށް ވައްތަރެއް ޖައްސާލެވުނެވެ. އެހެން ކުދިން މީނަ ދެކެ އެހާ ބިރުން އުޅޭ ސަބަބު މި އެނގުނީއެވެ. ސްކޫލުގެ އިސްވެރިޔާގެ ދަރި ވީމާ އޭނާއަށް ކޮންމެވެސް ވަރެއްގެ ބާރެއް ލިބިފައި އޮންނާނެތާއެވެ.\nއަހަންނަށް ދެއަތަށް ބޯ ހޫރާލެވުނެވެ. އިރާދަކުރެއްވިއްޔާ އަހަރެން މި އުޒޭލްއެއް މައިތިރިކުރާނަމެވެ. ލާނެތް ހިނިތުންވުމަކާއެކު އަހަރެން ކުލާހުގައި ތިބި އެހެން ކުދިންގެ މަޢުލޫމާތުތައް ވެސް ހޯދާލީމެވެ. އެމީހުންނާ އެކުވެރިވާން ފަސޭހަވާނީ އޭރުންތާއެވެ.\nމަސައްކަތް ނިމުމާއެކު އަހަރެން ކޮނޑުގައި ދަބަސް އަޅުވާލަމުން ލޮކަރުތައް ހުންނަ ފްލޯއަށް މިސްރާބުޖެހީމެވެ. އަހަރެން އަމިއްލަ ލޮކަރު ހުޅުވައި ބޭނުންވާ ފޮތްތައް ނަގަމުން ދިޔައީ މާ ބޮޑު ވިސްނުމަކާ ނުލައެވެ.\nކޮންމެވެސް މީހަކު އައިސް އެ ލޮކަރުގެ ދޮރުފަތް ބާރަކަށް ޖެހީ އަހަރެން އެ ދޮރުފަތުގައި ހިފަހައްޓައިގެން ހުއްޓައެވެ. އަތުގެ ބޮޑުވާ އިނގިލި ފިތިގެން ދިއުމާއެކު އަހަރެންގެ އަނގައިން ވޭނީ އާހެއް ބޭރުވެގެން ދިޔައެވެ.\nއަހަރެން ބަލާލިއިރު ލޮކަރު ކައިރީގައި ކޮޅަށް ހުރީ އުޒޭލް ނޫން ދެވަނަ މީހެއް ނޫނެވެ. ހަރަން ބަނދެލައިގެން ލާނެތް ހިނިތުންވުމަކާއެކު ހުރިއިރު އޭނާގެ ދެފަރާތުގައި އިތުރު ދެ ފިރިހެންކުދިން ވެސް ތިއްބެވެ. އަހަރެން ފަރުވާތެރި ކަމާއެކު އެދެމީހުންގެ މޫނުތަކަށް ބަލާލީމެވެ. ލިބިފައިވާ މަޢުލޫމާތުގައި ވާގޮތުން މި ދެމީހުންނަކީ އުޒޭލްގެ އެންމެ ގާތް ދެއެކުވެރިންނެވެ.\nއަހަރެން އިނގިލި ނަގައި ބަލާލިއިރު ނިޔަފަތިގަނޑު ފަޅައިގެން ގޮސް ލޭއަރާފައި ހުއްޓެވެ. ވަގުތުން އަހަރެންގެ ރުޅިގަނޑު ގަދަވެގެން ދިޔައެވެ. ކޮންމެ ގޮތެއް ވިޔަސް ހެޔޮކަމަށް އަހަރެން މި އުޒޭލްގެ އަނގަމަތި ފަޅާލަން ހެއްޔެވެ؟ އޭރުން އޭނާއަށް ހުންނާނީ ރަނގަޅު ފިލާވަޅެއް ދަސްވެފައެވެ.\n“ކޮބާތަ ކަލޭގެ މައްސަލައަކީ؟”\nއަހަރެން އަނެއް އަތުން ބޮޑުވާ އިނގިލީގައި ހިފަހައްޓައިގެން ހުރެ އަހާލީ އެހެންނެވެ. އެއާއެކު އޭނާ އާއި އޭނާގެ ‘ގޭންގް’ މީހުން އަހަރެން ވަށާލިއެވެ. މި މީހުން އެހެން އެއުޅެނީ އަހަރެންމީ ކާކުކަން ނޭނގޭތީއެވެ. އެހެންނޫންނަމަ އެމީހުންނަށް އަހަރެންނާ ހަތަރުކަޅި ހަމަކުރާކަށް ވެސް ނުކެރޭނެއެވެ.\n“މީ މި ސްކޫލުގެ ޓްރެޑިޝަން އެކޭ..”\nއެއްމިޔަކުން ހިނިތުންވެ ހުރެ އުޒޭލް ބުނެލިއެވެ.\nޓްރެޑިޝަން؟ އަހަންނަށް ލިބިފައިވާ މަޢުލޫމާތު ތަކުގައި އެއްވެސް ޓްރެޑިޝަން އެއްގެ ވާހަކައެއް އައިސްފައެއް ނުވެއެވެ. ދެން އޭނާ އެ ދައްކަނީ ކޮން ޓްރެޑިޝަން އެއްގެ ވާހަކަ ހެއްޔެވެ؟\nހިތްހަމަނުޖެހިފައިވާ ރާގަކަށް އަހަރެން އަހާލީމެވެ. އެއާއެކު އެމީހުން އެކަކު އަނެކަކުގެ މޫނަށް ބަލާލާފައި ހޭން ފެށިއެވެ. އަހަރެން ދެންމެ މިކީ ޖޯކެއް ހެއްޔެވެ؟\n“އަލަށް އަންނަ ކުދިންނަށް ފުރަތަމަ ދުވަހު ލިބޭ ހަދިޔާ..”\nދެއަތް މުއްކަވައި ދެއަތަށް ކަރު އަނބުރާލަމުން އުޒޭލް ވާހަކަދެއްކިއެވެ. މިހާރު އަހަންނަށް އެމީހުން އެކިޔާ އެއްޗެއް އެނގިއްޖެއެވެ. ނަމަވެސް އެވަގުތު އަހަރެން ކަންބޮޑުވީ އަމިއްލަ ނަފްސާމެދުގައެއް ނޫނެވެ. ޑެލްޓާއާ މެދުގައެވެ. އޭނާ ވެސް ހަމަ މި ޓްރެޑިޝަންއަކާ ކުރިމަތިލާން ޖެހޭނެ ހެއްޔެވެ؟\nފާހާނާގެ ގޮޅިއެއްގެ ތަޅުންގަނޑުމަތީގައި އަހަރެން އިނީ ހިރުވާލަންވެސް ނުކެރިފައެވެ. ކަނާއަތު ފައިގައި އަޅާ ވޭނުގެ ސަބަބުންނެވެ. އަހަރެން އެއްއަތުން ބޫޓާއި އިސްޓާކީނު ބޭލުމަށްފަހު ދުޅެވެ އަރާފައިވާ ކުޑަހުޅުގައި މޮޑެލީމެވެ. ކުޑަ ނަމަވެސް ލުޔެއް ލިބޭތޯއެވެ.\nމިއީ ސްކޫލެއް ބާވައޭ ނުވަތަ ގަނާކުރާ މާލަމެއް ބާވައޭ އަހަރެންގެ ހިތަށް އަރަމުން ދިޔައެވެ. ޓްރެޑިޝަން އެކޭ ކިޔާފައި އާ ކުއްޖެއް އަންނަ އިރަށް އެކުއްޖާ ލޭކޮށާލަން ޖެހޭ އެއްވެސް ސަބަބެއް އަހަންނަކަށް ނުފެނެއެވެ. ކުލާހުގައި އެއުޅޭ ފޮނިބޮޑު ފެޝަން އަންހެންކުދިންތައް އަހަރެން ސިޑިން ތިރިއަށް ކޮއްޕާލީ ކީކޭ ހިތައިގެން ހެއްޔެވެ؟ ހުރެބަލާށެވެ. އަދި އެމީހުންނަށް ކުޅި ދައްކާލާނަމެވެ.\nމޮޑެމުން ދަނިކޮށް އަނެއްކާވެސް ކުޑަ ހުޅަށް އެރި ތަދާއެކު އަހަންނަށް މަޑުމަޑުން ބުނެވުމެވެ. ފައެއް ތަނެއް ބިންދައިގެން ނުދިޔަކަން އެއީ އަހަރެންގެ ނަސީބެވެ. މިވީ ގޮތުން މިޔަދު އަހަންނަށް އެއްކަމެއް ވެސް ނުވީއެވެ.\nފޯނު ވައިބުރޭޓު ވެގެން ދިއުމާއެކު އަހަރެން ދަބަހުން ފޯނު ނަގައި ހުޅުވާލީމެވެ. އަރޫންގެ މެސެޖު ފެނުމާއެކު އަހަރެންގެ ތުންފަތުގައި ދުވެލީ ލުއި ހިނިތުންވުމެކެވެ.\nޓައިގާ: ކޮންތާކު؟ އާ ޔޫ ފައިން؟\nފުންނޭވައެއް ދޫކޮށްލަމުން އަހަރެން އެއަށް ރިޕްލައިއެއް ލިޔެލީމެވެ.\nޓު ޓައިގާ: ނޮޓް އޯކޭ.\nޓު ޓައިގާ: ސްޕްރެއިންޑް މައި އޭންކަލް ވަރަށް ބޮޑަށް.\nޓު ޓައިގާ: ސްޓުޕިޑް ގާރލްސް ޕުޝްޑްމީ ޑައުން ދަ ސްޓެއާރޒް. ?\nޓައިގާ: ވަޓް؟ ބަލާ ދަންތަ؟ އެކަނި އާދެވޭނެތަ؟\nޓު ޓައިގާ: އައި ކޭން މެނޭޖް.\nޓު ޓައިގާ: ޔަޕް.\nއަހަރެން ފޯނު ދަބަހަށް ލުމަށްފަހު އަނެއްކާވެސް ދުޅަވެ އަރާފައިވާ ކުޑަހުޅަށް ނަޒަރު ހިންގާލީމެވެ. ކިތަންމެ ތަދުވިޔަސް އަހަރެން އަރޫންގެ އެހީ ހޯދާކަށް ބޭނުމެއް ނޫނެވެ. ކުރިން ވެސް ރާވާފައި ވާގޮތަށް މި މިޝަން ކުރިއަށް ގެންދަން އަހަރެން ބޭނުމެވެ. ފަޔަށް އިސްޓާކީނު ލައްވައި ބޫޓަށް އެރުމަށްފަހު އަހަރެން ކޮޅަށް ތެދުވެވޭތޯ މަސައްކަތްކުރީމެވެ. ފައިތިލި ބިންމަތީގައި ޖެހުމާއެކު އެރި ތަދުގެ ސަބަބުން އަހަންނަށް ދެލޯ މަރައި ތަގުޅިކޮށްލެވުނެވެ.\nސްކޫލާ ތަންކޮޅެއް ދުރުގައި ޕާކުކޮށްފައިވާ ޑެލްޓާގެ ކާރު ކައިރީގައި އަހަރެން މަޑުކޮށްގެން ހުރިއިރު އިރުއިރުކޮޅާ އަހަންނަށް އަތުކުރީގައިވާ ގަޑިއަށް ބަލާލެވެއެވެ. އިރުއިރުކޮޅާ މަގުގެ ކޮޅަށް ނަޒަރު ހިންގާލެވެއެވެ. މިހާރު އޭނާ އަންނަހާއިރު ވެއްޖެއެއް ނޫން ހެއްޔެވެ؟ އަނެއްކާ އޭނާއަށް އެހެން ކަމެއް ދިމާވީ ބާވައެވެ.\nއަހަރެން ޖީބުން ފޯނު ނެގީ އޭނާއަށް ގުޅާލުމުގެ ނިޔަތުގައެވެ. ނަމަވެސް ފޯނު ކަންފަތުގައި ޖައްސަން އުޅުނުތަނާ އެ މަގުގެ ކޮޅުން އޭނާ ދައްކާލައިފިއެވެ. ކޮރުޖަހަމުން ހިނގާފައި އައިއިރު އެމޫނުމަތިން އޭނާއަށް ތަދުވާ މިންވަރު ހާމަވަމުން ދިޔައެވެ. އަހަންނަށް ދެއަތް މުއްކަވާލެވުނެވެ. އޭނާއަށް މިހެން ހެދި އިންސާނަކު ހަމަބިމަށް ތިރިކޮށްލާނަމެވެ.\nއެ މަންޒަރު ބަލަން ނުހުރެވިގެން އަހަރެން ދުވެފައި އޭނާ ހުރި ހިސާބަށް ދިޔައީމެވެ. އެއާއެކު އޭނާ އަހަންނާ ދިމާއަށް ބަލާލީ ނުރުހުންވެފައި ހުރެއެވެ.\n“އަހަރެން ބުނީ ކީކޭ؟ އަހަރެން އަންނަންދެން ކާރު ކައިރީގައި މަޑުކުރާށޭ..”\nދެބުމަ ގޮށްޖަހައިގެން ހުރެ ހަރުކަށި ރާގަކަށް އޭނާ ވާހަކަދެއްކިއެވެ. މީހާއަށް އެވަރު ވެފައި ވާއިރުވެސް އެއުޅެނީ ގަދަވެގަނެގެންނެވެ.\n“އެމީހުން ޖެއްސުން ކުރަން ފަށާއިރަށް އެމީހުން ބިމަށް ތިރިކޮށްލިނަމަ.”\nއަހަރެން ބުނެލީމެވެ. އެއާއެކު އޭނާ ފާޑަކަށް ހީލިއެވެ.\n“އެހެން ނުހެދޭނެކަން ރަނގަޅަށް އެނގޭއިރު ތި ބުނަނީ ކީއްވެ؟ ޖަސްޓް ގޯ.. ގޮސް ކާރު ކައިރީގަ މަޑުކުރޭ..!”\nހަރުކަށި ގޮތަކަށް އޭނާ އަމުރުކޮށްލިއެވެ.\nއައިސްފައިވާ ރުޅިއާއެކު އަހަންނަށް ބުނެވުނީ އެހެންނެވެ. އޭނާގެ ކުރިމަތީގައި އިށީންދެ އަހަރެން އޭނާއަށް އަހަރެންގެ ބުރަކައްޓަށް އެރުމަށް އިޝާރާތްކޮށްލީމެވެ.\nއޭނާ ރުޅިވެރި ގޮތަކަށް އަހާލި އަޑު އަހަންނަށް އިވުނެވެ. ހެވެވެ. އޭނާ ކިތަންމެ ރުޅިއަޔަސް އަހަންނަށް ހެވެވެ. އޭނާ އެ ހާލުގައި ހިނގާތަން ބަލަން އަހަންނަކަށް ކެތެއް ނުވާނެއެވެ.\n“ޖަސްޓް ގެޓް އޮން!”\nއަހަރެން ވެސް މިފަހަރު އެހެން ބުނީ ރުޅިވެރި ކަމާއެކީގައެވެ. ރުޅިއަންނަން އެނގެނީ ހަމައެކަނި އޭނާއަކަށް ނޫނެވެ. އަހަންނަށް ވެސް ރުޅި އަންނަން އެނގެއެވެ.\nއިރުކޮޅަކު އެހެން ހުރުމަށްފަހު އޭނާ އަހަރެންގެ ބުރަކައްޓަށް އަރައި، ކަރުގައި އަތް ވަށާލައިފިއެވެ. އަހަރެން ލުއި ހިނިތުންވުމަކާއެކު އޭނާގެ ދެފައިގައި ހިފަހައްޓާލަމުން ކޮޅަށް ތެދުވީމެވެ. އެންމެފަހުން އޭނާއަށް ޖެހުނީ އަހަރެންގެ އެހީ ހޯދަންތާއެވެ.\nކާރާ ދިމާއަށް އަހަރެން ހިނގަމުން ދިޔައިރު އަހަރެމެންގެ ދެމެދަށް ވެރިވި ހަމަހިމޭންކަމުގެ ސަބަބުން އަހަންނަށް އުނދަގޫވަމުން ދިޔައެވެ. އިރުކޮޅެއްފަހުން އަހަރެން މަޑުމަޑުން ކަރުކެހެލީމެވެ.\nޑެލްޓާ އަހާލީ އެހެންނެވެ. އަހަރެން ގާތަށް ހިނިއައެވެ. ހަނދާންވީ އެންމެ ފުރަތަމަ މިކޮޅަށް އައި ދުވަހު އޭނާ އަހަންނާ ދޭތެރޭ ކަންތައް ކުރި ގޮތެވެ. މާ ބޮޑުވެލައިގެން އުޅުނު ގޮތެވެ. މިހާރު އެ ބޮޑު މީހާ އެއޮތީ އަހަރެންގެ ކޮނޑުގައެވެ.\nއޭނާ އެހެން އަހާލުމާއެކީ އަހަރެން ވަގުތުން ހުނުން ހުއްޓާލީމެވެ. ކަރުކެހިލުމަށްފަހު އަނެއްކާވެސް އަހަރެން ވާހަކަދައްކަން ފެށީމެވެ.\n“އެއީ މީހަކު ސްކޫލެކޭ ކިޔާވަރުގެ ތަނެއްތަ؟”\nއަހަރެން ސީރިއަސްވެލާފައި އަހާލީމެވެ.\n“ކަންތައް ބޮޑު ތަނެއް އާނ އެއީ. މިރޭ އެތަނާ ބެހޭ ގޮތުން އިތުރަށް ރީސާޗްކުރަންވާނެ..”\nޑެލްޓާ ބުނެލިއެވެ. އަހަރެން މަޑުމަޑުން ބޯ ޖަހާލީމެވެ.\n“އެނގޭތަ؟ ޕްރިންސިޕަލްގެ ދަރިފުޅު އުޅެނީ އަހަރެންގެ ކުލާހުގަ..”\nއަހަރެން އުޒޭލްގެ ވާހަކަތައް ޑެލްޓާއާ ހިއްސާކުރީމެވެ.\n“އޭނަ ބޭނުންކޮށްގެން ވެސް ޕްރިންސިޕަލްއަށް ބްލެކް މެއިލް ކުރެވިދާނެ. އެކަމަކު ފުރަތަމަ ޖޭހޭނީ ތަންކޮޅެއް ބޮޑަށް މިކަން ރީސާރޗް ކުރަން..”\nއޭނާ އެހެން ބުނިއިރު އަހަންނަށް ކާރު ހުރި ހިސާބަށް އާދެވިއްޖެއެވެ. އޭނާ އަހަރެންގެ ބުރަކަށިން ބޭލުވުމަށްފަހު އަހަރެން ކާރުގެ ދޮރުފަތް ހުޅުވާލީމެވެ. އެއާއެކު އޭނާ ކާރުގެ ކުރީ ސީޓުގައި އިށީންދެ ހަމަޖެހެލިއެވެ. އަހަރެން ވެސް ގޮސް ކާރުގެ ފަހަތު ދޮރުފަތް ހުޅުވައި، އެތެރެއަށް އެރީ ވިސްނުމެއްގައި ހުރެއެވެ.\nއަހަރެން ދެލޯ މެރި، ޚަބަރު ހުސްވެފައިވާ ޝުބާގެ މޫނުމަތީގައި ތަޅަމުން އޭނާއަށް ގޮވަމުން ގެންދިޔައީމެވެ. މެރިފައިވާ އޭނާގެ ދެލޯ ހުޅުވޭނެ އިރަކަށްޓަކައި އަހަރެންގެ ހިތް ވަނީ ކެތްމަދުވެފައެވެ. އޭނާގެ އަތަށް އަރާފައިވާ ވަޒަން ފެނުމާއެކު އަހަރެންގެ ހިތުގައި ރިއްސާލިއެވެ. އޭނާ ޝާކިންގެ ފަހަތުން ކަނޑުގެ ބިޔަ ރާޅުތަކުގެ ތެރެއަށް ފުންމާލީ ކީއްވެގެން ހެއްޔެވެ؟ އަހަރެން ކަންބޮޑުވާނެ ވަރު އޭނާއަށް އިހުސާސް ނުކުރެވެނީ ހެއްޔެވެ؟\n“ދުރަށްދޭ! ދުރަށްދޭ! އަހަރެން ކަލޭ މަރާލާނަން! މަރާލާނަން!”\nދެލޯ ހުޅުވާލި ގޮތަށް ޝުބާގެ އަނގައިން ނިކުތީ އެ ބަސްތަކެވެ. ކުއްލިއަކަށް އޭނާ އަހަރެންގެ ގައިގައި ތަޅަން ފެށިއެވެ. ހަމަ އެހެން ކިޔަމުންނެވެ.\n“ޝުބް. ކާމް ޑައުން. ޕްލީޒް!”\nއޭނާގެ ކޮނޑުގައި ހިފައި ބާރަކަށް ތަޅުވައިގަންނަމުން އަހަރެން ހަޅޭއްލަވައިގަތީމެވެ. އެއާއެކު އޭނާ ފުންކޮށް އަހަރެންގެ މޫނަށް ބަލާލިއެވެ. އަދި ހައިރާންކަމާއެކު ވަށައިގެންވާ މާހައުލަށް ނަޒަރު ހިންގާލިއެވެ.\nއަހަރެމެން މިތިބީ ފަޅު ރަށެއްގެ ދޮންވެލި ތުނޑިއެއްގެ މަތީގައެވެ. ސީދާ ކޮން ރަށެއް ކަމެއް ބުނާކަށް އަހަންނަކަށްވެސް ނޭނގެއެވެ. ޝުބާ ގެއްލިގެން ހޯދަމުން ދަނިކޮށް އަހަންނަށް އޭނާ ފެނުނީ މި ދޮންވެލި ގަނޑުގެ މައްޗަށް ލައްގާފައި އޮއްވައެވެ. މޫދުގެ ރާޅު އަހަރެމެން ތިބި ހިސާބަށް މަޑުމަޑުން ބީއްސަމުން ދިޔައެވެ. ހިމަ ފޮދު ވާރޭ ތިކިތައް އައިސް އަހަރެމެން ދެމީހުންގެ ހަށިގަނޑު މަޑުމަޑުން ތެންމަމުން ދިޔައެވެ.\n“ޝު..ޝުބް. ވީ ވޮން! އަހަރެމެން މޮޅުވީ.. އެމީހުންގެ ތެރެއިން ވަރަށް ގިނަ ބަޔަކު ހައްޔަރުވެސް ކުރެވިއްޖެ..”\nޝުބާގެ ދެކޮނޑުގައި ހިފަހައްޓައިގެން އިނދެ އަހަރެން އޭނާ ގާތު އެ ވާހަކަ ބުނީ އޭނާ އުފާވާނެ ކަމަށެވެ. ނަމަވެސް އޭނާގެ މޫނުމަތިން އެވަގުތު ފާޅުވެގެން ދިޔައީ އެހެން ކުލަވަރެކެވެ. އޭނާގެ ނަޒަރު އަހަރެންގެ ފުރަގަހަށް ހުއްޓިފައި ވާތަން ފެނުމުން އަހަރެން ވެސް ފަހަތް ބަލާލީމެވެ. ކުއްލިއަކަށް އޭނާ އެދިމާއަށް ދުއްވައިގަތީ ތެޅެމުން ފޮޅެމުން ކަހަލަ ގޮތަކަށެވެ. އަހަރެން ވެސް އޭނާގެ ފަހަތުން ދިޔައީމެވެ.\nރޮއިގަންނަމުން ޝުބާ ތަންކޮޅެއް ދުރުގައި އޮތް ޝާކިންގެ ހަށިގަނޑުގައި ހިފައި ތަޅުވައިގަތެވެ. އެ ދެލޮލުން ހޯސްލާފައި ކަރުނަ ފައިބަމުން ދިޔައިރު އެ މޫނުމަތިން ފެންނަމުން ދިޔައީ ރިހުމާއި ހިތްދަތިކަމެވެ.\nއަހަރެންނަށް އެ މަންޒަރު ބަލަން އުނދަގޫވިއެވެ. ޝުބާ ޝާކިން ދެކެ ލޯބިވާކަން އެނގުނީއްސުރެ އަހަރެންގެ ހިތުގެ ހަމަޖެހުން ވަނީ ގެއްލިފައެވެ. އޭނާ ޝާކިން ދެކެ ލޯބިވާ ފަދައިން އަހަރެން ދެކެ ވެސް ލޯބިވާނެ ނަމައެވެ. ޝާކިންއަށް އަޅާލާ ފަދައިން އަހަރެންނަށް ވެސް އަޅާލާނެ ނަމައެވެ. އެ ޝާކިން އަކީ ދެން ކާކު ހެއްޔެވެ؟ އެއީ މުޅި މި ޤައުމުގެ ބޮޑު ހަތުރެކެވެ. ޤައުމާ ދެކޮޅަށް ތެދުވި ބޮޑު ޚިޔާނާތްތެރިއެވެ. ވީއިރު ޝުބާ ޝާކިންއާހެދި އެވަރަކުން އުޅެނީ ކީއްވެގެން ހެއްޔެވެ؟\n“ޝާކިން މަރެއްނުވެ އަރޫން.. އޭނާ މަރެއްނުވެ.. ހިނގާ އޭނަ ގެންދަން އަހަރެމެންގެ މެޑިކަލް ޓީމު ގާތަށް… ޕްލީޒް އަރޫން..”\nގިސްލަމުން އާދޭހުގެ ރާގަކަށް ޝުބާ ވާހަކަދެއްކިއެވެ. އޭނާ މޮޔަވީ ހެއްޔެވެ؟ ދުޝްމިނުންގެ މީހަކަށް ފަރުވާ ދޭވަރަށްވުރެ އަހަރެމެންގެ މެޑިކަލް ޓީމު މިވަގުތު މާ ބިޒީ ވާނެއެވެ. ހިނގައިދިޔަ ކުރިމަތިލުން ތަކުގެ ސަބަބުން އެޖެންސީގެ އެތައް ބަޔަކަށް ވަނީ އަނިޔާ ލިބިފައެވެ.\n“ބަޓް ތީ އެނެމީގެ މީހެކޭ ޝުބް. މީނަ ސިފައިންނާ ހަވާލުކުރަންޖެހޭނީ.. އަހަރެމެންނަށް މީނަ ނުގެންދެވޭނެއެއްނު؟”\nއަހަރެން މަސައްކަތްކުރީ ޝުބާއަށް ވިސްނައިދެވޭތޯއެވެ. ނަމަވެސް ޝުބާ ގާތަށް އެވަގުތު އައީ ރުޅިއެވެ.\n“ހީ އިޒް ޑައިންގް އަރޫން.. އަވަސް ފަރުވާ ނުލިބިއްޖިއްޔާ އޭނަ މަރުވެދާނެ.. އަރޫން ކިހިނެއް ވެގެންތަ ތިއުޅެނީ؟”\nއޭނާ ރުޅިވެރި ގޮތަކަށް ވާހަކަދެއްކިއެވެ. އޭނާ ޝާކިން ސަލާމަތްކުރަން ބޭނުންވެފައިވާ މިންވަރު އަހަންނަށް އެވަގުތު އިހުސާސްކުރެވުނެވެ. އަހަރެންގެ ސިކުނޑި ބޭނުންވީ އެވަގުތު ޝާކިންއަށް އެހީވާށެވެ. ނަމަވެސް އަހަރެންގެ ބަސްނާހާ ހިތް އެކަމަށް އެއްބަހެއް ނުވިއެވެ. ޝާކިންއަށްޓަކާ އަހަރެންގެ ހިތުގައި ހަސަދައިގެ ހުޅުގަނޑެއް ރޮއިވެގެން ދިޔައެވެ.\n“އަހަރެމެން ކޮންތާކު މިހުރީ؟ މީ ކޮން ރަށެއްތަ؟ ސާރ އާ ކޮންޓެކްޓް ކޮށްފަ ބުނެބަލަ މިތަނަށް ހެލިކޮޕްޓަރެއް ފޮނުވާށޭ.”\nޝުބާ އަނެއްކާވެސް ހިތްހަމަނުޖެހުމުގެ ރާގަކަށް ވާހަކަދެއްކިއެވެ.\n“އޭނަ މަރުވިއްޔާ މާ ރަނގަޅުވާނެ.. އެކަހަލަ މީހުންނާހެދި މި ރާއްޖެ އަޅުވެތިވަނީ..”\nދެއަތް މުއްކަވާލަމުން އަހަރެން ވާހަކަދެއްކީމެވެ. އެ ޝާކިންއަށްޓަކާ އަހަރެންގެ ހިތުގައި އުފެދިފައި ވަނީ ނަފްރަތެވެ. އޭނާ ސަލާމަތްކުރާކަށް އަހަރެން ބޭނުމެއް ނުވިއެވެ. ޝުބާ އަހަރެންނާ ދިމާއަށް ބަލާލިއިރު ރުޅިއައިސްގެން އޭނާގެ ހަށިގަނޑު ތުރުތުރު އަޅައެވެ.\nSalaam hurihaa kudhin! Ummeedhu kuran mi part ves kamudhaane kamah. V busy koh ulhemun aslu mi up kolleeves.\nAnd for those who don’t know, My FB page is https://www.facebook.com/storiesbyliaaa/\nLoves! <3 🙂\nAnd samaal kamah! Kuda thankolheh innaane DELTA ge nazarun genasfa ingey.. 🙂\nMashaa allah v salhi. Keep it up liaa.ekam kuda koh kuru hen heevani.waiting4next part.gud nyt liaa..???\nAlhe kuru tha hama? Ekam this part is above 2000 words. Thank u for ur support 🙂\nThank u Sunflower! 🙂\nLiaa vareh hama neh ! V furihama\ntHANK U Ishan 🙂\nVarrah kuda but nice keep it up?????\nNice..V salhi aslu vc\nNice work liaa….. Love it….. Keep it up… When is the next part…\nalheyy mi part ves varah reethi\nNxt prt whn\nV rythi mi part ves..\nWhere is part 29\nލޯތްބަށްޓަކައި (ހަތްވަނަ ބައި)\nދުއްވާފައި ދާ ދޯންޏެއް ހުއްޓުވި ދާނެއެވެ.\nހަޤީޤީ ހިތާމަ ޅެން November 23, 2018\nއަބަދަށް އެކީގާ… (06)\nހިތާމަ މަޖާ ލޯބި January 20, 2017


ކުދިންނަށް ޖިންސީ ގޯނާކުރުން / ޕޮލިސް\nތިން ކުއްޖަކާ ބެހިގެން ދެ މީހަކު ހައްޔަރުކޮށްފި\nތިން ކުއްޖަކަށް ޖިންސީ ގޯނާކުރި މައްސަލައެއްގައި ދެ މީހަކު ހައްޔަރުކޮށްފި އެވެ.\nތަކުރާރުކޮށް ކުއްޖަކަށް ގޯނާ ކުރި މީހަކު ހައްޔަރުކޮށްފި\nއުތުރުގެ ރަށެއްގައި، އެކި ފަހަރު މަތިން ފުރާވަރުގެ އަންހެން ކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި މީހަކު ހައްޔަރުކޮށްފި އެވެ.\nދެ ދޮންދަރިންނަށް ޖިންސީ ގޯނާ ކުރި މައްސަލަ ބަލަނީ\nދެ ދޮންދަރިންނަށް ޖިންސީ ގޯނާ ކުރި މައްސަލައެއް ފުލުހުން ތަހުގީގު ކުރަން ފަށައިފި އެވެ.\nކުއްޖަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރު\nއުތުރުގެ ރަށެއްގައި 11 އަހަރުގެ ފިރިހެން ކުއްޖަކަށް މިދިޔަ މަހު ޖިންސީ ގޯނާކުރިކަމުގެ ތުހުމަތުގައި 60 އަހަރުގެ ފިރިހެނަކު މިއަދު ހައްޔަރުކޮށްފި އެވެ.\nތިން ފިރިހެނުންގެ ގުރޫޕަކުން އުމުރުން 17 އަހަރުގެ އަންހެންކުއްޖަކު ރޭޕްކުރި މައްސަލައެއް ބަލަމުން އަންނަ ކަމަށް ފުލުހުން މިރޭ ބުނެފި އެވެ. އެކަމަކު، އެ އަމަލު ހިންގި މީހުން އަދި...\nއުމުރުން 14 އަހަރުގެ އަންހެން ކުއްޖަކަށް ޖިންސީ ގޯނާ އާއި ރޭޕް އަދި ބްލެކްމެއިލް ކުރުމުގެ ތުހުމަތުގައި އިއްޔެ ހައްޔަރުކޮށްފައިވާ ސިފައިންގެ މީހާ ސަސްޕެންޑް ކޮށްފައިވާ ކަމަށާއި...\nއުމުރުން 15 އަހަރުގެ ކުއްޖަކާ ކޯޓުން ބޭރުން ކައިވެނި ކޮށްގެން އުޅޭ ކަމަށް ބުނެ އެ ކުއްޖާ އަށް ޖިންސީ ގޯނާކުރި މައްސަލައެއްގައި އެ ފިރިހެންމީހާ އާއި އެ ކުއްޖާގެ މަންމަ ފުވައްމުލަކުން...\nދެ އަހަރުގެ ކުއްޖަކު ރޭޕްކުރި މައްސަލަ ބޮޑުވެފައިވާ ގއ. ކަނޑުހުޅުދޫގެ އިސް މެޖިސްޓްރޭޓްގެ ޖިންސީ ފުރައްސާރައިގެ މައްސަލައެއް ފުލުހުން ބަލަމުން އަންނަކަން "މިހާރު" އަށް އެނގިއްޖެ...\nގއ. ކަނޑުހުޅުދޫގައި ދެ އަހަރުގެ ކުއްޖަކު ރޭޕް ކުރި ކަމުގެ ތުހުމަތު ކުރެވިފައިވާ އެ ކުއްޖާގެ ބައްޕަ ހުޅުމާލޭގައި ދިރިއުޅެމުންދާ ފްލެޓްތަކުގެ ބިއްލޫރިތައް ތަޅާލައި އެ ހިސާބުގައި...


Raheenu kuri massala balaane kamah PG vidhaalhuvee thakuraarukoh kanboduvunfaalhukurumun | Mihaaru\nޕީޖީ ބިޝާމް މަޖިލީހުގެ ކޮމިޓީގައި: ނުފޫޒުން އެއްކިބާވެ މަގާމުގެ ޒިންމާ ފުރިހަމަ ގޮތުގައި އަދާނުކުރައްވާ ކަމަށް މެމްބަރުން ތުހުމަތު ކުރެއްވި. --ފޮޓޯ: ހުސެއިން ވަހީދު/މިހާރު\nރަހީނުކުރި މައްސަލަ ބަލާނެ ކަމަށް ޕީޖީ ވިދާޅުވީ ތަކުރާރުކޮށް ކަންބޮޑުވުންފާޅުކުރުމުން!\n23 ޖުލައި 2019 - 12:03 37 comments\nޕްރޮސިކިއުޓަ ޖެނެރަލް (ޕީޖީ) އައިޝަތު ބިޝާމް ޒިންމާ އަދާނުކުރައްވާ ކަމުގެ ކަންބޮޑުވުންފާޅުކޮށް ޖުޑިޝަރީ ކޮމިޓީގެ މެމްބަރުން ޝަކުވާ ކުރެއްވުމުން، ރައްޔިތުންގެ މަޖިލީހުގެ ދަނގެތީ ދާއިރާގެ ކުރީގެ މެމްބަރު އިލްހާމް އަހްމަދުގެ އަނބިކަނބަލުން އާމިނަތު މާޝާ ފުލުސް އޮފީހަށް ހާޒިރުކޮށް "ރަހީނުކުރި" މައްސަލަ ބައްލަވާނެ ކަމަށް ޕީޖީ އިއްޔެ ވިދާޅުވެއްޖެ އެވެ.\nކުރީގެ ސަރުކާރުގައި ސިިޔާސީ ގިނަ ބޭފުޅުންތަކެއްގެ މައްޗަށް ޕީޖީ ބިޝާމް ދައުވާ އުފުލި ގޮތާ މެދު ސުވާލު އުފައްދަވައި މަގާމުގެ ޒިންމާ އެކަށީގެންވާ ގޮތެއްގައި އަދާކުރައްވާފައި ނުވާ ކަމުގެ މިސާލެއްގެ ގޮތުން ތުޅާދޫ ދާއިރާގެ މެމްބަރު އަދި ގާނޫނީ ވަކީލް ހިސާން ހުސެއިން ނެންގެވީ މާޝާ ހައްޔަރުކުރި މައްސަލަ އެވެ.\nފެބުރުއަރީ، 11، 2018 ގައި މާޝާ ފުލުސް އޮފީހަށް ހާޒިރުކޮށް ގިނަ އިރުތަކެއް ވަންދެން އެތަނުގައި ބޭންދީ އޭނާގެ ފިރިކަލުން އިލްހާމް ހޯދަން އިއުލާންކުރުމަށް ފަހު އެވެ. ތުހުމަތަކާ ނުލައި އެހާ ގިނައިރު މާޝާ ހިފެހެއްޓުން ހިސާން ސިފަކުރެއްވީ ރަހީނުކުރުމުގެ އަމަލެއްގެ ގޮތުގަ އެވެ.\nއިލްހާމް ހޯދަން އިއުލާން ކުރީ ގާނޫނާ ޚިލާފަށް ވެރިކަން ބަދަލުކުރުމަށްޓަކައި ރިޝްވަތު ދީ އަދި ރިޝްވަތު ހިފި މައްސަލައިގެ ތަހުގީގަށް ކަމަށް ފުލުހުން އޭރު ބުނެފައިވެ އެވެ.\nMember Ilham ge Anbikanbalun dhookollaifi\nމި މައްސަލައިގައި ސުވާލުކުރުމުން ބިޝާމް ވިދާޅުވީ އެކަމުގެ މައުލޫމާތު ލިބިވަޑައިގަތީ އެކަން ހިނގިތާ ދުވަސްތަކެއް ފަހުން ކަމަށެވެ. އެކަމަކު އިލްހާމްގެ މައްސަލާގައި ޕީޖީ އޮފީހާއި ފުލުހުންނާ ދެމެދު ހިނގި މަޝްވަރާތަކުގައި އެކަމާ ބެހޭގޮތުން ޕީޖީ އޮފީހުން ސުވާލުކުރި ކަމަށް ބިޝާމް ވިދާޅުވި އެވެ.\nއެ މައްސަލައިގައި، އޭނާ ވިދާޅުވި ގޮތުގައި، ފުލުހުން ޖަވާބެއް ނުދިނެވެ. އޭގެ ފަހުން އެކަމާ މެދު އެއްވެސް ފިޔަވަޅެއް ނާޅާ ކަމަށް ބިޝާމް ވިދާޅުވި އެވެ.\nބިޝާމްގެ މި ޖަވާބާ ގުޅުވައި ހިސާން ވިދާޅުވީ ބައެއް މައްސަލަތަކުގައި ޕީޖީ ޒިންމާ އަދާކުރެއްވުމުގައި ފަރުވާ ކުޑަކުރައްވާފައިވާތީ ކަންބޮޑުވެވަޑައިގަންނަވާ ކަމަށެވެ. އެއާއެކު ގާނޫނުއަސާސީގެ މާއްދާތައް ވިދާޅުވެދެއްވައި ޕީޖީގެ ޒިންމާ ހަނދާންކޮށްދެއްވި އެވެ.\nޖިނާއީ ކުށުގެ އަމަލެއް އެއްވެސް ފަރާތަކުން ހިންގައިފި ނަމަ ނުވަތަ ޝަކުވާއަކުން ނަމަވެސް އެފަދަ މައުލޫމާތެއް ލިބިއްޖެ ނަމަ އެ ކަމެއް ތަހުގީގު ކުރުމުގެ އަމުރު ނެރުން އެއީ ރަނގަޅު ކަމެއް ކަމަށް ފެނިވަޑައިގެންފި ނަމަ އެފަދަ އަމުރެއް ނެރުމުގެ ބާރު ޕީޖީ އަށް އޮންނަ ކަން ހިސާން ފާހަގަކުރެއްވި އެވެ.\nކުށެއްގައި ތުހުމަތު ކުރެވޭ މީހާ ވަކި ކަމެއް ކުރަން މަޖުބޫރުކުރުވުމުގެ ގޮތުން އޭނާގެ އާއިލާގެ މީހުންނަށް ނުފޫޒު ފޯރުވައި ހިފައި ހައްޔަރުކުރުން ފަދަ ކަންކަމަކީ ކޮށްގެންވާނެ ކަމެއް ނޫން ކަން ހިސާން ފާހަގަކުރެއްވި އެވެ. އަދި މާޝާ ރަހީނުކުރުމަކީ ފުލުހުން މި ފަހުގެ ތާރީޚެއްގައި ހިންގި އެފަދަ ފުރަތަމަ އަމަލު ކަމަށް ވެސް ހިސާން ވިދާޅުވި އެވެ.\nއެއީ އެންމެ ފަހަރަކު ނަމަވެސް ފުލުހުން ހިންގަން ހުއްދަ ދެވޭނެ ފަދަ ޒާތުގެ އަމަލަކަށް ނުވާއިރު އެކަން މީޑީއާގައި އާއްމުވި ކަަމަށް ހިސާން ވިދާޅުވި އެވެ.\nއޭގެފަހުން ވެސް ޕީޖީ އެއްވެސް ފިޔަވަޅެއް ނޭޅުއްވީ ކީއްވެތޯ ދެންނެވުމުން ހިސާންގެ ވާހަކަ އަށް އެއްބަސްވެވަޑައިގަންނަވަމުން ވިދާޅުވީ "އެ މައްސަލައިގައި އޭރު ތި ވިދާޅުވި ގޮތަކަށް އަޅުގަނޑު އަމުރެއް ނެރެދީފައެއް ނޯންނާނެ" ކަމަށެވެ.\n"އެހެންވިޔަސް އަޅުގަނޑު އެކަމާ ގުޅިގެން އެކަން ހިނގައިދިޔަ ގޮތް ބަލައި އަޅަން ޖެހޭ ފިޔަވަޅުތައް އަޅާނެ ވާހަކަ ދަންނަވަން،" ބިޝާމް ވިދާޅުވި އެވެ.\nނުފޫޒުން އެއްކިބާވެ ބިޝާމް ޒިންމާ އަދާކުރައްވާފައި ނުވާ ކަމަށް މެމްބަރުން ކުރެއްވި ހުރިހާ ތުހުމަތުތަކެއް އޭނާ ދޮގުކުރެއްވި އެވެ.\nޕީޖީ ވިދާޅުވި ގޮތުގައި އޭނާގެ މައްޗަށް އެއްވެސް ނުފޫޒެއް ނެތެވެ. ދައުވާތައް އުފުލީ އަދި އުފުލި ބައެއް ދައުވާތައް އަނބުރާ ގެނައީ ވެސް އޮންނަ އުސޫލުތަކުގެ ތެރެއިން ކަމަށް ވިދާޅުވި އެވެ.\nއިތުރު ލިޔުންތައް ޕޮލިސް ޕްރޮސެކިއުޓާ ޖެނެރަލް ކޯޓް ޖުޑީޝަރީ ކިޑްނެޕްކުރުން އައިޝަތު ބިޝާމް\nއެންމެ ގިނައިން ކުރީ ކެނަބިސް ބޭނުންކުރުމުގެ ދައުވާ


COVID Vabaage Aniyaaverikan - vNews.mv\nޢާންމުން އުފާކޮށްލުމަށް އެއްވާ ތަންތަން\nކޮވިޑް-19: ޢާންމު ބައްދަލުވުންތަކާއި ޢާންމު ނޫން ބައްދަލުވުންތައް\nކޮވިޑް ވަބާގެ އަނިޔާވެރިކަން\nޖާދުﷲ ސައީދު 10 January 2021, 22:57\nވަބާއެއްގެ ތެރޭގެ އެންމެ އުނދަގޫ އިޙުސާސް، ނިތް އެއްލައި ޙާލު އަހައިލުމުގެ ބައްދަލުވުމަކާއި ޢާންމު ބައްދަލުވުމެއްގެ ތަފާތު މިއީ މިއަދު ގިނަބަޔަކާ ކުރިމަތިކޮށްފައިވާ ސުވާލެކެވެ.\nގޭގައި ތިބެގެން ވަޒީފާއެއް އަދާކުރާ މީހުނާއި މަސައްކަތްތައް ހަމައެކަނި ގެއަށް ބަދަލުވެގެންގޮސް ކޮވިޑް-19 މިވަނީ ހޯދަން ނޫޅުނަސް މީހުންގެ މެދުގައި އޮންނަ އިޖުތިމާޢިއްޔަތު ފަނޑުކޮށްލައިފައެވެ. ނަމަވެސް މިއީ ރަށެއްގައި ނުވަތަ މުޖުތަމަޢެއްގައި މީހުން ދިރިއުޅެން އެންމެ ލޯބިކުރާ ސިފަކަމަށް ގިނަ މީހުން ޤަބޫލުކުރާނެއެވެ.\nކޮންމެ ދުވަހެއްގެ ފަތިސްނަމާދަށްފަހު ހިނގަންދާ މީހުނާއި ދުވަންދާ މީހުން އެމީހުންގެ ދުޅަހެޔޮ ޞިއްޙަތު ރައްކާތެރިކުރަން ނިކުމެއެވެ. މިހެން ނިކުމެ އުޅޭއިރު ކޮންމެވެސް މީހަކު އޭތް! ތިޔައީ އެވެނި މީހެއްދޯއޭ ގޮވައިލާއަޑު ނީވޭ ދުވަހެއް މަދުވާނެއެވެ.\nގިނަ މީހުނަށް އެއީ ވަރަށް އުފާވެރި ވަގުތު ކޮޅެކެވެ. އެއީ އެމީހުންނަށް މީހަކާ ބައްދަލުވެ އަނގައިން ބުނެލާނެ ފުރުޞަތު ނުލިބި އެތައް ދުވަހެއް ވުމަށްފަހު އެފަދަ ދަނޑިވަޅެއް ލިބުމުންނެވެ. އަދި ދެތިން މިނިޓެއްހާއިރުގެ އެ ކުޑަ ހިނދުކޮޅަކީ އެމީހުންގެ ކުރީގެ ހަނދާންތަކެއް އާކޮށްލެވޭ ވަގުތު ކޮޅެކެވެ. އެހެން ނަމަވެސް މާގިނައިރެއް ނުވެ ވަދާޢުގެ ސަލާމަކަށްފަހު އެމީހެއްގެ މިޞްރާބަށް އެނބުރިދެއެވެ.\nއެ ކުޑަ ވާހަކަ ކޮޅަކީ ދުނިޔަވީވެސް ވާހަކަ ކޮޅެކެވެ. އެހެން ނަމަވެސް އެއީ 2019 ވަނަ އަހަރުނަމަ މާ ފާހަގަ ކޮށްލެވޭ ވަގުތުކޮޅަކަށް ނުވާނެއެވެ. ނަމަވެސް އެއީ ދެމިގެންވާ ވަބާއެއްގެ ތެރޭގައިވުމުން ހަނދާނުން ކައްސައިލައިގެން ނުދާވަރުގެ ވާހަކަކޮޅަކަށްވެއެވެ. މިފަދަ ހިނދުކޮޅެއް ނުލިބޭތާ އެތައް މަހެއް މިވަނީ ވެފައެވެ.\nނަމަވެސް ކޮވިޑް-19 ގެ ތެރޭގައި އެފަދަ ހުރިހާކަމެއް ވަނީ ހަނދާނުން ކައްސައިލައިފައެވެ. ނުވަތަ އެފަދަ ފުރުޞަތެއް ލިބިދާނެ އުއްމީދުވެސް ގެއްލިފައެވެ. އާންމު އާދައިގެ ޙާލަތުގައި ކޮންމެ ދުވަހަކު އެފަދަ ޖާދުވީ އެތައް ވަގުތުތަކެއް ކުރިމަތިވެއެވެ. އާންމު ބައްދަލުވުމަކާއި މަގުމަތީން ކޮންމެވެސް މީހަކު ނަމުން ގޮވައިލުންފަދަ ކަންކަމެވެ. މަގުގެ އެއްފަރާތަކަށް ޖެހިލައިފައި ދުއްވާ އެއްޗަކުން ރަޙުމަތްތެރިޔާގެ ގައިގާ ޖެހިދާނެތީ އަތުގައި ހިފައި ދުވާރުގެ މަގަތަށް ގާތްކޮށްލުމެކެވެ. ޒަމާންވީ ރަޙުމަތްތެރީންނާއި ބައްދަލުވެލުމާއި އަލަށް ދިމާވާ ދެކެފަރިތަ މީހުންނެވެ. މިގޮތަށް ދިމާވާ ކޮންމެ ފަހަރަކީ މުހިންމު ވާހަކައެއް ނުވަތަ ކަމެއްގެ ވާހަކަ ދައްކައިލާ ކޮންމެވެސް މަންފާއެއްވެސް ހޯދާ ވަގުތަކަށް ވެދެއެވެ.\nމިގޮތަށް މިކަމާގުޅޭ ގޮތުން ދާދިފަހުން އިނގިރޭސިވިލާތުންވަނީ މުޖުތަމަޢުގެ ތެރޭގައި މިގޮތަށް ދިމާވާ ބައްދަލުވުންތަކުގެ ދިރާސާއެއް ކޮށްފައެވެ. އަދި މިފަދަ ބައްދަލުވުންތަކުގެ މުހިންމުކަމާއި އެކަމުގައި ނަފްސާނީ ދުޅަހެޔޮކަން ކުޅޭ ދައުރު ވަނީ މުޠާލިޢާ ކުރެވިފައެވެ. އަދި ބަލިކަށި ގުޅުންތަކާއި ހަރުދަނާ ގާތްގުޅުންތަކުގެ މައްޗަށްވަނީ ބަލައިލެވިފައެވެ. އޭގައި ޢާންމު ދިރިއުޅުމުގެ މުހިންމުކަން ހަރުދަނާވެގެންދާ ގޮތުގެ މައްޗަށް ނަޒަރު ހިންގިފައިވެއެވެ. މިއީ ޖޭން ޖޭކަބްސްއާއި ޗާރލްސް މޮންޓްގޮމެރީމެންފަދަ މުޞައްނިފުން ލިޔެފައިވާ ހެޕީ ސިޓީ، އުފާވެރި ޝަހަރުފަދަ ފޮތްތަކުގައިވާ ވާހަކަތައް އިޢާދަވުންފަދަ ކަމެކެވެ.\nމި ދިރާސާގައި ކޮލެޖުގެ ދަރިވަރުންގެ ގުޅުންތައް ބެހިފައިވާ ގޮތް ދެގުރޫޕަކަށް ބަހާލައިގެން ބަލައިފައިވެއެވެ. ގާތް އެކުވެރީންނާއި ރަޙުމަތްތެރީގެ މެދުގައި އޮންނަ ހަރުދަނާ ގުޅުންތަކާއި އެކުގައި ކިޔަވަން އެއް ގެއެއްގައި އުޅުނު ކުދީންނާއި ޢާއިލާތަކާއި އެކުގައި މަސައްކަތްކުރާ އެހެނިހެން ބައިވެރީންގެ ގުޅުންތަކެވެ. ހަމަ އެފަދައިން ބަލިކަށިގުޅުންތަށް ނުވަތަ ޢާންމުކޮށް ބުނާނަމަ ކުރީން ދެނެވުނު މީހުންފިޔަވައި ދެންތިބިހާ ބައެއް މި ގުޅުމުގައި ހިމެނެއެވެ. މިބާވަތުގެ ގުޅުންތަކަކީ އެކކުވެރިކަމާއި ގާތްކަން ކުޑަ ގުޅުންތަކެވެ. އެކަކު އަނެކަކަށް ފެންނައިރު އަނެކާގެ ނަންވެސް ނޭނގެއެވެ. އެހެން ނަމަވެސް އިޖުތިމާޢިއްޔަތަށް އަހައްމިއްޔަތުކަންދޭ މީހަކަށް މި ނުރަސްމީ ގުޅުންތަކަކީ މިދެނެނވި ދަރިވަރުންގެ ހެޔޮ ވިސްނުމާއި ޢާންމު ހެޔޮ ޙާލަތުގެ ތަފާތު ނާޒުކު ނަޒަރިއްޔާއަކުން ފެންނަ ކަމަކަށް ވެއެވެ.\nކޮވިޑް-19 ގެތެރޭގައި މި އިޖުތިމާޢީ ބަހާގެ ބަލިކަށި ހުރިހާ ގުޅުމެއްވަނީ ކެނޑިގެން ގޮސްފައެވެ. ނުވަތަ ދެމެހެއްޓުމަށް ނުކުޅެދިފައެވެ. ބާޒާރަށް ގޮސް އުޅޭ އުޅުމާއި ސައިހޮޓާ ރެސްޓޯރެންޓުފަދަ ތަންތަނުގައި ބައެއް ފަހަރު ނުދަނަން މީހުނާއިވެސް ބައްދަލުވެ ވާހަކަ ދައްކައިލުން އެއީ ދުވަހަކުވެސް ވާނެކަމެއް ކަމަށް ހީކުރެވިފައި އޮތް ކަމަކަށް ނުވިއެވެ. ހިތްގައިމު ދުވަސްތަކުގައި ބޭރަށް ނިކުމެ މީހުނާއި ދިމާވެ ފެނިދެނިވުންވެސް މިވަބާގެ ތެރޭގައި އޮތީ ހުއްޓުމަކަށް އައިސްފައެވެ. މިހާރުވެސް ދުނިޔޭގެ އެކި ކަންކޮޅުތަކުގެ ޙާލަތަކީ މިއީއެވެ.\nގިނަ ބަޔަކަށް ޢާންމު ބައްދަލުވުންތަކާ އެފަދަ ޢާންމުކޮށް މަގުތީން ފެނިދެނިވާ މީހުނާއި ދިމާނުވުންފަދަ ކަންކަން އޮތީ ވަރަށް ނާދިރު ޙާލަތެއްގައެވެ. އެހެންވީމާ ފޮތް ކިއުމާއި ފޮތް ބަލައިއުޅޭ ބައެއް މީހުން 1980 ގެ ތެރޭގައި ރޭ އޯލޑަންބާރގް ފަދަ ލިޔުންތެރީންގެ ދަ ގްރޭޓް ގުޑް ޕްލޭސް ފޮތް، ނުވަތަ އެ ހިތްގައިމު އުފާވެރި ތަންތަން ކިޔައިލުމަށް މަތާރަންފިލާމަތީން ނަގައި ހިރަފުސް ފޮޅައިލައިގެން ކިޔައިލުމަކީ މުހިންމު ކަމެއް ކަމަށް ހެދިއެވެ.\nމިފޮތުގައި ހުޅަނގުގެ ޤައުމުތަކުގައި ޢާންމު އެއްވުންތައް އޮންނަ ތަންތަނާއި އެތަންތަނުގައި މީހަކު ހޭދަކުރާ އުފާވެރި ވަގުތު ކޮޅުތައް ފާހަގަ ކޮށްފައިވެއެވެ. ރާއްޖޭގައިވެސް އެފަދަ ޢާންމު އެއްވުންތައް އޮންނަ ޕާކުތަކާއި ހުސް މައިދާންތަކާއި ފަތާ ފެންގަނޑުތަކާއި އުޑުމަތީގެ ހިތްގައިމު ރީތި މަންޒަރުތައް ބައިލުމަށް ނިކުންނަ ތޮށިގަނޑުތައް މައްޗާއި ހޮޓާ ރެސްޓޯރެންޓު، ބޯކޮށާ ތަންތަނާއި ބައެއް ބޮޑެތި ފިހާރަތައްފަދަ އެތައް ތަނެއް ފާހަގަވެގެން ދާނެއެވެ.\nއޯލްޑެން ބާރގް ވަނީ ތިމާ ދިރިއުޅޭތަން ފިޔަވައި މި ތިންވަނަ ތަންތަނަކީ މަސައްކަތުގެ ބުރަހެލިކަމުން އެއްފަރާތް ވެލެވޭހިނދު ދުވަހުގެ ކާރޫބާރޫގެ ތެރެއިން ކިހާ އުފާވެރި ވަގުތުކޮޅެއްކަމާ އެވަގުތުކޮޅުގެ މުހިންމު ކަންކަމުގެ މައްޗަށް އަލިއަޅުވައިލައިފައެވެ. ގިނަ ތަފާތު މާޙައުލުތަކެއްގެ ގޮތުގައި އެތަންތަން ސިފަވެގެން ދިޔަނަމަވެސް އެއްކަމެއްގައި ވަނީ އެއްގޮތް ސިފައެކެވެ. އިޖުތިމާޢީ ފޭރާމުން އެންމެން ފޭރާން ލައިގެން އުޅުމެވެ. މިފަދަ ތަންތަނުން ދިމާވާ މީހުން އެކަކު އަނެކަކަށް ފެނިދެނިވުމާއި ރައްޓެހި ރަޙުމަތްތެރީންނާއި އެމީހުންގެ ރަޙުމަތްތެރީންކުރެ ނުދަންނަ މީހަކާވެސް ބައްދަލުވެ އަނގަތަޅައިލަން ވަގުތުކޮޅެއް ހޭދަވުމެވެ.\nމިއަދުވެސް އެތައް ބަޔަކު ގޭގައި ތިބެގެން، އެމީހުން ގެއިން ބޭރުގައި ކުރަމުންދިޔަ މަސައްކަތްތައް ކުރަމުންދާއިރު ތިމާގެ ގެއާއި މަސައްކަތް މިވަނީ މަސްހުނިވެ އޮފީސް މާޙައުލާއި ގެއާއިދެމެދުގައި ހިމަ ވާފަށެއްގެ ބާރު ނޫނީ ނެތް މިންވަރަށް ތުނިވެފައެވެ. އަދި ހަމަ އެއާއެކު ކޮވިޑް މިވަނީ އިޖުތިމާޢީ މާޙައުލު ކުޑަ ކުނބުރަކަށްވުރެވެސް ކުޑަކޮށްލައިފައެވެ. މާނައެއްނެތް ނަޒަރިއްޔާއަކަށް ހަދައިލައިފައެވެ. ޢާންމު ތަންތަން ހަނަފަސްކަމެއްގެ ތެރެއަށް ލައިފައެވެ. މިފަދަ ދުވަސްވަރެއްގައި ވިއްސާރަ މޫސުމަކީ އަދި އެއަށްވުރެވެސް އުނދަގޫ ދުވަސްވަރަކަށް ވެދެއެވެ.\nއޯލޑަންބާރގުގެ ފޮތުގައި އެކަނިވެރިކަމުގެ އޮއިވަރު ދެމިގެން ހިނގައިދާނެކަމުގެ އިންޒާރު ކޮށްފައިވާއިރު މިހާރު މިއޮތް ސޯޝަލް މީޑިއާގެ ޒަމާނުގައިވެސް ނުވަތަ ފަހަރެއްގައި އޭގެ ސަބަބުންވެސް އެކަނިވެރިކަން އިތުރުވެގެން ދިއުމުގެ ބިރު އެބަ އޮތެވެ. މިހެން މިކަން އޮތުމާއެކު ފިހާރައަކަށް ދާންވިޔަސް ތިމާ ދިރިއުޅޭ ގެއާއި އެހެން ހިސާބެއްގައި ހުންނަ ފިހާރައަކުން ނޫނީ އެއްޗެއް ހޯދަން ނުދާ މީހުންވެސް މަދެއްނޫނެވެ. ސަބަބަކީ އޭނާގެ ކޮންމެވެސް ޒަމާނެއްގެ ރައްޓެއްސެއް ނުވަތަ ރަޙުމަތްތެރިއެއް އެހިސާބުގައި ދިރިއުޅޭތީ އޭނާއާއި ދިމާވެދާނެ ކަމުގެ އުއްމީދުގައެވެ. އަދި އޭނާގެ ނަޞީބު ރަނގަޅުކަމުން އެމީހަކާ ދިމާވެއްޖެނަމަ ކޮވިޑްގެ ވާހަކަވެސް ދައްލާނެ ފުރުޞަތެއް ލިބިގެން ދެއެވެ.\nއެހެންނަމަވެސް ތިމާގެ ހިޔަނި ފަދައިން ކޮވިޑް މިވަނީ އެންމެން ވަށައިލައިފައެވެ. އެހެންވީމާ އެފަދަ ވަގުތުކޮޅެއްގެ އުފާވެރިކަމުގެ އުއްމީދުވެސް މިވަނީ ބަލިމަޑުކަމެއްގެތެރެއަށް ވެއްޓިފައެވެ. އަދި ކެތްމަދުވާ ދަރަޖައަށް މީހާ ވައްޓައިލައިފައެވެ. ޤަބޫލު ކުރެވުނަސް އަދި ނުކުރެވުނަސް ތިމާގެ ފުރާނައާއި އަނެކާގެ ސަލާމަތަށްޓަކައި އަޅައިގެން އުޅެންޖެހޭ މާސްކަކީ މޫނުމަތީގެ ހިނިތުންވެސް ނުވަތަ ނުތަނަވަސްކަންވެސް ފޮރުވައިފައެވެ. ހަމައެކަނި ދައްކާވާހަކައިގެ އަޑު ނޫން އެހެން އެއްވެސް ޖަޒުބާތެއް މޫނުމަތީން ނުފެންނަ ހިސާބުގައެވެ. މުޅި މުޖުތަމަޢުންވެސް މޫނަމަތީން ފެންނަ ހުރިހާ އަސަރުތަކެއް ފޮރުވިފައެވެ.\nމިކަމުގެ ނަތީޖާއަކީ އިޖުތިމާޢީ ޙަޔާތުގެ ގުޅުންތަކުގެ ބަލިކަށި ސިފަތަކެވެ. އޮންލައިނުންވެސް އެއީ ގެއްލިފައި އޮތް އެއްޗެކެވެ. ނަމަވެސް ޒޫމްފަދަ ރަސްމީ ބައްދަލުވުންތަކަށް ޚާއްޞަ ޕްރޮގްރާމްތަކުގެ އެހީގައި ރަޙުމަތްތެރީންނާއިއެކު އޮންނަ ހަރުދަނާ ގުޅުންތައް ކޮންމެވެސް ވަރަކަށް ބަދަހި ކުރެވިދާނެއެވެ. އެހެން ނަމަވެސް ޢާންމުކޮށް ބައްދަލުވެ ވާހަކަދައްކައިއުޅޭ ރައްޓެހީންންނަށްވެސް މުވާޞަލާތުގެ ޚިދުމަތް ލިބޭ ފެންވަރަކުން މެނުވީ ގުޅުން ބަދަހި ކުރުމަކީ އުނދަގޫ އަދި ބައެއްފަހަރު ހިތް ނުތަނަވަސްވެ ބުއްދިވެސް ހިލުވައިލާ ކަމަކަށްވެއެވެ.\nއެހެންވީމާ ރަށްފުށުގެ ދިރިއުޅުމުގެ ޙާލަތަށްވުރެ ޝަހަރެއްގެ ތެރޭގެ ޙާލަތު ދަށްވުމުން ސަލާމަތްވާނީ ކިހިނެއްބާވައެވެ. މިފަދަ ގުޅުންތައް ދަމަހައްޓާނީ ކިހނެއްބާވައެވެ.\nތަރައްޤީވަމުން އަންނަ މުޖުތަމަޢުތަކުގެ ވާހަކަ އެންމެންވެސް އަޑުއަހާނެއެވެ. ރަށްރަށުގެ މަގުތައް ހެދި ރަށްރަށުގައި ނަރުދަމާއެޅި އެއަރޕޯރޓުތައް ހެދި މުވާޞަލާތުގެ ޚިދުމަތްލިބި މިހެންގޮސް މީގެކުރީން ދެކިފައިނުވާ އެތައް ތަރައްޤީއެއްމިވަނީ އައިސް އެންމެންގެ ވިސްނުމާއި ޚިޔާލަށްވެސް ކުރިއެރުން ގެނެސްދީފައެވެ.\nނިކަން ސްޕައިކް ކާރލްސަންގެ އަ ވޯކް އެރައުންޑް ދަ ބްލޮކް، ނުވަތަ ހިސާބުގަނޑުގައި ބުރެއް ޖަހައިލުން ބަަލއިލުމުން ކޮވިޑް-19 ކުޅޭފައިވާ ބިރުވެރި ދައުރު ފެންނާނެއެވެ. ހިސާބުގަނޑުގެ ތަފާތު އިޖުތިމާޢީ ސިފަތަކާއި ޖިސްމާނީ ސިފަތައް ފެންނައިރު އެއްގެ ހުންނަ ގޮތަށް އަނެއް ގެއެއް ނުހުރެއެވެ. އެއްފިހާރައަށްވުރެ އަނެއް ފިހާރައާއި އެތަނުގައި ވިއްކާ ތަކެތީގެ އަގުވެސް ތަފާތެވެ.\nނަމަވެސް ސުވާލަކީ އެއްގޮތް ސިފަތަކާއި އެއްބަސްވެވޭ ސިފަތައް މިވަނީ ކޮވިޑްގެ ސަބަބުން ނެތި ގެއްލިފައިހެއްޔެވެ؟\nކާރލްސަން އޭނާގެ ފޮތުގައި މިފަދަ އެތައް ވާހަކަތަކެއްވަނީ ލިޔެފައެވެ. އަވަށްޓެރި ހިސާބުގަނޑުގައި ބުރެއްޖަހައިލާ މީހާއަށް ނުވަތަ އެހެން ހިސާބަކަށްގޮސް ބުރެއް ޖަހައިލުމާއި ހުރި ތަފާތުވެސް ކޮވިޑް މިވަނީ ގެއްލުވައިލައިފައެވެ. ނަމަވެސް އެއީ އެފަދަ ބުރެއް ޖަހައިލުމުގެ ހިތްގައިމުކަމަކީ އެއީއެވެ. ކޮންމެ އިރަކު ކޮންމެ ހިސާބަކަށްގޮސްވެސް ބުރެއް ޖަހައިލެވިދާނެއެވެ. ބައެއް މީހުން އެމީހުންގެ ރައްޓެހީންނާއި އެކުގައެވެ. އަނބީން ފިރީންނާއި އެކުގައެވެ. ދަރީން މައިން ބަފައިންނާއި އެކުގައެވެ. ނަމަވެސް ވިއްސާރަ މޫސުމުގައި އެންމެންވެސް ތިބޭނީ ގެއަށްވަދެ ނުނިކުމެއެވެ. ނަމަވެސް ކޮވިޑް މިވަނީ އެހުރިހާ ވަގުތެއްވެސް އެމީހާ ދިރިއުޅޭތަނަކަށް އެކަނި ވައްދައި އިޖުތިމާޢީ ގުޅުންތަކުން އެއްފަރާތް ކޮށްފައެވެ. އަދި ހިނގައިލުމަކީ މީހުން ހަނދާން ނެތިފައިވާ އެއްޗަކަށް ހަދައިފައިވެއެވެ.\nކަން މިހެން އޮތް ނަމަވެސް ކޮވިޑް-19 މިވަނީ ޢާންމު ދިރިއުޅުމުގެ ހުރިހާ ވަގުތެއް އުނދަގޫ ޙާލަތަކަށް ވައްޓައިލައިފައެވެ. ދިރިއުޅުމުގައި އެންމެ އުފާވާނެ ވަގުތުތައްވެސް ވޭނަކަށް ބަދަލުކޮށްލައިފައެވެ. ކޮންމެ ގުޅުމަކާއި ބައްދަލުވުމެއްވެސް ތަޙުޤީޤީ ނަޒަރަކުން ނޫނީ ނުބަލާ ހިސާބަށް ގެންގޮސްފައެވެ. އަވަށްޓެރިއާއި އަނގައިން ބުނެލުމަކީވެސް ކޮވިޑް ޖެހިދާނެކަމުގެ ބިރަށް ނުކުރާ ހުންނަކަމަކަށް ހަދައިފައެވެ.\nނަމަވެސް މިހާރު މިވަނީ ވެކްސިންތަކެއް އައިސް އުއްމީދެއް ނެރެދީފައެވެ. އަދި މާސްކު އަޅައިގެން ހުންނަ އަނެކާއަށްވެސް ސަމާލުކަމެއްދޭ ވަރަށް އުއްމީދު އާވެފައެވެ. ކޮންމެ ބައްދަލުވުމަކާއި ކޮންމެ ހިނދުކޮޅަކީ އަނެކާގެވެސް އުފަލަކަށްހެދޭނެ ކަމުގެ ފަނޑު ނަމަވެސް ޔަޤީންކަމެއް ލިބިފައެވެ. ވަބާއެއްގެ ތެރެއިން ސަލާމަތްވެ އުފާވެރިކަމުގެ ތެރެއަށް 2020 ގެ ހިތި ހަނދާތައް ދޫކޮށްލާ ހިސާބަށް އާދެވިފައެވެ.\nކޮރޯނާވައިރަސް ރިޕޯޓް ދުނިޔެ